text:
Monday, 09 August 2010 11:53
ህዝቢ ኤርትራ ካብ መዋእል ኣትሒዙ ኣብ ዓበይትን ንኣሽቱን ሃገራውን ከባብያውን ስጋብ ዝተሓቱ ማሕበራውን ህዝባውን ሕቶታቱ ብመገዲ ዘተን ዋዕላን መጻኢ ጉዳይ ሃገሩን ክሰማማዕን ክውሰንን ጸኒሑ ኢዩ። እዚ ሕጂ ካብ 31 ሓምለ ክሳብ 9 ነሓሰ 2010 ዝተኻየደ ሃገራዊ ዋዕላ ንደሞክራሲያዊ ለውጢ መቐጸልታ ናቱ ኢዩ።
ሎሚ፣ ሃገርናን ህዝብናን ኣብ ትሕቲ መላኺ ስርዓት ህ.ግ.ደ.ፍ. ተረጊጹ፣ ኩሉ ዓይነት ጭቆናን ጸቕጥን ማለት ብሄራዊ፣ ሃይማኖታዊ፣ ባህላውን፣ ብዘስካሕክሕ ኣገባብ መዘና ዘይብሉ ኩሉ መዳያዊ ምግፋፍ ሰብኣውን ደሞክራሲያውን መሰላቱ ጢሒሱ ይርከብ። እዋን ዕዋላ፣ ኣብ ደረጃ ፍጹም ምንቁልቋል ሃገር፣ ከም ሳዕቤን ድማ ናይ ምብታን ሓደጋ ኣብ ልዕሊ እቲ ሕብረተሰብና ዘንጸለላወሉ፣ ዜጋታትና ኣብ ማእሰርትን ማሕዩርን ቅትለትን ዝሳቐዩሉ፣ ኣማኢት መዓስከራት ተኸፊቱ ህዝብና ብኣልማማ ኣብ ኣብያተ ማኣሰርቲ ኣብ ዘለዉሉ፣ መራሕቲ ሃይማኖታትና ከይተረፉ ግዳያት ዝኾኑሉ ህሞት ኢዩ ዝካየድ ዘሎ። ብሰንኪ እዚ ዘሎ ኩነታት ደቂ ኣንስትዮን ህጻናትን ግዳያት ናይቲ ስርዓት ኮይኖም ኣለዉ። ኣብ ኣህጉራውን ዓለም ለኻዊ ደረጃ፣ እዛ ሃገር እዚኣ ሓንቲ ካብተን ኲናት ኣብ ዘይብሉ ግዜ ዝለዓለ ቁጽሪ ስደተኛትት እተፍልፍል ምዃና ተረጋጊጹ ኣሎ። ብፍላይ መንእሰያት ብብዝሒ ንስደት ኣብ ዘምርሑሉን፣ ኣብ ፈቐዶ ሰሃራን ባሕርን ዝጠፍኡሉን፣ እቲ ስርዓት ዘካይዶ ዘሎ ግዱድ ሰፈራታት ዘስዓቦ ደሞግራፊያዊ ምልውዋጥን ዝፈጥሮ ዘሎ ህዝባዊ ምምዝባላትን ኣብ ዘለወሉ እዋን ኢዩ። ልዕሊ 330 ዝተጋብእዎ ዋዕላ ብኸምዚ ዝስዕብ ኔሩ። 10 ውድባት ኪዳን፤ ካብ ኪዳን ወጻኢ ዘለዋ ፖለተካዊ ብሄራውን ውድባት፤ ወከልቲ ሲቪክ ማህብራት ካብ ሱዳን ኢትዮጵያ ጁቡቲ ማኣከላይ ምብራቕ ኣውሮጳ ኣሜሪካ ካናዳን ኣውስትራልያ ኒው ዚላንድ፤ መራሕቲ ሃይማኖት፤ ወከልቲ ደቂ ኣንስትዮ፤ ወከልቲ መንእሰያት፤ ወከልቲ ስደተኛታት፤ ወከልቲ ገዳይም ተጋደልቲ፤ ወከልቲ ናይ ኤርትራውያን ናይ ዜና ማዕከናት፤ ምሁራትን ነጻ ዜጋታትን፤ ተጣበቕቲ ሰብኣዊ መሰልን ተረኺቦም።
ብውድዓዊ ኩነታት ክንዕዘቦ እንከለና፣ እዚ ዋዕላ እዚ፣ ሃገርናን ሕዝብናን ብሰፍ ዘይብል ኩሉ መዳያዊ ጭቆና እናተሳቐየ በቲ ሓደ ወገን፣ ጠገለ ዘይብሉ ናይ ህ.ግ.ደ.ፍ. ግዳምን ውሽጣውን ተጻባኢ ፖሊሲታቱ ዘኸተሎ ጎነጽ ምስ ጎረባብትን ማሕበረ ሰብ ዓለምን፣ ኣብ ልዕሊኡ ድማ ማእከል ሽበራ ብምዃን፣ ኣብ ፍጹም ከበባ ተነጽሎ ተሳጢሑ ኣብ ዘለወሉ እዋን ኢዩ ዝካየድ ዘሎ ኢዩ።
ዋዕላ ንደሞክራሲያዊ ለውጢ፣ ቀንዲ ዕላማኡ ሃገርናን ሕዝብናን ካብዚ ልዕል ኢሉ ዝተጠቕሰ ኩነታት ፍጹም ንምንጋፍን ብኡ ኣቢሉ እውን፣ ኩሎም ኤርትራውያን ብሓባር ተኸባቢሮም ዝነብሩላ ሃገር ምእንቲ ክውንኑ ዘኽእሎምን ምዕቃብ ሃገራዊ ሓድነትን ምፍጣርን ሕድሕዳዊ ምትእምማንን ኢዩ።
ነቶም ጠንቂ እዮም ዝበሃሉን በብግዜኡ ብዲክታቶርያዊ ስርዓት ህ.ግ.ደ.ፍ. ነቲ ፍልልያት ክዓሙቕ ዝፍተን ዘሎ ቅርሕንትን ጽልእን ለልዮም ብክፉት ልብን መንፈስን ብምዝታይ ዘተኻየደ ሓድነት ናይ ምርግጋጽ ስጉምቲ ጥራይ ዘይኮነስ፣ ኤርትራውያን ንሕድሕዳዊ ወጽዓታቶም ተቐቢሎም ዝፈጠርዎ ምትእምማን ዝበጽሕዎ ምርድዳእን መለለዪ ናይዚ ሃገራዊ ዋዕላ ኢዩ ነይሩ።
ንሃገራዊ ሓድነቶም ከም ቀንዲ ጠንቅታት ዝኾኑ ሕቶ ብሔር፣ ሃይማኖትን፣ ቋንቋን ብኽፉት ልብን ናይ ምትሕልላይ መንፈስን ብትብዓት ዘትዮም ኣብ ሓባራዊ ውሳነ ምብጽሖም፤
ብዲክታቶርያዊ ስርዓት ህ.ግ.ደ.ፍ. ናይ ፈላሊኻ ግዛእ እኩይ ሜላ፣ ኣብ ልዕሊ ብሔራትናን ሃይማኖታትናን ቋንቋታትናን ብደረጃታቱ ዝፈላለ ክሳብ ምጽናት ዝኾነ ገበናት፣ ብናይ ሓባር ተረድኦ ብምውጻእ ሓድሕዳዊ ምትእምማን ሕዝቢ ብምፍጣሮም፤
ዋዕላ ንደሞክራሲያዊ ለውጢ ኣብዚ ብዓቢ ሃገራዊ መንፈስ ዝተኻየደ ምርኻብ ካብ ዝዘተየሎም ዓበይቲ ጉዳያት እዚ ዝስዕብ ወሲኑ።
ውሳነታት፤
- ተሳትፎ ኩሉ ክፍልታት ሕብረተሰብናን ሓይልታት ዲሞክራስያዊ ለውጥን ዘረጋግጽ ሃገራዊ ጉባኤ ኣብ ሓደ ዓመት ክግባእን ካብኡ ሕጋዊ ሃገራዊ ባይቶ ክምዘዝን ዋዕላ ወሲኑ። ነዚ ዕማም እዚ ንምስልሳል ከኣ፣ 53 ዝኣባላታ ሃገራዊ ኮሚሽን ብምምዛዝ፣ ንድሕሪ ውድቀት ስርዓት ህ.ግ.ደ.ፍ. ዘሎ ግዜ ንኣወንታዊ ተመክሮታት ቅዋማት 1952 1997 ከምኡ እውን ካብ ዝተፈላለዩ ፖለቲካዊ ሓይልታትን ስቪካዊ ማሕበረሰባትን ዝመጸ ንድፍታት ምርኩስ ብምግባር፣ ሓባሪ መንገዲ /Roadmap/ መስጋገሪ መድረኽን ንግዝያዊ መሰጋገሪ መንግስቲ ዝገዝእ ንድፊ ቅዋም ንምንዳፍ ተዳሉ ኮሚቴ ክትምዘዝ ወሲኑ።
- ኣብ ጸረ ባዕዳዊ መግዛእታዊ ብረታዊ ተጋድሎ ዝተረጋገጸ ሓድነት ህዝብን ሃገርን ምትራር። ኣብዚ እዋን እዚ ኣብ ኤርትራ ብሄራዊ ወጽዓ ምህላዉ ብምርግጋጽ፣ ሕቶ ብሄራት ደሞክራስያዊ መሰል ምዃኑ ዋዕላ ኣረጋጊጹ። ስለዝኾነ ኸኣ መሰል ርእሰ-ውሳኔ ብሄራት ኣብ ትሕቲ ልዑላዊት ሃገረ ኤርትራ ምርግጋጽ። ከምኡ እውን እቲ መሰል ኣብ መጻኢት ኤርትራ ብደረጃ ቅዋም ክርአ ከምዘለዎ ዋዕላ ወሲኑ።
- ዲክታቶርያዊ ስርዓት ኤርትራ፣ ብ1991 አብ ፖለቲካዊ ስልጣን ካብ ዝመጽእ ጀሚሩ ንኩሎም ሃይማኖታትን እምነታትን ህዝብና ብዝተፋላለየ ደረጃታት ወጽዓታት ምብጽሑ ብድሕሪ ምርግጋጽ፤ አብ ኤርትራ መሰልን ማዕርነትን ኩሎ ም ሃይማኖታትን እምነታትን ክኽበር ዋዕላ ወሲኑ።
- ኩለን ሃገራውያን ቋንቋታት ኤርትራ ማዕረ ኮይነን፣ ትግርኛን ዓረብኛን ዕላውያን ቋንቋታት ምዃነን ዋዕላ ኣረጋጊጹ።
- ዋዕላ መሬት ናይ ህዝቢ ምዃኑ ብምርግጋጽ፣ ብዘይ ፍትሓዉን ርትዓዉን ሕጋዊ ኣገባብ ብዲክታቶርያዊ ስርዓት ኤርትራ ዝተመንዘዐ መሬት ብፍትሓዊ መንገዲ ናብ ዋናታቱ ክምለስ ወሲኑ።
ለበዋታት፤
- ዋዕላ ሓድነት ህዝቢ ኤርትራ ኣብ ወለንታታት ዝምርኲስ ኮይኑ ባህላውን ብሄራውን ሃይማኖታውን ብዙሕነት ዘኽብርን ከምኡ እውን ኩሉ ብሄራዊን ማሕበራውን መሰላት ዝውሕስን ስለዝኾነ እዚ ዋዕላ ብሓባር ናይ ምንባሩን ሃግራዊ ሓድነቱ ከደልድልን ምስ ሓይልታት ደሞክራሲያዊ ለውጢ ክስለፍን ይላቦ።
- ዲክታቶርያዊ ስርዓት ህ.ግ.ደ.ፍ. ንምውጋድን ህዝብና ካብቲ ኣንጸላሊዎ ዘሎ ሓደጋ ንምድሓንን፣ ኩሉ ዓቕምታት ሓይልታት ደሞክራስያዊ ለውጢ ኣንጻር እቲ ስርዓት ክቐንዕ ዋዕላ ተላብዩ።
- ኩሎም ሓይልታት ደሞክራስያዊ ለውጢ፣ ፖለቲካዊ ውድባት፣ በርጌሳዊ ማሕበራት፣ ካልኣዊ ፍልልያቶም ብሰላማውን ደሞክራስያውን ኣገባብ ክፈትሑ። ከምኡ እውን ተመሳሳሊ ራእይን ፕሮግራምን ዘለዎም ውድባትን በርጌሳዊ ማሕበራትን ረብሓታት ህዝብን ሃገርን ንምርግጋጽ ሓድነቶም ከረጋግጹ ዋዕላ ተላብዩ።
- ቀያዲ ኣህጕራዊ ውሳኔ ምሕንጻጽ ዶብ ኤርትራን ኢትዮጵያን ንግብራውነቱ ብርቱዕ ጻዕርታት ምክያድ። ኩሉ ምስ ጎረባብቲ ሃገራት ዝተፈጥረ ዶባዊ ግርጭታት ንሰላምን ርግኣትን ኣህዛብ ዞባና ንምውሓስ ብሰላማዊ ኣገባብ ክፍታሕ ዋዕላ ተላብዩ።
- ሓይልታት ምክልኻል ኤርትራ ኣካል እቲ ውጹዕ ህዝብና ብምዃኑ፣ ኣብ ሃገርና ሰላምን ግዝኣተ-ሕግን ንምርግጋጽ አብ ጎኒ ህዝቡን ምስ ሓይልታት ደሞክራስያዊ ለውጥን ደው ክብል ጸዊዑ።
- መላእ ማሕበረ ሰብ ዓለምን መሓዙት ሃገራትን ህዝብና ካብ መንጋጋ ዲክታቶርያዊ ስርዓት ህ.ግ.ደ.ፍ. ንምድሓን ተራኦም ክጻወቱ ንጽውዕ።
- ዋዕላ ንጉዳይ ስደተኛታት ልዑል ትኹረት ብምሃብ ኣብ ኩሉ ዝተሰደድሉ ኩርናዓት ዓለም ናይ ስደተኛን ዑቕባን መሰላቶም ክሕለወሎም ንማሕበረሰብ ዓለም ተላብዩን ጻዉዒት ጌሩን።
እዚ ዋዕላ እዚ፣ ጎረባብቲ ሃገራት ብፍላይ ህዝብን መንግስትን ኢትዮጵያ፣ ኣብ ጎድኒ ፍትሓዊ ጉዳይ ኤርትራ ደው ምባሎም እናመጒሰ፣ ንህዝቢ ኤርትራ ካብ ስርዓት ህ.ግ.ደ.ፍ. ንምግልጋልን ዞባ ቀርኒ ኣፍሪቃ ኣብ ሰላምን ቅሳነትን ንኽነብር ደገፎም ከደንፍዕዎ ንጽውዕ።
ሰክረታርያ
ሃገራዊ ዋዕላ ንደሞክራሲያዊ ለውጢ
ነሓሰ 9፣ 2010
ኣዲስ ኣበባ


c: text/html

text:
ዋዕላ መራሕቲ ሃገራት ኣፍሪቃ፣ ብጉዳይ ዶብ ኤርትራን ኢትዮጵያን ዘትዩ።
ብሰኑይ ኣብ ርእሰ ከተማ ሊብያ ትሪፖሊ ተጋቢኡ ዝወዓለ፣ ዋዕላ መራሕቲ ሃገራት ኣፍሪቃ፣ ብጉዳይ ዶብ ኤርትራን ኢትዮጵያን ዘትዩ። እዞም ብምኽንያት መበል 40 ዓመት ስልጣን ሙዓመር ቐዛፊ ዝተኣከቡ መራሕቲ ሃገራት ኣፍሪቃ፣ ኣብ መንጎ ኣባል ሃገራት ግርጭት ኣብ ዝፍጠረሉ እዋን፣ ሰላማዊ መፍትሒ ዝርከበሉ መንገዲ ምጽናዕን፣ ጉዳያቶም ባዕሎም ክፈትሑ ክጽዕሩን ከምዝግባእ ዘዛኻኽር ኣኼባ እዮም ኣካዪዶም።
መራሒ ሊብያ ሙዓመር ቐዛፊ ኣብ መኽፈቲ መደረኡ፣ ኢትዮጵያ ‘ልዝብ’ ዝብል ቅድመ ኩነት ገዲፋ፣ ናብቲ ተሪፉ ዘሎ ምሕንጻጽ ዶብ ክትሰግር ጸዊዑ። ንሱ ብተወሳኺ ኣብዚ እዋን’ዚ ኣብ መንጎ ኤርትራን ኢትዮጵያን ዝረአ ወተሃደራዊ ተጻብኦ’ኳ እንተዘየለ፣ ከም ተጻዊዱ ዘሎ ብሰዓት ዝትኮስ ቦምብ፣ ኣብ ዝኾነ እዋን ክነቱግ ከምዝኽእል ገሊጹ።
ክልቲኤን ሃገራት፣ ጉዳየን ኣብ ኣጀንዳ’ቲ ዋዕላ ከይኣቱ ሓቲተን ኔረን። እንተኾነ መራሒ ሊብያ፣ ሕብረት ኣፍሪቃ ኣብ መንጎአን ኣቲዩ ነባሪ ፍታሕ ከናዲ መሰል ከምዘለዎ ሓቢሩ። ሕብረት ኣፍሪቃ ብዘይ ፍቓድ ማሕበረሰብ ዓለም፣ ኣብ ውሽጢ ሓንቲ ሃገር ኢዱ ከእቱ ዘይክእል’ኳ እንተኾነ፣ ኣብ መንጎ ክልተ ሃገራት ንዘጋጥም ግርጭት ግን፣ ዓይኑ እንዳረኣየ ሱቕ ክብል ከምዘይክእል ገሊጹ። ቀጺሉ ንመንግስቲ ኢትዮጵያ ናብቲ ተሪፉ ዘሎ ምሕንጻጽ ዶብ ኣብ ባይታ፣ ክሰግር ጸዊዑ።
ኣብቲ ዋዕላ፣ ኣቦ ወንበር ሕብረት ኣፍሪቃ ዣን ፒንግ ኣብ ዘስመዖ መደረ፣ ጉዳይ ዶብ ኤርትራን ኢትዮጵያን ከምቲ ዝድለ ብዘይምስጓሙ ከምዘተሓሳሰቦ ብምግላጽ፣ ንሱ ከይተፈጸመ ድማ ኣብ መንጎ ኤርትራን ጂቡቲን ዝረአ ዘሎ ምፍሕፋሕ ብእዋኑ መግትኢ ክግበረሉ ጸዊዑ።
ሙዓመር ቐዛፊ ኣብ መወዳእታ፣ ሃገራት ኣፍሪቃ ካብ ድኽነት ክወጻ ብምሉእ ዓቕመን ኣብ ዝቃለሳሉ ዘለዋ እዋን፣ ሃገራት ምዕራብ ድማ ንኣፍሪቃ ዝምዝምዛሉ መንገዲ ብምንዳይ ናይ 100 ዓመት መደብ ሓንጺጸን ይጎዓዛ ከምዘለዋ ገሊጹ።

robotstxt: allowed

filter: keep


text:
ኣብ ምስራቓዊ ሱዳን እትርከብ ቤት ትምህርቲ ስደተኛታት ቈልዑ ኤርትራ ዝኾነት ቤት ትምህርቲ ወዲ ሸሪፈይ፡ ብዕለት 21 መጋቢት 2017፡ ናይ 2016-2017 መደብ ትምህርቲ ብዓወት ዛዚማ። ኣብቲ መደብ ምዕጻው ቤት ትህምርቲ ናይ ክብሪ ኣጋይሽን፡ ወለዲ ተመሃሮን ነበርቲ ሓውሲ ከተማ ወዲ ሸሪፈይን ተኻፊሎም። እዚ፡ ናይ'ዛ ኣብ ዶብ ኤርትራን ሱዳንን እትርከብ ቤት ትምህርቲ ወዲ ሸሪፈይ፡ መበል 32 ዓመተ-ትምህርቲ ምዃኑ ኢዩ።
ናይ ሎብ ዘበን ትምህርቲ ብ11 ሓምለ 2016 ምስ 637 ዝኾኑ ምዝጉባት ተመሃሮ ተጀሚሩ። ካብዚኦም፡ 22 ተመሃሮ ብበብዓይነቱ ጸገማት፡ ኣብ መንጎ -ትምህርቶም ኣቋሪጾም። ካብቶም ክሳዕ መወዳእታ እተማህሩ 615 ተመሃሮ፡ 42% ኣዋልድ ነይረን። ካብ ሓደ ክፍሊ ናብ ላዕለዋይ ክፍሊ ዝሓለፉ 545 ክኾኑ ከለዉ (ማለት 88.6% ካብ ጠቕላላ ቊጽሪ)፣ ናይ ምሕላፍ ዕድል ዘይረኸቡ 70 ኢዮም፤ ካብዚኣቶም 48 ኣውዳት፡ 22 ከኣ ኣዋልድ ኢየን።
ካብቶም ኣብ በዓል እተሳተፉ ናይ ክብሪ ኣጋይሽ፡ ኡስታዝ ኣል-ዙሄር ኣጃክ፡ ሓላፊ ናይ ዘይመንግስታዊ ቤት ትምህርትታት ኣውራጃ ከሰላ፣ ከምኡ ከኣ ኣባ ገብራይ በእደማርያም፡ ሓላፊ ካቶሊካዊ ቤት ትምህርቲታት ምስራቓዊ ሱዳን ነይሮም። ከምኡ'ውን ሓው እድሪስ እስማዒል፣ ገዲም ተጋዳላይ እስማዒል ናዳ፣ ሓው ዓሊ ሑመድ ዲናይ ኣብቲ ጽንብል ካብ እተኻፊሉዓበይቲ ደቂ ሃገር ኢዮም። ከም ዝፍለጥ፡ ሓው እድስሪስ እስማዒል፡ ንስዉእ ዑስማን ኣሕመድ ተኪኡ ብግዚያውነት ንቤት ትምህርቲ ወዲ ሸሪፈይ ዝከታተልን ንስራሓታ ዘዋሃህድን ዘሎ ሃገራዊ ዜጋ ኢዩ።
ተመሃሮ ወዲ ሸሪፈይ ነቲ ምዕጻው ቤት ትምህርቶም ብባህላዊ ሙዚቃን፡ ደርፍን ምርኢታትን ግጥምን ገይሮም ድምቀት ክህብዎ ውዒሎም። ዲይረክቶር ቤት ትምህርቲ ወዲ ሸሪፈይ ዝኾነ መምህር ተኽለሃይማኖት እልፉ (ወዲ እልፉ) ሓደ ካብቶም ኣብቲበዓል መደረ ዘስምዑ ነይሩ። ኣብ ዘረብኡ፡ ንዂሎም እቶም ንቐጻልነት ቤት ትምህርቲ ወዲ ሸሪፈይ ዝሓልዩን ዝሕግዙን ማሕበራትን ባእታታትን ዕዙዝ ምስጋና ብስም ተመሃሮን መማህራንን ኣቕሪቡ። ብፍላይ ከኣ ነታ ኣብ ሃገር ስዊዘርላንድ እትርከብ ማሕበር ረድኤትንቘልዑ ኤርትራ፣ ንክፍሊ ትምህርቲ ኣውራጃ ከሰላ፡ ከምኡ ከኣ ንመሓዛ ቤት ትህምርቲ ዝኾኑ ኣባ ገብራይን ፍሉይ ምስጋና ኣቕሪቡ።
ቀጺሉ'ውን ንስዉእ ዑስማን ኣሕመድ፡ ካብ ነዊሕ ዓመታት ጀሚሩ ክሳዕ ዕለተ ሞቱ ከይሰልከየ ዘበርከቶ ታሪኻዊ ህዝባዊ ኣግልግሎቱ መጐስ ብምቕራብ ተመሃሮ ወዲ ሸሪፈይ ንምሉእ ህይወቶም ከም ዝዝክርዎ ኣረጋጊጹ።
ቤት ትምህርቲ ወዲ ሸሪፈይ ብ1984 ኣብ ራኩባታት/ተንዳታት ንስደተኛታት ቈልዑ ኤርትራ ምምሃር ጀሚራ። ብ1988 ብሓልዮት ሰብ ሰናይ ግብሪ ደቂ ሆላንድ ዘመናዊ ህንጻታት ተሰሪሑላ፣ ጸኒሑ ከኣ ብ2005 ብነብሰሄር ኣባ ማሪኖ ሃይለ (ናይ ሚላኖ) እቲ ዝኣረገ ህንጻታት ተሓዲሱ፡ ካልእ ክፍልታት ከኣ ተወሲኹሉ። ክሳዕ ሎሚ ንቤት ትምህርቲ ክብ ዝበለ ሓገዛት እተወፊ ዘላ ማሕበር ረድኤት (ኣሰ) ብጥቅምቲ 2005 ኣብ ከተማ ጅኔቭ ዝቖመት ኢያ። ንሃለዋትን ንምምሕዳርን ቤት ትምህርቲ ወዲ ሸሪፈይ እትከታተል ማሕበር ቀይሕ መስቀልን ወርሕን ኤርትራ ኢያ። ሃገረ ሽወዴን ዝምቕማጡ ዶክቶር ሃብተሚካኤል ተኽለብርሃን ሓላፊ ናይታ ማሕበር ኰይኑ ምስ ኲሎም መወልትን ተሓጋገዝትን ቤት ትምህርቲ ወዲ ሸሪፈይ ኣድላይ ርክባት የካይድ። ንቐጻልነት ቤት ትምህርቲ ንክሕግዙ ከኣ ንዂሎም'ቶም በታ ቤት ትምህርቲ ዝሓለፉ ደቂ ሃገር፡ ፍሉይ ማሕበር ኣቚሞም፥ ክሳዕ ስደተኛታትና ኣብ ዝሓሸት ኤርትራ ዝምለሱ፥ ድሃይ ናይ ቀደም ቤት ትምህርቶም ክገብሩ በብጊዜኡ ጻውዒት ምስ ኣቕረበሎም ኢዩ።


text:
Published: 24 November 2017
ናይዚ ዕለት እዚ ንባብ ወንጌል፡ ብዛዕባ ክልተ መስተንክር ዝዀኑ ተኣምራት ናይ ኣምላኽናን ጐይታናን መድሓኒናን ኢየሱስ ክርስቶ ዜዘንትው እዩ። እቲ ቐዳማይ ማዕበል ናይ ምህዳእ ተኣምር፡ መድሃኔ ዓለም ክርስቶስ፡ “ጐይታ ሕገ ተፈጥሮ ምዃኑ ኼመልክተና ኸሎ፡ እቲ ኻልኣይ ተኣምር ከኣ “መላኽ ኣጋንንቲ” ምዃኑ ዜመልክተና እዩ። ሰይጣንን ኣጋንንቱን ዋላ እኳ ብዕልወት ካብ መንግስቲ እግዚኣብሄር ዝወጹን ንእግዚኣብሄርን ሰዓብቱን ዚጻረሩ እንተ ዀኑ፡ ገና ኻብ ምልክን ቍጽጽርን ናይ እግዚኣብሄር ወጻኢ ኸም ዘይዀኑ ዘርእየና ተኣምር እዩ።
መድሓኒና ኢየሱስ ክርስቶስ ድማ፡ ዋላ እኳ ነቲ ድኹም ስጋና ለቢሱ ብሓጺር ቍመትን ብጸቢብ ደረትን እንተ ተገልጸ፡ ነቲ መለኮታዊ ባህርዩን ስልጣኑን ከም ዘይሓደገ፡ ንሕና እዞም ወልድ ዋህድ ኢልና እንኣምን ህዝበ ክርስትያን ጽቡቕ ጌርና ንፈልጦን ንኣምኖን ኢና። ስለዚ ድማ ከም ድኹም ሰብ ኪደክምን ኪጸምእን ኣብ ዝተራእየላ ምድሪ፡ ብልሳን ናይቲ ድኹም ስጋ ድማ መራኽብ ዚውሕጥ ማዕበል ገኒሑ ኬህድእ፡ ንምድርን ንህዝባን ዘናወጹ ኣጋንንቲ ብሓንቲ ቓል ካብ ግዝኣቶም ኪነቕሎም ተራእየ። ኣብቲ ተፈጥሮኣዊ ዓለም ኰነ ኣብቲ መናፍስታዊ ዓለም ሉኣላዊ ስልጣን ከም ዘለዎ ኣረጋገጸ።
እቲ ነታ ጃልባ ኺውሕጣ ዝተቘጥዐ ማዕበልን፡ እቶም ነቶም ክልተ ሰባት ዝሓደርዎም ኣጋንንትን፡ ኣኣብ ከባቢኦም ንዚርከቡ ሰባት ብርቱዕ ጭንቀት ፈጢሮም ነበሩ። ናይዚ ኣብ ሰባት ዝወረደ ጭንቀት ፈውሲ ድማ ንሱ ዀነ። ጐይታን ደቀ መዛሙርቱን ስግር ባሕሪ ኪኸዱ ኣብ ጃልባ ምስ ተሰቕሉ፡ ጐይታ ኣብ ድሕሪት ናይታ ጃልባ ከይዱ ደቀሰ። እቲ ማዕበል ነታ ጃልባ ብማይ መሉኡ ኼጥሕላ ኪደልይ ከሎ፡ ንጐይታናውን ኪንሕፎ ኣይክእልን እዩ። እታ ጃልባ ኸምዘን ናይ ሎሚ መራኽብ ማይ ዘየእትው ክፍልታት ዘለዋ ዘመናዊት ኣይኰነትን። ዋላ እቲ ማይ እንተ ዘይተንከፎ እኳ ምንዋጽ ናይታ ጃልባን፡ ዋዕዋዕታ ናይቶም ንጃልባኦም ዝመልአ ማይ ዚጭንጕዑ ዝነበሩን፡ ጠፋእና ኢሎም ብፍርሃት ናይ ዜእውዩ ሰባትን ድምጺ ኼደቅስ ኸም ዘይክእል ርዱእ እዩ። እንተ ዀነ እቲ ማዕበል እቲ፡ እምነት ደቀ መዛሙርቱ ዚፍተነሉ ኵነት ስለ ዝነበረ፡ ጐይታና ስቕ በለ። ካብቲ ኣብቲ ባሕሪ ዝነበረ ማዕበልን ምንዋጽን ንላዕሊ ኣብቲ ልቦም ዝተፈጥረ ናይ ጭንቀት ማዕበል ምስ በርትዐ ድማ፡ ናብ ጐይታኦም ቀሪቦም፡ “ጐይታይ ጠፈእና፡ ኣድሕነና፡ ክንጠፍእዶ ግድና የብልካን እዩ” ብምባል ልመናን ነቐፋን ዝተሓወሶ ጥርዓን ኣቕረቡ። ጐይታ ድማ በቲ ስልጣናዊ ቓሉ፡ ነቲ ባዕሉ ዝፈጠሮ ንፋስን ባሕርን ብሓንቲ ቓል ገኒሑ ጸጥ ኣበሎ። ብድሕሪኡ ድማ ነቶም ብምኽንያት ምጕዳል እምነት ጭንቀቶም ዘናወጾም ደቀ መዛሙርቱ ገነሖም። ስለዚ እዚ ማዕበል እዚ ነቶም ሰባት ውሒጡ ኪቐትል ዘይኰነስ፡ መንነት ክርስቶስ ንምግሃድን፡ ደረጃ እምነት ደቀ መዛሙርቱ ንምፍታንን ከም ዝመጸ ተጋህደ።
ከም ሰባት መጠንን፡ ኣብዛ ብሓጢኣት ዝበለየት ውድቕቲ ዓለምን ንነብር ከም ምህላውና መጠንን ኣብ ህይወት ዜጋጥሙና ማዕበላት ማእለያ የብሎምን። ዝዀነ ይኹን ኣብ ልዕሌና ዚኽሰት ጽቡቕ ይኹን ሕማቕ ኵነታት ድማ ብዘይ ፍቓድ ናይቲ ሉኣላዊ ኣምላኽ ኣይክሰትን እዩ። እግዚኣብሄር ድማ ብምኽንያት እቲ ሰናይ ባህርዩ፡ ነቶም ኣባና ኪኽሰቱ ዚፈቕዶም፡ ንሕና ግና ክንፈትዎምን ዘይክንፈትዎምን እንኽእል ኵነታት፡ ንሰናይና ኢሉ ኸም ዚፈቅድ፡ “ኣነ ዝሓስበልኩም ዘሎኹ ሓሳብ እፈልጦ እየ፡ መፈጸምታን ተስፋን (ምእንቲ) ክህበኩምሲ፡ ሓሳብ ደሓን እምበር፡ ናይ ክፉእ ኣይኰነን፡” ብምባል ገሊጹልና ኣሎ (ኤር 29፡11)። ኣብ ልዕሊ እቲ ኣባና ዚፍጸም ኵነታት ድማ ምሉእ ምልክን ቍጽጽርን ከም ዘለዎ ብቓሉ ኣብ ማቲ 10፡29-31 ከምዚ ዚስዕብ ብምባል ኣረጋጊጹልና እዩ። “ክልተ ዑፍዶ ብኣሳርዮን ይሽየጣ ኣይኰናን፧ ሓንቲ ኻባታተን ብዘይ ፍቓድ ኣቦኹም ኣብ ምድሪ ኣይትወድቕን። ጸጉሪ ርእስኹም ኵለን እኳ ቝጹራት እየን። እምበኣርሲ ንስኻትኩም ካብ ብዙሓት ኣዕዋፍ ትበልጹ ኢኹም እሞ፡ ኣይትፍርሁ።” ስለዚ ከም ውልቀ ሰብ፡ ከም ስድራ ቤት ይኹን ከም ሃገር ወይ ሕብረተሰብ መጠን፡ ንህይወትና ኼናውጽ ዚኽእል ማዕበል ምስ ዜጋጥመና፡ እቲ ዚኸውን ዘሎ ዅነታት ብፍቓድ ኣምላኽ ዝተከስተ፡ ንሰናይና ተባሂሉ ዝተገብረ፡ እንደገና ድማ ኣብ ትሕቲ ቝጽጽር ኣምላኽ ከም ዘሎ ፈሊጥና፡ ብእምነት ክንጸንዕን ክንስዕሮን፡ ንልብና ድማ ካብ ጭንቀትን ካብ ፍርሃትን ከነህድኦ ይግብኣና። ጭንቀት ናይ ዘይምእማን ሓጢኣት ውጽኢት ኪኸውን ከሎ፡ ህድኣት ከኣ ናይ እምነት ፍረ ጽድቂ እዩ። ጭንቀት ሓጢኣት እዩ። ጭንቐት ሓጢኣት ዝዀነሉ ምኽንያት ድማ ብዙሕ እዩ። እቲ ቀዳማይ ምኽንያት፡ እግዚኣብሄር ኣብ ልዕሌኻን ኣብ ልዕሊ እቲ ዘጨንቐካ ዘሎ ዅነታትን ሉኣላዊ ስልጣን ከም ዘለዎ ካብ ምኽሓድ ዝተላዕለ ዚመጽእ ስምዒት ብምዃኑ እዩ። እግዚኣብሄር ኣብ ልዕሊ ሰይጣንን መናፍስቱን ኣብ ልዕሊ ሕማምን ሞትን፡ ኣብ ልዕሊ ኹሉ ኻልእ ዜናውጽ ኵነታትን ስልጣን ከም ዘለዎ ብልቡ ዚኣምን ሰብ፡ ጭንቀት ኣብ ጥቓኡ ኣይቀርብን እዩ። ጭንቀት ናይ ዘይምእማንና ፍረ እምበር፡ ናይቲ ኣጋጢሙናን ዜናውጸናን ዘሎ ዅነታት ውጽኢት ኣይኰነን። ዘይምእማን ማለት ድማ ምንዓቕ ማለት እዩ። እስራኤላውያን ከይኣመንዎ ኺተርፉ ከለዉ እግዚኣብሄር፡ “እዚ ህዝቢ ክስዕ መዓስ እዩ ዚንዕቀኒ፧” ይብል ከም ዝነበረ ተጻሒፉልና ኣሎ (ዘሁ 14፡11፣ 11፡20)።
እቲ ኻልኣይ ምኽንያት ከኣ፡ ነቲ ሰናይ ባህርይ ናይ እግዚኣብሄር ካብ ዘይምእማን ዚመጽእ ባህርይ ስለ ዝዀነ እዩ። እግዚኣብሄር ሰናይ ኣምላኽ ክነሱ፡ ኪጐድኣካ ኢሉ ኸም ዝገበሮ ስለ ዝሓሰብካ ኢኻ ትጭነቕ። ቃል እግዚኣብሄርን ኵሉ ተግባራቱን ግና እግዚኣብሄር ሰናይ ምዃኑ እዩ ዚገልጸልና (መዝ 106፡1፣ 25፡8፣ 13፡6) ወንጌላዊ ማርቆስ ገሊጹልና ኸም ዘሎ፡ እዞም ብማዕበል ዝተጨነቝ ደቀ መዛሙርቲ፡ “ኽንጠፍእዶ ግድና የብልካን እዩ፧” ኢሎም ዝተዛረብዎ ቃላት፡ ኣብ ልዕሊ ጐይታ ኺዝረብ ዚግብኦ ቃል ኣይነበረን። ነቲ በጃኦም ዚሓልፍ ዝመጸ ገንሸልን ሕያዋይ ጓሳን ዚበሃል ቃል ኣይኰነን። እዚ ኣተሓሳስባ እዚ ናይ ዘይምእማን ውጽኢት ስለ ዝዀነ እዩ ብዛዕባ ጕድለት እምነቶም ዝነቐፎም።
ጭንቀት፡ ሓጢኣት ዝዀነሉ ሳልሳይ ምኽንያት ከኣ፡ ንውሽጥኻ ኣዝዩ ስለ ዜናውጾ እዩ። ካልኦት ተቘጻጺርካዮም ዝጸናሕካ ሓጢኣታት ደጊሞም ኪደግሱኻን ኪቈጻጸሩኻን ዚገብር ምዃኑ እዩ። ነብዪ ኢሳያስ ብዛዕባ ረሲእነት ኪገልጽ ከሎ፡ ኣብ ኢሳ 57፡20,21 ፡ “እቶም ረሲኣን ግና ከምቲ ዚናወጽ ባሕሪ እዮም፡ ኪሀድእ ኣይክእልን እዩ እሞ፡ ማያቱ ጭቃን ርስሓትን የውጽእ። እቶም ረሲኣንሲ ሰላም የብሎምን” በለ። ባሕሪ ዝግ ኣብ ዝበለሉ ሰዓት፡ እቲ ጭቃኡን ርስሓቱን ኣብቲ ወለል ናይቲ ባሕሪ ረጊኡ ስለ ዚቕመጥ እዩ ኣዝዩ ጽሩይ ዚኸውንን ንምርኣዩ ዜብህግን። ማዕበል እንተ ኣናዊጽዎ ግና እቲ ኣብቲ ወለል ናይቲ ባሕሪ ዝግ ኢሉ ዚጸንሐ ርስሓት ተላዒሉ ምስቲ ማይ ስለ ዝተሓዋወስ፡ ንምርኣዩ ዘጽልእን ሽታኡ ድማ ገምቢ እዩ ዝኸውን። ኣብ ጭንቀት ዘሎ ሰብ ድማ ልክዕ ከምኡ እዩ ዚኸውን። እቶም መሊኽዎም ዝጸንሐ ኣበሳታት ካብ ቍጽጽሩ ወጻኢ ብዝዀነ መገዲ ኺመልክዎን ህይወቱ ኣዝዩ ኸም ዚበላሸው ኪገብርዎን ይረኣዩ። ዝተጨነቐ ሰብ ብሓሳቡ፡ ብቓሉ ይኹን ብተግባሩ ንእግዚኣብሄር ብቐጥታ ይብድሎ፡ ምስቶም ኣዝዩ ዜፍቅሮምን ዚኣምኖምን ዜኽብሮምን ሰባት ከይተረፈ ኺገራጨውን ኪብድሎምን ይጅምር፡ ብዛዕባ ሰባትን ኵነታትን ዝነበሮ ኣረኣእያ ፈጺሙ ስለ ዝልወጥ ፍጹም ካልእ ሰብ እዩ ዝቕየር። ኣብ ጭንቐትን ፍርሃትን ዝኣተወ ሰብ፡ እቲ ኣብ ህይወቱ “ክገብሮ እኽእል እየ” ኢሉ ሓሲብዎ ዘይፈልጥ ሓጢኣት እዩ ዚገብር። ሃዋርያ ጴጥሮስ፡ “ሒዞም ምስ ክርስቶስ ኪሰቕሉኒ እዮም” ዚብል ስግኣትን ጭንቀትን ንኣእምሮኡ ምስ ገዝኦ፡ ነቲ “ካባኻ ሓሊፍናስ ናበይ እሞ ኽንከይድ ኢና፧” ዝበሎ ጉይታኡ፡ ነዛ ስሙ እኳ ኸይረቝሐ፡ “ነቲ ሰብኣይ እቲ ኣይፈልጦን እየ” ብምባል ርእሱ እናረገመ ኸም ዝምሕል ገበሮ።
ስለዚ እምበኣር፡ እቲ ኻብ ጭንቀትን ካብቲ ንሱ ዜስዕቦ ዕንወትን ኪድሕን ዚደልይ ኵሉ ክርስትያን፡ ናብቲ መላኺ ማዕበላት ዝዀነ ኣምላኽ ብጸሎት ኪቐርብ ንእኡ ኺኣምኖን ኪውከሎን ይግባእ። ምኽንያቱ፡ ንሱ ኣብ ሰማይን ኣብ ምድርን ኵሉ ስልጣን ዘለዎ፡ ብሕገ ተፈጥሮ፡ ብኣጋንንቲ ይኹን ብኻልእ ምኽንያት ንዚለዓሉና ማዕበላት ኪቈጻጸርን ኪመልኽን ሉኣላዊ ስልጣንን ከኣልነትን ዘለዎ ኣምላኽ ስለ ዝዀነ፡ ንናይ ጭንቀት ማዕበላትና ኼህድኣልና ዚኽእል ንሱ እዩ። ኵሉ ብእኡ እዩ ዝኸውን፡ ካብቲ ዚኸውን ብዘይ ብእኡ ዚኸውን ዋላ ሓንቲ የልቦን። ንሰማይን ንምድርን ኣብኡ ዘሎን ዅሉን ብሓይሊ ቓሉ ጸዊሩ ዘሎ ንሱ እዩ (እብ 1፡3፣ ቈሎ 1፡17)። ስለዚ፡ ከምዚ እዞም ደቀ መዛሙርቱ ዝገበርዎ፡ ሰላምናን ህድኣትናን ዚዘርግ ኵነታት ኪመጸና ኸሎ፡ እቲ ማዕበል ብፍቓዱ፡ ማለት ካብኡን ብእኡን ምዃኑ ብምዝካር “ጐይታይ ኣድሕነኒ” ብምባል ንማሕጸኖ እምበር፡ ንገዛእ ርእስና ንጭንቀት ኣሕሊፍና ኣይንሃብ። ማዕበላት ህይወት፡ እምነትናን ትውክልትናን ምእንቲ ኸነዕብይ ዝወሃቡና ኣገልገልትና እምበር ንጕድኣትና ዚመጹ ጸላእትና ኣይኰኑን። ስለዚ ንማዕበላትና ኣይንኽሰሮም። ሓደ ደረጃ ናብ ኣምላኽ ገጽና ንምቕራብ ከም መሳልል ንጠቕመሎም። እቲ ሕያዋይ ጓሳ ማዕበላት ኣብ ህይወትና ኪኽሰቱ ዚፈቕደሉ ዕላማ ድማ ንሱ እዩ። ብማዕበላትና ንኣምላኽ ኣብ ህይወትና ኸም ዝኸብርን፡ ንሕና ድማ እቲ ዝለዓለ ረብሓ ኸም ዝረኸብና ወርትግ ርግጸኛታት ንኹን።
ብጸጋ ጐይታና ኢየሱስ ክርስቶስን ፍቕሪ ኣምላኽን ሕብረት መንፈስ ቅዱስን ምስ ኩላትና ይኹን።
ኦርቶዶክሳዊት ቤተ ክርስቲያን ተዋህዶ ኤርትራ መንበረ ጵጵስና ሰሜን ኣሜሪካ


text:
እንቋዕ ናብ ሽለስቪክ-ሆልሽታይን፡ ናብቲ ላዕለዋይ ሰሜናዊ ዞብ ናይ ጀርመን፣ ኣብ መንጐ ሰሜናዊን ምስራቓውን ባሕሪ ዝርከብ ብደሓን መጻእኩም። ብመጀመርያ ቀስ እንዳበልኩም ናብራኹም ክትጅምሩ ትኽእሉ። ኣብ ሽለስቪክ-ሆልሽታይን ዝነብሩ ሰባት ሓልዮት ናይ ሰብ ዘለዎምን ንኹሉ ሰብ ግልጺ ኮይኖም ዝቐርቡን ሰባት ስለዝኾኑ ንዓኹም እውን ንኽተሓባበሩኹም ድሉዋት ኢዮም። በዚ ጽሑፍ እዚ ብዝተፈላለየ ቋንቋታት ጌርና እቲ ኣብ ጀርመን ኣብ መጀመርያ ጊዜ እተሕልፍዎ ህይወት ከመይ ክኸውን ከምዘለዎን ከምኡ'ውን ብቐጻልነት ኣብ ጀርመን ምስእትነብሩ ናይ መጻኢ ህይወትኩም እንታይ ከምስል ከምዘለዎ ዘድሊ ሓበሬታ ክንህበኩም ኢና።
Dokumente
© grafikfoto.de
ተጻዋርነት፣ ኣኽብሮት፣ ማዕርነት ኣብ ህይወትና እንታይ ዓይነት ትርጉም ኣለዎ? ስደተኛታት ኣብ መዓልታዊ ናብርኦም ብዛዕባ ኣየናይ ዅነታት እዮም ኣቕልቦ ክገብሩ ዝግብኦም? ትሕቲ ዕድመ ዝኾኑ ዘሰንዮም ሰብ ዘይብሎም መንእሰያት ኣበይ ሓበሬታ …
© grafikfoto.de
ሓበሬታ ብዛዕባ መዋእለ ህጻናት፣ ቤት ትምህሪቲ፣ ናይ ሞያ ትምህርቲ፣ ስራሕን ናይ ላዕለዋይ ደረጃ ትምህርቲ
© grafikfoto.de
ኣብ ጀርመን ጽቡቕ ናብራ ከትሕልፉ እንተደሊኹም ናይ ግድን ቋንቋ ጀርመን ክትመሃሩ ኣለኩም።
© grafikfoto.de
ኣብ ዞባ ሽለስቪግ-ሆልሽታይን ብናይ ስደተኛታትን ናይ ፍልሰት ጉዳይ ብዝምልከት ኣብዚ ዝስዕብ ብዙሓት መዛርብቲ ክትረኽቡ ትኽእሉ። እዚ ሓገዝ እዚ ንኣብነት ኣብ ሽለስቪግ-ሆልሽታይን ናይ ፍልስት ሓበሬታ ዝወሃበሉ ወይ ፍሉይ ውሕስነት ኣብ …
Zur deutschen Startseite


text:
Thursday, January 26, 2017
ካብ ውድቀት ንምህዳም ዝተመርፀ፣ ፖለቲካዊ ምህዳር ኢህወደግ
ኣብዚ ሰሙን እቲ ብመራኸብቲ ሓፋሽ ኣቢሉ ክጋዋሕ ዝቐነየን ዘሎን ጉዳይ ሰለማዊ ቃልስን ኢህወደግ ምስ ተቓወምቲ ውድባትን ካልኦት ኣብ ኩነታት ሃገር የእትወና እዩ ምስ ዝብሉ ኣካላት በሩ ከፊቱ ናይ ምድርዳር መስርሕ ኣጣጢሑ ከም ዘሎ እናገለፀ ይርከብ።
እዚ ንባህርን ተግባርን ኢህወደግ ዘይፈልጥ የለን እኳ እንተበልና ምናልባት በቲ ባዕሉ ዝወደቦም ፈረ ዘይብሎም ሓደ ሓደ ተቓወምቲ ኢና በሃልቲ ኣብ ሚድያ ቀሪቦም ነቲ ዓፋኒ ተግባሩ ዘንጊዖም ኢህወደግ በሪ ዴሞክራስያዊ ኣሰራርሕኡ ኣስተኻኺሉ ትርጉም ዘሎዎ ለውጢ ከም ዘምፅእ ክገልፁ ምግባር ግን ክንቀሐሎም ይግባእ።
እቶም ካድረታት ናይቲ ስርዓት እውን እንተኾነ ኢህወደግ ምስ ተቓወምቲ ፖሎቲካዊ ፓርትታት ዝገብሮ ምንቅስቓስ ኣብ ዝሰማምዕሉ ሓቢሩ ክሰርሕ ኣብ ዝፈላለይሉ ድማ ህዝቢ ዝከታተሎ መድረኻት ክትዕ ኣዳልዩ ከም ዘሎን ከምኡ ድማ ተቓወምቲ ፖሎቲካ ፓርትታት ክፍርሙዎ ዝፀንሑ ናይ ስነ ምግባር ደንቢ ከም ዝተረፈን ኑዑዑ ዝከታተል ቤት ፅሕፈት ድማ ከም ዝተጣየሸ ገሊፆም።
እዚ በቲ ሓደ ገፁ እቲ ክኸተሎ ዝፀንሐ ቀያድን ገባሪ ሓዳጊ ኣሰራርሕኡን ተግባራቱን ስሕተቱ ይነግር እኳ እንተሎ ሕዚ እውን ካብ ተግባራት ፀረ ዴሞክራስን ፀረ ህዝብን ተኣሪሙ ንቕድሚት ከሰጉም ዝኽእል ጥጡሕ ባይታን ዝተፈላለዩ ኣረኣእያን ሓሳባትን ብማዕረ ዝንሸራሸርሉ ሃዋህው ክፈጥር ይኽእል እዩ ኢልካ ምሕሳብ የዋህነት እዩ።
እቲ ምንታይ ኢህወደግ ኣብ መዋጥር ኣብ ዝኣተወሉ እዋን ዝፈጥሮም ኣብ ባይታ ዘይትግበሩ መሕብእታት ናብ ስልጣን ካብ ዝድይብ ኣትሒዙ ክሳብ ሎሚ ክብሎም ዝፀንሐን ዘሎን ጥዑማት ሓሳባት ኣብ ምንታይ ውዓሉ ኢልካ ምዝኽኻር ከድልየና እዩ።
ብስሩ ኸ ኢህወደግ ምስ ዝኾነ ኣብ ኩነታት ሃገሩን ህዝቡን የእትወኒ እዩ ምስ ዝብል ኣካል ተደራዲሩ ክሰርሕ እንተኾይኑ፣ ኣብ ኢህወደግ ዝመርሖ መንግስታዊ ምሕደራን ብልሹቱን ቡኡ ልክዕ ዝስፋሕፋሕ ዘሎ ስእነት ፍትሕን ወገናውነትን ስእነት ዴሞክራስን ሰናይ ምምሕዳርን ኣመልኪቶም ስለ ዝፀሓፉን ሰለ ዝተቓዎሙን ዶ ኣይኮነን ኣብ ኣብያተ ማእሰርቲ ክዳጎኑ ዝውዕሉ ዘሎው?
ካብዚ ብዝዘለለ ድማ ዜጋታት ንዓመታት ኣብ ልዕሊኦም ክፍፀም ዝፀንሐን ዘሎን ግፍዕታትን ተግባራት ፀረ ዴሞክራሲ ብመንገዲ ሰለማዊ ቃልሲ መፍትሒ ስኢኖም ዓቕሎም ክሳብ ዝፅንቀቕ ተፀሚሞም ዶ ኣይኮነን ዴሞክራስያዊ መሰሎም ንኽሕሎ ናብ ዓመፅ ኣምሪሖም ዘሎው?
እዝን ካልእን ዝወለዶ ድማ ኣብዚ ሕዚ እዋን መላእ ህዝቢ ኢትዮጵያ መንገዲ ሰለማዊ ቃልሲ ኣብ ኢህወደግ ዝመርሖ መንግስቲ ባይታ ከም ዘይብሉ ኣረጋጊፁ 'ሎ። ምኽንያቱ እቶም ንጡፍ ተሳትፎን ህዝባዊ ተቐባልነትን ዝነበሮም ኣመራርሓን ኣባላትን ተቓወምቲ ፖሎቲካውያን ውድባት ብዝተፈላለየ መንገዲ ክብተኑ። ክእሰሩ። ክዳኸሙ ቡኡ ልክዕ ድማ ህዝባዊ ደገፍ ክረኽብሉ ኣብዘይኽእሉ ደረጃ በፂሖም ይርእን ይዕዘብን ስለ ዘሎ።
እሞ ኸ ደኣ ኢህወደግ ምሰ ኣዮኖት ብቕዓት ዘለዎም ናይ ፖሎቲካ ተቓወምቲ ተኻቲዑ እዩ ደኣ፣ ሃገርን ህዝብን ከድሕን ዝኽእል ሓሳብ ፀሚቑ ህዝቢ ምስ ዝሕሾ ኣካል ክድግፍን ክቃወምን ዝኽእል?
ኣይኮነን ከምቶም ኣብ ገለ ገለ እዋን ኣብ ድሮ መረፃ ብሹም ተቓወምቲ ዘለኩም ዕላማን ፖሊስን ግለፁ ተባሂሎም ኣብ መድረኽ ቀሪቦም ብሰንኪ ዋሕዲ ግዜ ዝሓዙዎ መማረፂ ሓሳብን ፖሊሲን ንህዝቢ ከይፍለጡ ይኣኽለካ ተባሂሎም ክምንጠሉ ምግባርን ከይፈተዉ ድማ ንመንግስቲ ክፃረፉን ካብዚ ሓሊፉ ናይቲ ገዛኢ ፓርቲ ዝተወከሉ ካድረታት በቲ ዝተመደበሎም እኹል ግዜ ዝደለይዎ ዕላማ ድሕሪ ምስራፅ፣ ነቶም ተቓወምቲ ከናሽውን መማረፂ ፖሊሲ ዘይብሎም እናተብሃሉ ህዝቢ ምስቲ ስርዓት ንምፅጋዕ ዝግበር ዝነበረ ኣሰራርሓ ንምድጋም እዩ ተደልዩ?
ነዚ ኩሉ ደላዪ ፍትሕን ዴሞክራስን ለውጥን ዝኾነ ኣካል ክሓስበሉ ሓሲቡ ድማ መፍትሕታት ክገብረሉ ይግባእ፣ እንተዘይ ኮይኑ መራሕቲ ኢህወደግ ዴሞክራስያዊ መሰለይ ተጣሒሱ ኢሉ ንመንግስቲ ዝተቓወመ ዜጋ ብሹም ህፁፅ ናይ ግዜ ኣዋጅ ደንጊጉ ኣብ ልዕሊ ወገናትና ከቢድ ሰብኣውን ንዋታውን ክሳራታት የውርድ ኣብ ዘለሉ እዋን ዴሞክራሲ ኣየስፍንን።
Subscribe to: Post Comments (Atom)


text:
ጉባኤ ማሕበር ኣካለ ጽጉማን ኤርትራ ኣብ ሆላንድ ብዓወት ተዛዚሙ
ማሕበር ኣካሇ ጽጉማን ኤርትራ ኣብ ሆሊንዴ ፡ መዱብዎ ዝጸንሐ ጉባኤ ማሕበር ብዕሇት 07-10-2017 ኣካይደ። ኣቦ መንበር ማሕበር ፥ ናይ እንኳዕ ዴሓን መጻኩም ቃል ዴሕሪ ምሃቡ ፥ ንተሳተፍቲ ኣባሊትን ፡ ከምኡ’ውን ነቶም ብቕቡል ምኽንያት ንጉባኤ ክመጽኡ
ማሕበር ኣካሇ ጽጉማን ኤርትራ ኣብ ሆሊንዴ ፡ መዱብዎ ዝጸንሐ ጉባኤ ማሕበር ብዕሇት 07-10-2017 ኣካይደ። ኣቦ መንበር ማሕበር ፥ ናይ እንኳዕ ዴሓን መጻኩም ቃል ዴሕሪ ምሃቡ ፥ ንተሳተፍቲ ኣባሊትን ፡ ከምኡ’ውን ነቶም ብቕቡል ምኽንያት ንጉባኤ ክመጽኡ ዘይጠዒሞም ኣባሊትን ፥ ተዯናገጽትን ብምዝካር፥ ነዚ ቅደስ ናይ ግብረ-ሰናይ ማሕበር ሓቢርና ናይ ምዴንፍዐን ምቕጻለን ንምዝታይ ምምጻእኩም ብስም ማሕበር ኣካሇ ጽጉማን ሆሊንዴ ፥ ብዝያዲ’ውን ብስም እቶም ክንሕግዞም ዝግብኣና ናይ መዯበር ከሰሊ ኣካሇ ጽጉማን ብምምስጋን ኣኼባ ከፊትዎ። ቀጺለ ፡


text:
መንገዲ ኣየር ግብጺ፣ ንኤርትራውያን ገያሾ ግቡኦም ይኽልክል ምህላዉ ይውቀስ
Radio Erena: 25 October 2017
መንገዲ ኣየር ግብጺ፣ ካብ ኤርትራ ንዝብገሱ ኤርትራውያን ገያሾ ኣብ መዓርፎ ነፈርቲ ካይሮ ግቡኣቶም ይግህስ ምህላዉ ግዳያት እቲ መንገዲ ኣየር ዝኾኑ ወገናት ወቒሶም።
እቲ መንገዲ ኣየር፣ ናብ ኡጋንዳን ካልኦት ሃገራትን ንዝገሹ ኤርትራውያን፣ ኣብ ካይሮ ትራንዚት ኣብ ዝገብርሉ፣ ብዘይዝኾነ ናይ ገያሾ ግቡእ ክሳብ ሳልስቲ ኣብቲ መዓርፎ ነፈርቲ ከምዝውዕሉን ከምዝሓድሩን ይገብር ምህላዉ እቶም ነዚ ሓበሬታ ዝልኣኹ ወገናት ኣመልኪቶም።
ብመሰረት እቲ ዝተላእከልና ሓበሬታ፣ ዜጋታት ካልኦት ሃገራት፣ ካብ ሓደ መዓልቲ ንላዕሊ ዝወስድ ናይ ትራንዚት ምጽባይ እንተለዎ፣ ናይ መግቢ፣ ሆቴልን ካብን ናብን ሆቴልን መዓርፎ ነፈርትን ናይ መጓዓዝያ ኣገልግሎትን ዝኣመሰለ መሰላት ክህልዎም እንከሎ፣ ካብ ኤርትራ ዝብገሱ ገያሹ ግና፣ ዋላ'ውን ንኹሉ ዘማልእ ገንዘብ ከፊሎም ክነሶም፣ "ክሃድሞ'ዮም" ብዝብል ምኽንያት፣ ካብ ቀጽሪ መዓርፎ ነፈርቲ ከይወጹ'ዮም ዝኽልከሉ።
ቆልዑ ዝሓዛ ኣዴታት 'ውን ከይተረፋ ግዳያት እዚ ምግሃስ ይኾና ምህላወን ዘመልከቱ እቶም ወገናት፣ ኣብ ግብጺ ዝርከብ ኤምባሲ ኤርትራ ነዚ ጸገማት እዚ ንምፍታሕ ዝወሰዶ ዝኾነ ተበግሶ ከምዘየሎ ኣገንዚቦም።
ብፍላይ እቶም ናብ ኡጋንዳ ዝገሹ ኤርትራውያን ኣውራ ግዳያት እዚ መንገዲ ኣየር ይኾኑ ምህላዎም በብእዋኑ ክቐርብ ዝጸንሐ ጥርዓናት'ዩ።
መንገዲ ኣየር ግብጺ፣ ኣብ ሰሙን ሽዱሽተ ግዜ ካብን ናብን ኣስመራ ካይሮ ናይ መጓዓዝያ በረራታት ከምዘካይድ ይፍለጥ።
ካብን ናብን ኣስመራን ካልኦት ከተማታት ኣፍሪቃን ዘራኽብ ብዝሒ መስመራት መንገዲ ኣየር ብዘይምህላዉ፣ መንገዲ ኣየር ግብጺ ነዚ ዕዳጋ'ዚ ብሒቱ ከምዘሎ'ዩ ዝግለጽ።
እንተኾነ እቲ መንገዲ ኣየር ፣ ከም መርኣያ ናይቲ መንግስቲ ግብጺ ንመንግስቲ ኤርትራ ዘለዎ ደገፍ ደኣ'ምበር፣ ብመኽሰብ ይቕጽል ከምዘየሎ ክኢላታት እቲ ዓውዲ የረድኡ።
ካብ ኣስመራ ቀጥታዊ ናይ መጓዓዝያ በረራ ዝካየደለን ከተማታት፣ ካርቱም፣ ጁባን ካይሮን ጥራይ'የን።
==========================


text:
Date: Tuesday, 12 September 2017
ረዚን ክብረትን ምስጋናን ንስነ-ጥበበኛታት ኢሳያስ ደበሳይን፣ ዳናይት-ሰምሃር ደቀ`ቦይ ዮውሃንስ!
ወርሒ መስከረም ዕለት 12, 2017 ዓም ፈረንጂ ብግእዝ ናትና ድማ መስከረም ዕለት 2, 2010 ዓም
https://www.youtube.com/watch?v=oJPkoSOiBlg
ሃገርና ኤርትራ ብከማኹም ዝኣመሰሉ ሚልዮናት ተብዓት ሰብ መትከልን መብጽዓን ከቢድ ቃልሰን ጻዕርን`ያ ብተጻያትን ተበለጽትን ከይተደፍረት ትጐዓዝ ዘላ። እምበር ገለ ሃደምትን ከድዓትን ተበለጽትን ለፍለፍትን`ሲ ንሳቶም ብዝነዝሕዎ ናይ ሓሶት ወፈራ ኤርትራ ትበሃል ሃገር ኣይምሃለወትን። እቲ ዘስደምም ድማ ነቲ ብኻዕቦን ምዕሮን ዝነፍሕዎ እምብልታ ሓሶት ዛጊት ኣሚኖም ኤርትራ ትበሃል ሃገር ኣብ ዓለም ከም ዘየላ ምቑጻሮም እዩ። ንኣብነት፣ "ኣብ ኤርትራ መንግስቲ የለን፣ መንግስቲ ሞይቱ እዩ"፣ ክብሉ ጸኒሖም ብአንጻሩ ኸኣ ብኾፎም ከይተበገሱ በታ ካብ ምራን ትነውሕ መልሓሶም ጌሮም ኬድና ነቲ መንግስቲ ትንክፍ እንተ ኣቢልናዮ በቲ ጎቦ ክጸድፍ እዩ ኢሎም ካብ ዝምድሩ ኣስታት 18 ዓመታት ኣቚጺሮም ኣእዛንና`ውን ኣጽሚሞና ኢዮም። ለባማትን ክቡራትን ኣቦታትና እንክምስሉ ግን "ዝገብር ነዲኡ ነይንገር" ወይ ድማ "ካብ ሽሕ መደረ፣ ሓንቲ ፍረ" ይብሉ። ኣማን ብኣማን ሓቆም እዮም።...................
ጽባቐ ትሽዓተ ብሄራትና፠፠፠፠፠፠፠፠፠ሕላገት ጽኑዕ ኤርትራዊ ሓድነትና!!!
ዘልኣለማዊ ዝኽሪ ንስውኣትና፣ ክብሪ ድማ ንጀጋኑ ናይ ሓርነታዊ ኲናት ስንኩላን ብጾትና!!!
ሞሳን ክብርን ነቶም ደኺምና ሕጅስ ከነዕርፍ ከይበሉ ከይተሓለሉ ስጋብ ሎሚን ቀጻልን ብጽንዓት ሃገር ኣብ ምሕላውን ምህናጽን ምምዕባልን ዝቃለሱን ዘቃልሱን ዝሰርሑን ዘሎዉ ኤርትራውያን ኣሕዋትናን ኣሓትናን!!!
ዓወት ንሓፋሽ!!!
ብርሃነ ሃብተማርያም (ወዲ ቀሺ)
8 መጋቢት - ኣህጉራዊ መዓልቲ ደቂ ኣንስትዮ ኣብ ከተማ ቢለፈልድ (ጀርመን) / March 8th - International Women's Day in Bielefeld (Germany) / 8. März - Internationaler Frauentag


text:
Asylum Help (ሓገዝ ዑቕባ) ኣብ መላእ ዩኬ ንዝርከቡ ዓበይቲ ሓተትን ጽግዕተኛታትን ብዝርድኦም ቋንቋ ምስጥራዊን አድልዎ ዘይብሉ ምኽርን መምርሒን ዝህብ እዩ፡፡
ናትና ናይ Asylum Advice UK ግልጋሎት ብዛዕባ ኣብ ውሽጢ ዩኬ ዘሎ ከይዲ ዑቕባ ሓበሬታን ምኽሪን ይህብ፡፡ ኣብ መላእ ዩኬ ዝተቐመጡ ናትና Asylum Advice UK ጉጅለታት ንዓኹም ንምሕጋዝ ድልዋት እዮም፡፡ ምኽሪ ክህቡኹም ዝኽእሉ ዋኒናት ንኣብነት፡
- ዑቕባ ከመይ ከምዝሕተት
- ሓገዝ ፋይናንስ
- ሕጋዊ ውክልና ምርካብ
- ከይዲ ዑቕባ
- ክብካበ ጥዕና ምርካብ
- ሓገዝ መኣንገዲ
- ካልኦት ዋኒናት ዑቕባ
ከመይ ክንሕግዘኩም ንኽእል?
- ብዛዕባ ኣብ ውሽጢ ዘሎ ከይዲ ዑቕባን ወይ ዝግባኣኩም ጥቕሚ ሓገዝ ዚያዳ ምርካብ እንትደለይ፣ ኣብዚ መራኸቢ በዓል ብዙሕ ቋንቋ ሓበሬታ Asylum Advice (ምኽሪ ዑቕባ) ርኸቡ
- ሓድሽ ንዝመጹ ሓተትቲ ዑቕባ ኣብ ፈለማ መኣንገዲ ቦታታት ናይ ገጽ ንገጽ ምኽሪ ንህብ
- ብቋንቋኹም ኣብ ውሽጢ ዩኬ ካብ ዝኾነ ቦታ ብመዳይ Asylum Advice Helpline (Advice) ናይ ስልኪ ምኽሪ ንህብ፡፡ ቑጽሪ ስልኪ ኣብ ታሕቲ ተዘርዚሩ ይርከብ፡፡
- በስልኪ ወይካኣ ብኣካል ኣብ ከባቢኦም ሓገዝ ናብ ዝህቡ ትካላት ክንልእኸኩም ኢና፡፡ ኣድላይ እንትኾን (ንዝተቓልዑ ዓማዊል፣ ንገለጻታት ጉጅለ ወይካኣ ዝተወሰነ ሕቶ ስዒቡ) ብኣካል ኣብ ቦታ ተረኺብና ግልጋሎት ክንህብ ንኽእል ኢና፡፡
ብኽብረትኩም ግልጋሎት ጥብቅና ምሃብ ከምዘይንኽልን፣ ኣድላይ እንተኾይኑ ግን፣ ናብ ግቡእ ሓገዝ ወሓብቲ ትካላት ምልኣኽ ከምንኽእል ተረድኡልና
ብኽብረትኩም ብዛዕባ መሰልን ዝግባኣኩም ረብሓን ምኽሪ ምሃብ ከምንኽእል ግን ናይ ሕጊ ምኽሪ ወይ ሕጋዊ ውክልና ምሃብ ከምዘይንኽእል ተረድኡልና፡፡ እዚ ምግባር እንተዘይክኢልና፣ ዝርዝር ናይ ብቑዓት ናይ ሕጊ ተወከልቲ እንህበኩም ንኽእል ኢና፡፡


text:
Home
ትንታነ ዜና ወርሒ ሰኔ 16/06/2017
- Details
- Published on Thursday, 15 June 2017 08:21
ስርዓት ህግደፍ ጌና ካብ ናይ ጥበራ ምንቅስቓሳቱ ከም ዘይፈገደ ካብ መቦቆላዊ መሬት ኩናማ ኤርትራ ዝመጸና ዜና ሓቢሩ፡፡ ብመሰረት እቲ ዜና፡ ስርዓት ህግደፍ ሕጂ ተተሓሒዙዎ ዘሎ ፕሮፖጋንዳን ዘካይዶም ዘሎ ኣኼባታት ኣብ ሓደን ሓደ ኣጀንዳ “ንሕና ኤርትራውያን ሃገርና ሓራ ንምውጻእ መሪርን መስዋእቲ ከፊልና፡ ድሕሪ ምርግጋጽ ናጽነት እተን ካልኦት ብሄራት ኣደብ ክገዝኣ እንከለዋ ብሄረ ኩናማ ይጻባእን መጥቃዕቲታት ይፍጽም ኣሎ፡፡ ሓርነታ ዘረጋገጸት ኤርትራ ንምሻጣ ይነጥፍ ኣሎ፡፡ ስለዚ ንስኹም ኣባላት ኩናማ ደቕኹም ኣምጽእኩም ክተዓርቁዎም ይግባእ” ዘትከለ እዩ፡፡
ህግደፍ ኣብ ወርሒ ሰኔ /2017 ኣብ ኩለን ከባቢታት ኩናማ ኣኼባ ብምክያድ ልዕል ኢልና ኣብ ዝጠቀስናዮ ኣጀንዳ ዕንክልል ይብል ከም ዘሎ ተፈሊጡ፡፡ በዚ መሰረት ካብ ኡጋሮ/ዳረታላ ንላዕሊ ንዝሰፈሩ ኣባላት ኩናማ ኣብ ኣርባዕተ መቒሉ ኣኼባ ኣካይዱሎም፡፡
ቀዳማይ ጉጅለ፡ ተቀማጦ ቁሸታት ዳሬታላ፣ ኣውሰቢ፣ ዳሴ ኮይነን ብዕለት 5/06/2017 ኣኪቡ፡፡ ካልኣይ ጉጅለ፡ ቁሸታት ቶለ ጋሙጃ፣ ኣይማባ፣ ኦሎኮሶን ብዕለት 9/06/2017 ኣኪቡወን፡፡ ሳልሳይቲ ጉጅለ ተቀማጦ ቁሸታት ኣጋኒ፣ ኩፍታሌ፣ ዳጊሎ፣ ኮሉኩን ኮናን ከባቢኣን ዝርከባ ጎዶቦታትን ዓዲታትን ኮይነን ብዕለት 10/06/2017 ኣኪቡወን፡፡ እታ ራብዓይቲ ጉጅለ፡ ተቀማጦ ካርካሻ፣ ታይካናባ፣ ኣይኮታ፣ ሹሻ ቢያ፣ ከቱምቡሬ፣ ታሊ ማሪቲን ብዕለት 11/06/2017 ብመሪሕነት ኣውረልዮ ጃኮሚኒ ካብ ኣባል ሰራዊት፣ ፖሊስ ዝጠርነፈ ኣብ ሩባ ማርደቢ ኣኪቦሙዎም፡፡ እዚ ኣኼባ ከቢድ ሓለዋ ዝተገብረሉን ንህዝቢ ብሰራዊት ኣኺቢቦም ብተሃዲድን ኣሪዒዶም ነቲ መደብ ንክቅበል ከቢድ ድፍኢት ዝተገብረሉ ከም ዝነበረ ተፈሊጡ፡፡
ካብ ቀዳማይ ክሳብ ሳልሳይ ጉጅለ ብተዛረብቲ ትግርኛ መድረኽ ከም ዝተመርሔን ንትርጉም ካብ ሰራዊት ሓደ ኩናማ ዝሓቆፉ ከም ዝነበሩ ተረጋጊጹ፡፡ ኣብታ ራብዓይቲ ጉጅለ ኣውረሊዮ ጃኮሚኒ በዓሉ ብምትርጓም ከም ዝመርሔን ተዛረብቲ ትግርኛ ዝኾኑ ዘውረዱዎ ርእይቶ እውን ናብ ኩናማ ብምትርጓም ነቲ ኣኼባ መሪሑዎ፡፡ እቲ ኣጀንዳ ከምቲ ዝተጠቅሰ ሓደን ሓደን እዩ፡፡
ኣብዚ ዝተኻየዱ ኣኼባታት ህዝቢን ጭቃ ዓዲታት ዝሃቦ ርእይቶ ንሕና ንውድብ ዲምሓኩኤ ኣምጺእና ክንዓርቕ ዓቅሚ የብልናን፡፡ ለባማት ንምጥፋእን ንምእሳርን ከም ዝኾነ ኣቀዲምና ተገንዚብናዮ ኣሎና፡፡ ኣብ 1996 ልክዕ ከምዚ ኣኼባ ጸዊዕኩም ንኩሎም ለባማት ኣቦታት ብሄረ ኩናማ ኣጥፍእኹም፡፡ ሕጂ እውን ንምእሳር እትደልዩዎ ሰባት ስለዘለው እዮም፡፡ ስለዚ ኣኼባ ጸዊዕኩም ዕረቁና ሽንካር ከይበልኩም እቲ ትደልዩዎ ግበሩ ክብሉ መሊሶም፡፡ ብካልእ ሸነኽ ተቀማጦ ኣይማባን ከባቢኣን እቲ ትብሉዎ ዘለኹም ካብ ዓቅምና ንላዕሊ እዩ፡ ኮይኑ ግን መንግስቲ የገዲደና ካብ ሃለወ እንታይ ይገበር ክንፍትን ኢና ክብሉ ከም ዝመለሱ እቲ ዝመጸና ዜና ሓቢሩ ኣሎ፡፡
እዚ ኣኼባታት ብዝምልከት መሪሕ ውድብ ዲምሓኩኤ ዘለዎ ርእይቶ፡- ብቀዳምነት ሓርነታዊ ቃልሲ ዲምሓኩኤ ኣብዚ ብርኪ ምብጽሑ ጸላኢ ፈሊጡ፡ ንብሄረ ኩናማ ኣብ ሓደ መድረኽ ጸዊዑ ምስኡ ንምምይያጥ ምኽኣሉ፡ እዚ እቲ ቀዳማይ ጸጋ እዩ፡፡ ካልኣይ ኣብ 1996 ብዝፈጸሞ ግፍዒ ሪዒድና መስዋእቲ ካብ ምኽፋል ሃዲምና እንተንዕረቅ ነይርና ሓርነታዊ ቃልሲ ብሄረ ኩናማ ኣብዚ ሕጂ እንርእዮ ዘሎና ብርኪ ኣይምበጽሔን፡፡ ሓርነታዊ ቃልሲና ቀጺሉ መሪር መስዋእቲ እንተዘይክፈል ነይሩ እዚ ንቅሓት እዚን እዚ መድረኽ ክርከብ ኣይምተኽኣለን፡፡ ጸላኢ እውን ሰውራ ሻምበቆ ኢሉ ካብ ምስትንዓቅ ሓሊፉ ካልእ ጸጋ ኣይምተረኽበን፡፡ ርእይቶ ሻዕቢያን ተሃዲድን ንጎኒ ገዲፍና ቀዳማይ ውድባዊ ጉባኤ 1998 ኣካይዲና ብሓዲሽ ናይ ቃልሲ መንፈስ ስለዝተበገስና እንሆ ብሄረ ኩናማ ኣብ ቁጠባ ኮነ ፖለቲካዊ መዳይ ርኡይ ለውጢ ኣመዝጊቡ ኣብ ዝለዓለ ብርኪ ክበጽሕ ኪኢሉ፡፡ ካብዚ ንቅሓት እዚ ተበጊሱ ኣብ ዝተረኽበ መድረኽ ሓደ ቋንቋ ብምዝራብ መሰሉ ከረጋግጽ ኪኢሉ እዩ፡፡ እዚ ንቅሓት እዚ ውድብ ካብ ዝምረሓሉ ፖለቲካዊ መትከልን ኣካይዳን ዝመንጨወ ጸጋ እዩ፡፡ ስለዚ ስርዓት ህግደፍ ንብሄረ ኩናማ ከም ቀንዲ ጸላኢኡ ዝርእዮ ዝነበረን ዘሎን ደቅኹም ኣምጽእኹም ዕረቁ ዝብል እንተኾይኑ ካብ ክልተ ሸነኻት ዝተበገሰ እዩ ዝኸውን፡፡
ቀዳማይ፡- ጌና ኣይነቅሑን፡ መዓረ ክንደይ የሳቒዮምን የጽንቶምን ከም ዘለኹ ኣይፈለጡን ካብ ዝብል ብድዔ ተበጊሱ፡ ኣገዲደ ክዕረቁ ክገብሮም እየ ዝብል እንተኾይኑ፡ ጸላኢ የብለይን ካብ ዝብል ሰንኮፍ ኣተሓሳስባ ዝምንጩው እዩ፡፡ ስለምንታይ በዓሉን ዑሱባትን ካብ ዝነዝሑዎ ፕሮፖጋንዳ እንድሕሪ ተበጊስና፡ ውድብ ዲምሓኩኤ እንተዘይኮይኑ ካልእ ጸላኢ ወይ ዝቋወም የለን ይብሉ ስለዘሎዉ፡፡
ካልኣይ፡- ክረምቲ ምስ ሓለፈ መንግስቲ ኢትዮጵያ ኩናት ክከፍት እዩ፡ ዲምሓኩኤ ከኣ መንገዲ ክመርሕ እዩ ካብ ዝብል ፍርሒ ዝብገስ ኮይኑ፡ ክንደይ ለባማት ኣባላት ኩናማ ኣጥፊኤ፡ ክንደይ ኮን ተርፉኑ ጽንዓቶምን ትብዓቶም እንታይ ይመሰል ዝብል ንምፍላጥ ናብ ሓደ ይእኽቦም ምህላው ክንግንዘብ ይግባእ፡፡ ብተወሳኺ ዶብ ዝሰገረን ናብ ሳልሳይ ዓለም ዝኸዱ ደቂ ቁሸትኩም መዝጊብኩም አምጽኡዎ ዝብል ዘሎዉን ቁጽሪን ብዝሒ ብሄር ኩናማ ብምፍላጥ ንሃላዋቱ ይህድድ ኣይህድድ ንምትንታንውን ክኸውን ይክእል፡፡ ክሳብ ሕጂ ኣብ ቤት ማእሰርቲ ክንደይ ለባማት ኣባላት ኩናማ ቐቲሉ ከም ዘርደኤ፡ ኩናማ ኮይኖም ዑሱባት ሻዕቢያ ዝኾኑ ነዚ ሓቂ እዚ ካብ ምክሻሕ፡ ኢዶም ናብ ዲምሓኩኤ የወጣውጡ ምህላዎም ዘይምልባምን ዘይምንቓሕ እዩ፡፡ እዞም ዑሱባት ብመትከል ጸላእቲ ሰውራ ኩናማ እንተዘይኮይኖምውን እንተዘይተማሂሮምን ናብ ሓድነቶም እንተዘይሰጊሞም ምስ ሃለቐኦም ናብ ግበኣተ መሬቶም ንክኣትው ናይ መዓልቲ ጉዳይ ጥራሕ እዩ ዝኸውን፡፡ ስርዓት ህግደፍ ካብዘን ክልተ ጫፋት ተበጊሱ ወግሔ ጸብሐ ደቕኩም ኣምጽእኩም ዕረቁ ክብል ኣብ ከቢድ ወጥሪ ኣቲዩ ይርከብ፡፡ ማንም ሰብ ጥቅሙ ኣይስሕቶን፡፡ ትኪ እውን መውጽኢ ቀዳድ ኣይስእንን፡፡ ብዘይቃልሲን መስዋእቲ መሰል ኮነ ዓወት ኣይርከብን፡፡ ስለተጨቆነ እምበር ጽጋብ ሸንዲሑዎ ክስዋእ ዝመረጸ ኩናማ ኮነ ኤርትራዊ የለን፡፡ ተሳቒና ብሓዘን ማሲና ዘሎና ካልእ ጸላኢ ስለዝጨቆነና ዘይኮነ ስርዓት ህግደፍ ዘውረደለና በደል እዩ፡፡ ስለዚ ኣባላት ኩናማ መዓረ ክንደይ ንነዓቅን ነይርና ሕጂ ኣብ ምንታይ ብርኪ ከም እንርከብ ማንም ኣባል ኩናማ ዝግንዘቦ ሓቂ እዩ፡፡ ንስርዓት ህግደፍን ዑሱባቱን ሕማም መርዘን ኮይኑዎም፡ ብደረጃ ሃገር ከም ኣጀንዳ ሒዞም ንተዓረቅ ኣብ ዝብሉሉ ደረጃ ምብጻሕ፡ ስለዝተቃለስናን ስለዝተሰዋእና እምበር ህያብ ወይ ብትካቦ ዝተረኽበ ኣይኮነን፡፡ ኣብ ኩሉ ኩርናዕ ዓለም ዝርከብ ኣባል ኩናማ ሓደ ፋል ይዛረብ ኣሎ፡፡ ስለዚ ምስ እንቃለስ ጥራሕ ኢና ክንዕወት እንኽእል፡፡ ምስ እንዕወት ጥራሕ ኢና መሰላትና ብዘይምሽርራፍ ክረጋገጹ ዝኽእሉ፡፡ መሰላትና ብዘይ ምሽርራፍ ምስ ዝረጋገጽ ጥራሕ እዩ፡ ክብርን ርዝነትን ዝህልወካ፡፡ ብጥበራ ህግደፍ ተታሊልና ኣብ ጓል ነገር እንድሕር ኣቲና ዓወት፣ መሰል፣ ርዝነት ኮነ ክብሪ ክርከብ ኣይከኣልን፡፡
ኣብዚ ሕጂ እዋን በዓል መን ተሰዊኦም፣ ኣብ ምንታይ ብርኪ ኣሎና ኢልና ምጅሃር ወይ ከኣ ብኩራ ካብ ቃልሲ እንቦኾረሉ እዋን ኣይኮነን፡፡ ብሓዲሽ መንፈስን ናይ ቃልሲ ወኔ ኣንጻር ስርዓት ህግደፍን ዑሱባትን እንከተሉን እዋን ኢና ንርከብ፡፡ ብሄረ ኩናማ ሓድነቱ ኣትሪሩ ብዓወት ንከይወጽእ “ እንተደሊኹም ወጻእ ኪዱ እምበር ስለምንታይ ትቃለሱ? ካልኦት ብሄር ከይዶም ስለምንታይ ንስኹም ትቃለሱሎኩምን ” ብዝብል ሜላ ንብሄረ ኩናማ ካብ ኤርትራ ደፊኡ ንምውጻእን ንስደት ምስ ኣምረሑውን ኣብ ቃልሲ ንከይሳተፍን ናብ ወጻኢ ሃገር ንክሰግሩ ከም ቀዳማይን ካልኣይ ኣጀንዳታት ሰሪዑ ይነጥፈሉ ኣሎ፡፡ ስርዓት ህግደፍ ኣብ ኤርትራ ሓሳቡ ዘይቅበል ኩሉ ካብ ገጽ ኤርትራ ኣጥፍኡ ህግደፋዊ ሕብረተሰብ ናይ ምፍጣር መደብ ከም ዘሎዎ ብግልጺ ይነግረና ከም ዘሎ ክንግንዘብ ይግባእ፡፡ ወጻኢ ናይ ምኻድን ዘይምኻድን ስርዓት ህግደፍ ክነግረና ክንጽበ ኣይግባእን፡፡ ንዑ ዝምልከት እውን ኣይኮነን፡፡ ስደት ሓርነት ኮነ ክብሪ ከም ዘይኮነ ንስርዓት ህግደፍ ጠፊኡዎ ኣይኮነን፡፡ ስለዚ ክብሪ ናብ ዘይርከቦ መንገዲ ዝደፍእ መንግስቲ ኢዱ ክእርንብ ይግባእ፡፡ ስለዚ ኣብ ዝኾነ መድረኽ ንህግደፍን ዑሱባትን ብግልጺ “ንብሄረ ኩናማ ዘዋጽኦ መንገዲ በዓሉ ይፈለጦ እዩ ግደፉዎ” ኢልና ክንነግሮም ይግባእ፡፡ ዲምሓኩኤ ህይወት ሓደ ኩናማ ክጠፍእ ኣይደልን፡፡ ሓደ ኣባል ኩናማ ህይወት ሓውኡ ወይ ቀጻልነት ብሄረ ዝጻባእ እንተድኣ ኮይኑ፡ ልዕሊ ዓቅሚ ዲምሓኩኤ ከም ዘይኾነ ካብ ወዲ ጫሞ ትምህርቲ ክቕሰም ይከኣል፡፡ ዲምሓኩኤ ምስ ስርዓት ህግደፍ ዕርቂ ዝበሃል ኣይገብርን፡፡ በዚ ሕሱር ፕሮፖጋንዳን ምትላሉ ዝደናገር ኣይኮነን፡፡ ንግብኣተ መሬቱ ካብ ወትሮ ንላዕሊ ሓድነቱ ኣጠናኺሩ ሓርነታዊ ቃልሲ ብናህሪ ክቅጽለሉ እዩ፡፡ ዓቅሚ ብሄረ ኩናማ፡ ብሓድነት ንሓርነት ኩናማ ምበር ምስ ዕርቂ ስርዓት ህግደፍ ኣይኸውንን፡፡ ስርዓት ህግደፍ ልዕሊ ኹሉ ምስ ነፍሱን ኣዕናዊ ፖሊሲታቱን ክዕረቅ ይግባእ፡፡
መትከላት ዲምሓኩኤ ንዘልኣለም ክዕንብቡ እዮም!!!


text:
ናይ ትራምፕ ቲዊተር ን11 ደቓይቕ ተዓጽዩ
ናይ ፕሬዚደንት ዶናልድ ትራምፕ ትዊተር፡ ትማሊ ሓሙስ ን 11 ደቓይቕ ዝኣክል ተዓጽዩ ከምዝነበረን ደሓር ምስተፈልጠ ግን ከምዝተኸፈተን ትካል ማሕበራዊ መራኸቢታት ኣፍሊጡ።
ሓቀኛ ትዊተር ፔጅ (ትዊተር ገጽ) ዶናልድ ትራምፕ ብሰራሕተኝኡ ኣቢሉ'ዩ ጠፊኡ። እቲ ትካል ደሓር ብዘካየዶ ምርመራ ግን እቶም ሰራሕተኛታት ናይ ስራሕ ግዜኦም ሽዕኡ'ዩ ኣብቂዑ።
ቲዊተር ፔጅ፡ ዶናልድ ትራምፕ ን11 ደቓይቕ ጥራሕ ከምዝተዓጸወን ተወሳኺ ምጽራይ ይገብር ከምዘሎን እውን ትካል ማሕበራዊ መራኸብታት ትዊተር ኣፍሊጡ ኣሎ።
41.7 ሚልዮን ተኸተልቲ ዘለውዎ ፕሬዚደንት ዶናልድ ትራምፕ ኣብቲ ርእሰ ጉዳይ ኣመልኪቱ ዝሃቦ ርእይቶ የለን።
ትማሊ ሓሙስ ኣጋ ምሸት ናብ ናይ ዶናልድ ትራምፕ ቲዊተር ፔጅ ዘምርሑ ተኸተልቱ ' ይቕሬታ እዚ ገጽ ክትረኽብዎ ኣይትኽእሉን' ዝብል መልእኽቲ እዩ ጸኒሕዎም።
ትዊተር ፔጅ ዶናልድ ትራምፕ ምስተኸፈተ ቀዳማይ መልእኸቲ እቲ ፕሬዚደንት ብዛዕባ ትልሚ ምንካይ ግብሪ ሪፐብሊካን ዝምልከት እዩ ነይሩ።
ቲዊተር ፔጅ ትራምፕ ዋላ ን11 ደቓይቕ ይተዓጾ ድኣ'ምበር ዝበጽሖ ጉድኣት ከምዘየለ ግን እቲ ትካል ኣፍሊጡ ኣሎ።
ትካል ትዊተር እቲ ኩነታት የጻርዮ ከምዘሎን ዳግማይ ንኸየጋጥም ከምዝሰርሕን ገሊጹ።
ፕሬዚደንት ዶናልድ ትራምፕ ካብ መጋቢት 2008 ዓ/ም/ፈ ጀሚሩ ንጡፍ ተጠቃማይ ማሕበራዊ መራኸቢ ትዊተር እዩ።
ብፍላይ ፖሊሲታቱን ሕንጻጻቱን ንምልላይ ኣዕርዩ ተጠቒምሉ። ፕሬዚደንት ትራምፕ ኣብ እዋን ፕሬዚደንታዊ መረጻ ኣሜሪካ 2016 እውን መወዳድርቱ ንምስዓር ከምዝተጠቐመሉ ይግለጽ።


text:
ትማሊ ቀ/ሚ ኃይለማርያም ደሳለኝ: ንሕቶ መንነት ኣብ ወልቃይት ዝሓላለኹን ዝሕተትሉን ላዕለዎት ሰበ-ስልጣን ክልላት ትግራይን ኣምሓራን’ዮም ኢሎም ኔሮም።
መላእ ኢትዮጵያ ሓድነት ፓርቲ ዝተባህለ ካልእ ተቓዋሚ ውድብ ብወገኑ፡ ካብ ኢህወደግ ወላ ሓንቲ ዝሓሸ ለውጢ ኣይንጽበን ኢና ተስፋ ቕሪጽና ኢና ይብል።
“ኢህወደግ ዝተለምደ ባህሪኡ ኢዩ፡ ንጸገማቱ ባዕሉ ኣብ ክንዲ ምፍታሽ ናብ ኻልኦት ንምልጋብ ኣጻብዕቲ ምውጥዋጥ ሎሚ ዝጀመሮ ኣይኮነን “ ኢሉ ዋና ጸሓፊ መኢኣድ ኣቶ ኣዳነ ጥላሁን።
ትማሊ ቀ/ሚ ኃይለማርያም ደሳለኝ: ንሕቶ መንነት ኣብ ወልቃይት ዝሓላለኹን ዝሕተትሉን ላዕለዎት ሰበ-ስልጣን ክልላት ትግራይን ኣምሓራን’ዮም ኢሎም ኔሮም።
ኣቦ መንበር መድረክ ዝተባህለ ጥምረት ተቓወምቲ ዶ/ር በየነ ጴጥሮስ ድማ፡ ቀ/ሚ ሃይለማርያም ዘመሓላለፍዎ መልእኽቲ ኸም ናይ ህጹጽ ግዜ ኣዋጅ ጌረ`የ ዝርእዮ ኢሎም።
ኣብ ናይ ወልቃይት ኮሚቴ መንነት ኣምሓራ ዋና ጸሓፊ ኣቶ ተሻገር ወልደሚካኤል ላቀው ብወገኑ፡ እቲ ኣቶ ሃለማርያም ዝበልዎ፡ “ ንሓቶና ዘየገናዘበ፡ ንህዝቢ ኢትዮጵያ ንምድንጋር ዘቕረብዎ ጋዜጣዊ መግለጺ ብጣዕሚ ኣሕዚኑና፡ ኣሕሪቑና`ውን ኣሎ” ኢሉ።


text:
ናይ ዩናይትድ ስቴትስ ፕሬዝዳንት ባራክ ኦባማ ንናይ ክልተ ማዕልታት ዑደት ሎማዕንቲ ዓርቢ ኣማሲዮም ኣብ ኬንያ ኣትዮም።ኣብ ጉዳያት ንግድን ፀጥታን ክዘራረቡ እዮም።
ሓይልታት ፀጥታ ኣብ ናይሮቢ ስጡም ሓለዋ ከካይዱ፣ጎደናታት እውን ብግዚያውነት ተዓፂዮም ይርኣዩ።
ንፕሬዝዳንት ኦባማ ንምቕባል ጎደናታት ናይሮቢ ተፀባቢቖም ይርኣዩ።እታ ከተማ ብዙሕ ገንዘብ ኣውፂኣ’ላ።
ፕሬዝዳንት ኦባማ ፅባሕ ቀዳም ንዓለምለኸ ጉባኤ መራሕቲ ፈጠራ ንግዲ መደረ ከስምዑ እዮም።
ኦባማ ኣብታ ሃገር ዑደት ምክያዶም ካብኡ ዝዘለለ ፍሉይ ኣገዳስነት ኣለዎ፤ንኬንያን ኬንያዊያንን።ምዕራባዊ ኬንያ ወልዲ ኣቡኦም ንፕሬዝዳንት ኦባማ ዝተወልዱሉን ዝተቐብርሉን ከባቢ እዩ።
ኦባማ ኣባል ሰኔተር እናሃለው ኣብ 2006 ኣ/ፈ ናብ ኬንያ ተጓዒዞም ነሮም።ከም ፕሬዝዳንት ግን እዚ ንፈለማ ግዚኦም እዩ።ናይ ኬንያ ምኽትል ፕሬዝዳንት ዊሊያውም ሩቶ ‘’ፕሬዝዳንት ኦባማ ከም ካሊእ ናይ ኣሜሪካ ፕሬዝዳንት ኣይኮኑን’’ምስበሉ ኣስዒቦም ‘’ኣፍሪካዊ ሱር ኣለዎም፤ልዕሊ ኩሉ ድማ ኬንያዊ ሱር ኣለዎም።ስለዚ ኣዚዩ ፍልይ ብዝበለ መልክዑ ኣገዳሲ እዩ’’ኢሎም።
ዝበዝሕ ትኹረት ዑደቶም ምድንፋዕ ንግዲ እንተኾነ እውን ናይ ፀጥታ ኣጀንዳ እውን ካሊእ ዝዘራረብሉ ዓብዪ ጉዳይ እዩ።
ኬንያ ብተደጋጋሚ ዒላማ እስላማዊ ኣኽራሪ ጉጅለ ኣል-ሸባብ ኮይና ፀኒሓ እያ።ኣብ ዝሓለፈ ሚያዚያ’ዃ ኣብ ውሽጢ ዩኒቨርስቲ ጋሪሳ መብዛሕቲኦም ተምሃሮ ዝኾኑ 148 ሰባት ተጨፍጪሮም እዮም።
ድሕሪ ናይ ኬንያ ናይ ክልተ ማዕልታት ዑደት ፕሬዝዳንት ኦባማ ናብ ኢትዮጵያ ክጉዓዙ እዮም።


text:
ነዛ ዓንቀጽ እዚኣ ብ%% ከተንብባ ትደሊዶ፧
10 ኣሕዋተየ፡ ኣቦታትና ዅላቶም ኣብ ትሕቲ ደበና ኸም ዝነበሩን ኵላቶም ባሕሪ ኸም እተሳገሩን፡ ክትፈልጡ እደልየኩም እየ፣
2 ኵላቶም ድማ ብደበናን ብባሕርን ናብ ሙሴ ተጠምቁ፣
3 ኵላቶም ከኣ ሕደ መንፈሳዊ ምግቢ በልዑ፣
4 ኵላቶም እውን ሕደ መንፈሳዊ መስተ ሰተዩ። ከመይሲ፡ ካብቲ ዝሰዓቦም መንፈሳዊ ኸውሒ ሰትዮም እዮም፣ እቲ ኸውሒ ኸኣ ክርስቶስ እዩ።
5 ግናኸ፡ ኣምላኽ ብመብዛሕትኦም ባህ ኣይበሎን፣ ስለዚ፡ ኣብ በረኻ ተወድኡ።
6 እዚ ኸኣ፡ ከምቲ ንሳቶም እተመነይዎ፡ ንሕና እውን እከይ ምእንቲ ኸይንምነ፡ መለበሚ ዀነና።
7 “እቶም ህዝቢ ኺበልዑን ኪሰትዩን ተቐመጡ፡ ኪስሕቁ እውን ተንስኡ” ዚብል ከም እተጻሕፈ፡ ከምቲ ገሊኣቶም ዝገበርዎ፡ ኣምለኽቲ ጣኦት ኣይትኹኑ።
8 ከምቲ ገሊኣቶም ዝመንዘሩ እሞ ብሓንቲ መዓልቲ 23,000 ዝወደቑ፡ ኣይንመንዝር።
9 ከምቲ ገሊኣቶም ዝፈተንዎ እሞ ብኣትማን ዝጠፍኡ፡ ንየሆዋ ኣይንፈትኖ።
10 ከምቲ ገሊኣቶም ዘጕረምረሙ እሞ በቲ መጥፍኢ ዝጠፍኡ፡ ኣይነጕረምርም።
11 እዚ መለበሚ ኪኸውን እዩ ዝበጽሖም፣ ንዓና እቲ መወዳእታ ስርዓት ዓለም ንዘርከበና እውን ንመጠንቀቕታ ኪዀነና እዩ እተጻሕፈ።
12 ስለዚ፡ እቲ ደው ኢሉ ዘሎ ዚመስሎ፡ ከይወድቕ ይጠንቀቕ።
13 ንሰብ ዘይበጽሖ ፈተና ኣይበጽሓኩምን። ግናኸ፡ ኣምላኽ እሙን እዩ እሞ፡ ካብ ዓቕምኹም ንላዕሊ ኽትፍተኑ ኣይሓድገኩምን እዩ፣ የግዳስ፡ ምጽዋሩ ምእንቲ ኽትክእሉ፡ ምስቲ ፈተና መዋጽኦ ገይሩልኩም ኣሎ።
14 ፍቑራተየ፡ ስለዚ፡ ካብ ኣምልኾ ጣኦት ህደሙ።
15 ከም ንኣስተውዓልቲ እየ ዝዛረብ ዘለኹ፣ ነቲ ዝብሎ ዘለኹ ባዕላትኩም ፍረድዎ።
16 እታ እንባርኻ ጽዋእ በረኸት ካብ ደም ክርስቶስ ምክፋል ደይኰነትን፧ እታ እንቘርሳ እንጌራኸ ኻብ ስጋ ክርስቶስ ምክፋል ደይኰነትን፧
17 ኵላትና ኻብ ሓንቲ እንጌራ ተማቒልና ኢና እሞ፡ ሓንቲ እንጌራ ስለ ዘላ፡ ንሕና ብዙሓት ክነስና፡ ሓደ ሰብነት ኢና።
18 ነቶም ብስጋ እስራኤላውያን እሞ ርኣይዎም፦ እቶም ካብ መስዋእትታት ዚበልዑስ፡ ምስቲ መሰውኢዶ ኣይካፈሉን እዮም፧
19 እንታይ ደኣ እብል ኣለኹ፧ ንጣኦታት እተሰውአዶ ገለ ነገር እዩ፧ ወይስ ጣኦትዶ ገለ ነገር እዩ፧
20 ኣይፋሉን፣ እቲ ኣህዛብ ዚስውእዎ፡ ንኣጋንንቲ እዩ እምበር፡ ንኣምላኽ ኣይኰነን፣ ምስ ኣጋንንቲ ኽትካፈሉ ኸኣ ኣይደልየኩምን እየ።
21 ጽዋእ የሆዋን ጽዋእ ኣጋንንትን ክትሰትዩ ኣይትኽእሉን ኢኹም፣ ካብ “መኣዲ የሆዋ”ን ካብ መኣዲ ኣጋንንትን ክትምቀሉ ኣይትኽእሉን ኢኹም።
22 ወይስ “ንየሆዋዶ ኸነቕንኦ ኢና”፧ ካብኡዶ ንብርትዕ ኢና፧
23 ኵሉ ተፈቒዱለይ እዩ፣ ኵሉ ግና ኣይኰነን ዚጠቅም። ኵሉ ተፈቒዱለይ እዩ፣ ኵሉ ግና ኣይኰነን ዚሃንጽ።
24 ነፍሲ ወከፍ፡ ጥቕሚ ኻልእ ደኣ እምበር፡ ጥቕሚ ርእሱ ኣይድለ።
25 ኣብ ዕዳጋ ስጋ ዚሽየጥ ዘበለ ዅሉ፡ ስለ ሕልና ኢልኩም ገለ ኸይመርመርኩም ብልዑ፣
26 ከመይሲ፡ “ምድርን እቲ መሊእዋ ዘሎን ናይ የሆዋ እዩ።”
27 ሓደ ኻብቶም ዘይኣመንቲ እንተ ዓደመኩም እሞ ኽትከዱ እንተ ደለኹም፡ ስለ ሕልና ኢልኩም ገለ ኸይመርመርኩም፡ እተቐረበልኩም ዘበለ ብልዑ።
28 ሓደ፡ “እዚ ንጣኦታት እተሰውአ እዩ” እንተ በለኩም ግና፡ ስለቲ ዝነገረኩምን ስለ ሕልናን ኢልኩም ኣይትብልዑ።
29 “ሕልና” ኽብል ከለኹ፡ ሕልና ኻልእ ደኣ እምበር፡ ሕልና ርእስኻ ማለተይ ኣይኰነን። ስለምንታይከ ሓርነተይ ብሕልና ኻልእ ዚፍረድ፧
30 ብምስጋና እካፈል ካብ ኣለኹ፡ ስለምንታይ ደኣ በቲ ዘመስገንኩሉ ዝጽረፍ፧
31 እምበኣር፡ እንተ በላዕኩም፡ ወይስ እንተ ሰተኹም፡ ወይስ ዝዀነ ይኹን እንተ ገበርኩም፡ ኵሉ ንኽብሪ ኣምላኽ ግበርዎ።
32 ንኣይሁድ ኰነ ንግሪኻውያን ወይስ ንጉባኤ ኣምላኽ፡ መዐንቀፊ ኣይትኹኑ፣
33 ኣነ እውን ምእንቲ ኺድሕኑስ፡ ጥቕሚ ብዙሓት እምበር፡ ጥቕሚ ርእሰይ ከይደለኹ፡ ብዅሉ ነገር ንዅሉ አሐጕስ ኣለኹ።
ልኣኽ
ልኣኽ
መጽሓፍ ቅዱስ—ትርጉም ሓዳስ ዓለም
1 ቈረንቶስ 10
ትግርኛ
መጽሓፍ ቅዱስ ኣብ ኢንተርነት ኣንብብ
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
ሓደ ከቢድ ነገር ካብ ምጉታት ምድፋእ ዶ ይሓይሽ ይኸውን? እዚ ኩልና ንሕሰበሉ እሞ ኣብ ሓደ ነገር ግና ንስማዕማዕ ኢና ኢለ እኣምን። ኣብ ምድፋእ ይኹን ኣብ ምጉታት እቲ ዝበለፀ ሓይሊ ዝህበና ብኢድና ምስ እንጥቀም እዩ።
እዚ ኣብ ስእሊ እትርእይዎ ዘለኹም ማንጂት ሲንግ ዝተብሃለ ህንዳዊ ግና ኣቑሑ ንምጉታት ኢደይ ኣየድልየንን ካብ ዝብል ብዙሓት ክብረ ወሰናት ዓለም ጨቢጡ ኣሎ። ኣብተን ሓፀርቲ ጨጉሩ ብምእሳር ብዙሓት ከበድቲ ነገራት ብምጉታት ዝፍለጥ ማንጂት፣ ከምቲ ኣብ ሰእሊ ዝረአ ዘሎ 12 ቶን (12000 ኪሎ ግራም ወይ 120 ኩንታል) እትምዘን ኣብቶቡስ እናጎተተ እዩ።
ኣቦሓጐ ንምዃን ዝበቕዐ ወዲ 66 ዓመት ማንጂት፤ ዝተፈላለዩ ኣገረምቲ ክእለታት ንዓለም ብምንፅብራቕ 57 ግዜ ክብረ ወሰን ዝጨበጠ እንትኸውን፤ ቅድሚ ሕዚ እውን ዝተፈላለያ ኣውሮፕላናት ሓዊሱ ትሽዓተ ነጥቢ ሓሙሽተ ቶን ዝምዘን ኣውቶብስ ብጨጉሩ ብምጉታት ዝወዳደሮ ከምዘይነበረ እዩ “ሚረር” ዝተብሃለ መርበብ ሓበሬታ ዘመላኽት።
ኣብ ዓድና በቢዝኸደኦ ባትሪ እናጥፈኣ ኣፀጊመናሎም “ኣዳፍኡና” ዝብሉ ሰብ መኻይንስ ነዚ ህንዳዊ እናሳፈሩ ተዝጎዓዙ ክንደይ ምተረብሑ?
ብስራትኩም ይጥዓም!!!
ተጋዳላይ ብርሃነ ሳውንቸር /ፎቶ ካብ መፅሄት ወይን ግንቦት 2006 ዓ/ም
እዋኑ 20 ጉንበት 1983 ዓ/ም እዩ፡፡ ኣብ ኢትዮጵያ ሓዳሽ ፀሓይ ዝበረቐትሉ ዕለት፡፡ እታ ፀሓይ ጥራሕ ኣይኮነትን ኔራ ሓዳሽ፤ ኣብ ኣዲስ ኣበባ ዘሎ ኩሉ ምንቅስቓስ ሓዱሽ መልክዕ ዝሓዘሉ ዕለት እዩ ነይሩ፡፡ ናብቲ ከተማ ዝኣትዉ ተጋደልቲ ነቲ ህዝቢ ሓደሽቲ እዮም፡፡ ሓዱሽነቶም እቲ ካብ በረኻ ናብ ከተማ ምምፀኦም ጥራሕ ዘይኮነስ እቲ ህዝቢ ኣብ ልዕሊኦም ዝነበሮ ርድኢት እውን ብሓዱሽ መልክዕ ዝተለወጠሉ ዕለት ምንባሩ እዩ፡፡ ከምቲ ደርግ ዝድስኩሮ “ወንበዴዎች” ዘይኮኑስ ብፍቕሪ ህዝቢ ዝነደዱ ደቂ ህዝቢ ምዃኖም ዘረጋገፅሉ ዕለት፡፡ ነዚ ከዓ ህዝቢ እናዘለለ እንትሓቑፎም ምርኣይ እኹል መረጋገፂ ነይሩ፡፡
ካብዚኣቶም ሓደ ነይሩ ብርሃነ ላውንቸር፡፡ ብርሃነ ገ/ፃድቕ (ላውንቸር) ኣዲስ ኣበባ እንትትውቃዕ ንኸባቢ ጣብያ ሬድዮ ኢትዮጵያ ዝተቖፃፀረ መራሒ ሓይሊ እዩ ነይሩ፡፡ ድሕሪ ምቁፅፃር እቲ ጣብያ ሬድዮ እውን ግን ካልእ ተልእኾ ኣለዎ ብርሃነ፡፡ ኣብ ኣዲስ ኣበባ ዘሎ ዜና ዓወት፣ ኣብ ኣዲስ ኣበባ ዘሎ ሓዱሽ ኩነታት፣ ንህዝቢ ኢትዮጵያ ከበስር ሓላፍነት ተዋሂብዎ ኣሎ፡፡
ቀጥ ኢሉ ናብ ስቱዱዮ ሬድዮ ኢትዮጵያ ኣትዩ ኣሎ፡፡ እቲ ስቱዱዮ እውን ኣብዛ ዕለት ሓዱሽ ነገር ከተኣናግድ እዩ፡፡ እቲ ካብ መስከረም ክልተ 1967 ዓ/ም ጀሚሩ ʻዝኾነ ይኹን ሰላማዊ ሰልፊ ምክያድʼ ገበን ምዃኑ ዝተኣወጀሉ ሬድዮ፣ እቲ በብ መዓልቱ ተጋደልቲ ህወሓት ዘዕረፍሉ፣ ጉራ ደርጊ ዝጎስዐሉ ዝነበረ ሬድዮ፤ ሎሚ ዜና ብስራት ክስመዐሉ እዩ፡፡ ካብ ላዕለዎት ሰበ ስልጣን ኢህወደግ ሓደ ዝኾነ ሃይለ ጥላሁን ነዚ ዜና ፅሒፉ ንብርሃነ ሂብዎ ኣሎ፡፡ ዝተፀሓፈ ዜና ብስራት ከንብብ ከዓ ንላውንቸር፣ ታሪኽ ሓርያቶ፡፡ “ይህ የኢትዮጰያ ሬድዮ ነው፡፡” ነቲ ዜና ናብ ኣየር በቲንዎ፡፡
“የዘመናት የህዝባችን ብሶት የወለደው ጀግናው የኢህአዴግ ሰራዊት፤ ደርግ ሲጠቀምበት የነበረውን የኣዲስ ኣበባ ሬድዮ ጣብያ ለሰፊው ህዝብ ጥቅም ሲል ተቆጣጥሮታል፡፡ ግንቦት ሀያ፣ ሺ ዘጠኝ መቶ ሰማንያ ሶስት ዓ/ም፡፡” ክብርን ሞጎስን ንሰማእታትና፡፡


text:
ንስድራ ቤት | ኣተዓባብያ ውሉዳት
ንዚቝጣዕ ውሉድ ብኸመይ ከም እትሕዞ
ጸገም
እቲ ወዲ ኽልተ ዓመት ዝዀነ ውሉድካ ኺሓርቕ ከሎ፡ ይውጭጭን ዱጭ ዱጭ ይብልን ይዋቓዕን። ንስኻ ድማ፡ ‘እዚ ቘልዓ ደሓን ድዩ፧ እንታይ ዜቘጥዖ ነገር እየ ገይረ፧ ይሓድጎዶ ይኸውን፧’ ኢልካ ትሓስብ።
ነቲ ወዲ ኽልተ ዓመት ውሉድካ፡ ጠባዩ ንኺመሓየሽ ክትሕግዞ ትኽእል ኢኻ። ፈለማ ግና፡ ጠንቂ ቝጥዓኡ እንታይ ምዃኑ ኽትፈልጥ ኣሎካ። *
እቲ ጸገም ዜጋጥመሉ ምኽንያት
ንኣሽቱ ቘልዑ ንስምዒቶም ናይ ምቍጽጻር ተመክሮ የብሎምን። እዚ ረቛሒ እዚ ጥራይ እኳ ኸም ዚቝጥዑ ኺገብሮም ይኽእል እዩ። ኰይኑ ግና፡ ካልእ ምኽንያት እውን ኣሎ።
ሓደ ቘልዓ ወዲ ኽልተ ዓመት ኪኸውን ከሎ ብዛዕባ ዜጋጥሞ ለውጢ እሞ ሕሰብ። ካብ ዚውለድ ኣትሒዙ፡ ወለዱ ዜድልዮ ዘበለ ነገራት የማልኡሉ ነይሮም እዮም። ንኣብነት፡ ኪበኪ ኸሎ፡ እናጐየዩ ይመጽዎ። ‘ሓሚሙ ደዀን ይኸውን፧ ከብልዖ፡ ክረርዎ፡ ወይ ጨርቂ ሽንቲ ክቕይረሉ ድዩ ደልዩ፧’ ኢሎም እውን ይሓስቡ። ዝከኣሎም ኵሉ ኸኣ እዮም ዚገብሩ። ከምኡ ምግባሮም እውን ግቡእ እዩ፣ ከመይሲ፡ እቲ ቘልዓ ምሉእ ብምሉእ ኣባታቶም እዩ ዚውከል።
ይኹን እምበር፡ እቲ ቘልዓ ወዲ ኽልተ ዓመት ምስ ኰነ፡ ወለዱ ዚገብሩሉ ዝነበሩ ኽንክን ቀስ ብቐስ ይንኪ ኸም ዘሎ ይግንዘብ። ከም ቀደሞም ነቲ ዜድልዮ ነገራት ኬማልኡሉ ዘይኰኑ ዚጽዕሩስ፡ ንሱ ምስ ድሌታቶም ንኺሰማማዕ እዮም ትጽቢት ዚገብሩሉ። ከም ቀደም ኡፍ ኡፍ ዚብሎ ስለ ዚስእን ድማ፡ ተቓውሞ ይጅምር፣ ነዚ ኸኣ ብቝጥዓ እዩ ዚገልጾ።
እቲ ቘልዓ እተወሰነ እዋን ጸኒሑ፡ ንወለዱ ኸም ተኸናኸንቲ ጥራይ ዘይኰነስ፡ ከም ወሃብቲ መምርሒ ገይሩ እውን ኪርእዮም ኪጅምር እዩ። ‘ንወለዱ ኺእዘዞም’ ከም ዘለዎ እውን ኪርዳእ እዩ። (ቈሎሴ 3:20) ኣብቲ ደረጃ እቲ ኽሳዕ ዚበጽሕ ግና፡ ብተደጋጋሚ እናተቘጥዐ ንወለዱ ሞኽ የብሎም ይኸውን።
ክትገብሮ እትኽእል ነገራት
ክትርድኣሉ ጽዓር። ንውሉድካ ኸም ዓብዪ ሰብ ጌርካ ኣይትርኣዮ። ንስምዒቱ ናይ ምቍጽጻር ተመክሮ ስለ ዘይብሉ፡ ኪሓርቕ ከሎ ገንጨርጨር ይብል ይኸውን። ስለዚ፡ ንነገራት ብዓይኒ ውሉድካ ጌርካ ኽትርእዮ ፈትን።—ስርዓት መጽሓፍ ቅዱስ፦ 1 ቈረንቶስ 13:11።
ህድእ በል። ውሉድካ ኪቝጣዕ ከሎ፡ ንስኻ እውን እንተ ተቘጢዕካ፡ ዋጋ የብሉን። ብዚከኣለካ መጠን፡ ንእንጽርጽሮት ውሉድካ ዕሽሽ ብምባል፡ ስምዒትካ ተቘጻጸር። ውሉድካ ስለምንታይ ከም ዚቝጣዕ ምዝካርካ፡ ህድእ ንኽትብል ኪሕግዘካ ይኽእል እዩ።—ስርዓት መጽሓፍ ቅዱስ፦ ምሳሌ 19:11።
ብውሳነኻ ጽናዕ። ንውሉድካ ዝደለዮ ዘበለ ትህቦ እንተ ዄንካ፡ ኣብ ዚቕጽል እዋን ገለ ነገር ኪደሊ ኸሎ፡ መሊሱ ኪቝጣዕ እዩ። ስለዚ፡ ጽኑዕ ሰብ ምዃንካ ንውሉድካ ብህድኣት ኣርእዮ።—ስርዓት መጽሓፍ ቅዱስ፦ ማቴዎስ 5:37።
ውሉድካ ስለምንታይ ከም ዚቝጣዕ ምዝካርካ፡ ህድእ ንኽትብል ኪሕግዘካ ይኽእል እዩ
ዕጉስ ኩን። ብፍላይ ኣቐድም ኣቢልካ፡ ውሉድካ ኪቝጣዕ ከሎ ኸም ድላዩ ትገብረሉ እንተ ኔርካ፡ ውሉድካ ንቝጥዓኡ ብሃንደበት ኬቋርጾ ኣይትጸበ። ይኹን እምበር፡ እቲ እትህቦ ምላሽ ግቡእን ዘይቀያየርን እንተ ዀይኑ፡ ውሉድካ ንቝጥዓኡ ቐስ ብቐስ ኪንክዮ እዩ። ኣብ መወዳእታኡ ድማ፡ ምሉእ ብምሉእ ኪሓድጎ እዩ። መጽሓፍ ቅዱስ፡ “ፍቕሪ ዓቃል . . . እያ” ይብል።—1 ቈረንቶስ 13:4።
ነዚ ዚስዕብ እውን ፈትኖ፦
ውሉድካ ኪቝጣዕ ከሎ፡ ዚከኣል እንተ ዀይኑ ኸይጐዳእካ ብኣእዳዉ ብምሓዝ፡ ንኸይዋቓዕ ከልክሎ። ኰይኑ ግና፡ ኣይትጨድረሉ። ክሳዕ ዚሃድእ ጥራይ ተጸበዮ። ኣብ መወዳእታኡ፡ ውሉድካ፡ ቍጥዓኡ ዋላ ሓንቲ ጥቕሚ ኸም ዘየምጽኣሉ ኺርዳእ እዩ።
ውሉድካ ኣብ ዚቝጥዓሉ እዋን፡ ኣብ ሓደ ዘዳለኻዮ ቦታ ንበይኑ ኸም ዚኸውን ግበር። ምስ ሃድአ ጥራይ ኪንቀሳቐስ ከም ዚኽእል ንገሮ፣ ኣብኡ ኸኣ ሕደጎ።
ውሉድካ ኣብ ቅድሚ ብዙሓት ሰባት ከለኻ እንተ ተቘጢዑ፡ ንበይኑ ፍለዮ። ኣቓልቦ ብዙሓት ሰባት ስለ ዝሰሓበ ኢልካ ጥራይ ኢድካ ኣይትሃብ። ኢድካ እንተ ሂብካ፡ ንውሉድካ፡ እንተ ተቘጢዑ ዝደለዮ ነገር ኪረክብ ከም ዚኽእል ዚገልጽ ግጉይ መልእኽቲ እዩ ዜመሓላልፈሉ።
^ ሕ.ጽ. 5 ኣብዛ ዓንቀጽ እዚኣ፡ ነቲ ቘልዓ ብተባዕታይ ጾታ እኳ እንተ ጠቐስናዮ፡ እቲ መሰረታዊ ስርዓታት ግና፡ ንኽልቲኡ ጾታ ዚምልከት እዩ።


text:
ምሕዳር ኣመሪካ፣ ኣብ’ዚ ዞባ ሓንካሪ ፖሊሲታቱ ከተግብር ገፊሕ ባብ ዘርሓወሉ፣ ኣብ እምባ ተጸጊዕካ ናይ ምንባር ስትራተጂ ዝኽተሉ ስርዓታት ስለዝረኸበ ምዃኑ፣ ሰሙናዊ ሓተታ ገሊጹ።
እቲ ሓተታ፣ ድሕሪ 30 ዓመታት ደማዊ ኲናት፣ ህዝቢ ኤርትራ ልኡላውነቱ ተጓናጺፉ፣ ኣብ ኢትዮጵያ ናይ ስርዓት ለውጢ መጺኡ፣ ህዝብታት ኤርትራን ኢትዮጵያን ናብ ሓድሽ ናይ ታሪኽ ምዕራፍ ንዝተሰጋገሩሉ እዋን፤ ተፈጢሩ ንዝነበረ ትስፉው ዕድላትን ክውሰድ ጀሚሩ ዝነበረ ንዞባዊ ፖለቲካውን ቍጠባውን ውህደት ባይታ ዘጣጥሕ እወታዊ ተበግሶታትን ብምዝካር፣ ኣብ ኢትዮጵያ በትረ ስልጣን ዝጨበጠ ወያነ ግን፣ መብጽዓኡ ጠሊሙ፣ ስልጣኑ ንጸቢብ ጉጅለኣዊ ረብሓታቱ ከውዕሎ ብምጅማሩ፣ ምምሕዳር ኣመሪካ ኣብ ርእሲ’ቶም ካብ ነዊሕ ኣትሒዞም ዝኽድሙሉ ዝነበሩ ስርዓታት ጅቡቲ፣ ኬንያን ኡጋንዳን፣ ተወሳኺ መጋበርያ ስርዓት ከምዝረኸበ ሓቢሩ።
እቲ “ቀርኒ ኣፍሪቃ፣ ግዳይ ሓንካሪ ፖሊሲታት ምምሕዳር ኣመሪካ” ብዝብል ኣርእስቲ ዝተጻሕፈ ሓተታ፣ ዞባና በቲ ኣብ 1991 ፈሊምዎ ዝነበረ ጥዑይ ኣንፈት ኪኸይድ እንተዝሕደግ ነይሩ፣ ሎሚ ኣበይ ምሃለወ ንምግማቱ ከምዘየጸግም ብምምልካት፣ ብሰሪ’ቲ ኣመሪካ ዝተኸተለቶ ናይ ድሕረ-ዝሑል-ኲናት ስትራተጂ፣ ህዝብታት ቀርኒ ኣፍሪቃ ተስፋ ዘንበሩሉ ሓድሽ ምዕራፍ፣ መኣዝኑ ክስሕት ግዜ ከምዘይወሰደሉ ኣነጺሩ።
እቲ ሰሙናዊ ሓተታ ኣስዒቡ፣ ኣብ ቀርኒ ኣፍሪቃ እቲ እንኮ ብቕኑዕ መርገጺታቱን ጽኑዕ መትከላቱን ንምምሕዳር ኣመሪካ ክብድህ ዝኽእል ሓይሊ፣ መንግስቲ ኤርትራ ጥራይ ምንባሩ ዝገምገመ ምምሕዳር ኣመሪካ፣ ኣብ 1998 ንወያነ ኣብ ልዕሊ ኤርትራ ቅሉዕ ወራር ክፍጽም ብምድፍፋእ፣ ነቲ ከዳሚ ስርዓት ኣብ ዘይወጻሉ ዓዘቕቲ ከምዝሸመሞ ብምሕባር፣ እቲ ወራር ብሓያል መኸተ ህዝቢ ኤርትራ ተሓምሺሹ፣ ኣብ ማዝያ 2002 ወያነ ኣብ ሕጋዊ መጋባእያ ምስ ተረትዐ፣ ምምሕዳር ኣመሪካ – ዝባኑ ቀሊዑ፣ መንጎኛ ኮይኑ ንዝኸተመሉ ስምምዕ ደርብዩ፣ ልዕልና ሕጊ ረጊጹ፣ ንኣስታት 10 ዓመታት ንትግባረ ብይን ብምዕንቃጽ፣ ንቅልውላው ናይ’ዚ ዞባ ኣብ ዝለዓለ ጥርዙ ከምዘዕረጐ ኣብሪሁ።
“ኣብ ግንቦት 2005፣ ወያነ ድምጺ ህዝቢ ብምስራቑ ኣብ ኢትዮጵያ ሓያል ህዝባዊ ናዕቢ ምስ ተላዕለ፣ ምምሕዳር ኣመሪካ፣ ኣብ ክንዲ ንህዝቢ ኢትዮጵያ፣ ነቲ ብህዝቡ ዝተፈንፈነን ዝተጓሕፈን ስርዓት ምሕቋፍ’ዩ መሪጹ” ዝበለ እቲ ሓተታ፣ ኣብ ልዕሊ ህዝቢ ኢትዮጵያ ኣረሜናዊ ተግባር እናተፈጸመ ድማ ርእዩ ከምዘይረኣየ ከምዝሓለፎ፤ ኣብቲ ግዜ’ቲ ምምሕዳር ኣመሪካ ንተቓወምቲ ኢትዮጵያ ብጸቕጢን ግንዖታትን መቓቒሉ ከዳኽም ዝተጻወቶ ተራ፣ ኣብ ጉዳይ ደሞክራሲን ሰብኣዊ መሰላትን ንዝኽተሎ ድርብ ዕያር ዘቃልዐ ዘሕፍር ተግባር ምንባሩ፤ ይኹን’ምበር፣ ስርዓት ወያነ በዚ ዝተጠቕሰ ጽዑቕ ክንክን’ውን ካብ ውድቀት ክሰርር ስለዘይከኣለ፣ ሎሚ ኢትዮጵያ ኣብ ከቢድ ቍጠባውን ፖለቲካውን ዓዘቕቲ ሰጢማ፤ ኣብ ዝኾነ እዋን ክነርጕ ዝኽእል ድጕል ባርዕ ሓቚፋ ትጓዓዝ ከምዘላ ሓቢሩ።
እቲ ሰሙናዊ ሓተታ ኣብ መወዳእታ፣ ንሓንካሪ ፖሊሲታት ምምሕዳር ኣመሪካ ኣብ ሱዳንን ሶማልን ፈጢርዎ ዘሎ ዕልቕልቕን ብምጥቃስ፣ ብምዝራግ ርግኣት ቀርኒ ኣፍሪቃን ከም ውጽኢቱ ተፈጢሩ ዘሎ ዘሕዝን ፖለቲካውን ሰብኣውን ቅልውላውን – ቅድሚ ዝኾነ ካልእ ኣካል ክሕተት ዝግብኦ፣ ምምሕዳር ኣመሪካ እምበር ካልእ ከምዘይኮነ ኣስሚሩሉ።


text:
ኣብ ዝተፈላለዩ ከባቢታት ኦሮሚያ ክካየዱ ኣብ ዝቐነዩ ናይ ተቓውሞ ሰልፍታት ቁጽሪ ዝሞቱ ሰባት ካብ 30 ንላዕሊ'ዩ ክብል ተቓዋሚ ፓርቲ መድረኽ ሎሚመዓልቲ ኣፍሊጡ።ዝርዝር ኣስማትን ኣድራሻን ዝሞቱ ሰባት ዝሓዘ መግለጺ መድረኽ ካልኦት ብኣማኢቲ ዝቁጸሩ ዝቖሰሉን ዝተኣስሩን ሰባት ከምዘለው ሓቢሩ’ሎ።ነቲ ስጉምቲ ዝኾነነ መድረኽ ብህጹጽ ደው ክብል ጸዊዑ’ሎ ።
ኢህወዴግ ይውስዶም ኣለው ንዝበሎም ዘይሕጋዊ ስጉምትታት ሕገ-መንግስታዊ መሰላት ህዝቢ ይጥሓስ ስለዘሎ ነታ ሃገር ናብ ዘተሓሳስብ ደረጃ ከምዘውረዳ እቲ ፓርቲ ገሊጹ’ሎ።
እቲ መግለጺ ብተወሳኺ ኣብ ከባቢ ኣዲስ ኣበባ ይስርሑ ዘለው ናይ ልምዓት ስርሓት ንህዝቢ ብኣግባቡ ዘየመያየጡን ዘየማኸሩን ሒደት ብልሹዋት ካድረታት ዝፈጸምዎ፡ ሓረስቶት ናይ ሕርሻ መሬቶም ምምንጣሎምን እዚ ድማ ተቓውሞ ኣልዒሉ’ሎ ይብል።
ስምን ኣድራሻን እቶም ዝተቐትሉ 32 ሰባት ተዘርዚሩ’ሎ።እቲ መግለጺ ነዚ ብምንቓፍ ክውሰዱ ኣለዎም ንዝበሎም ስጉምትታት ዘርዚሩ’ሎ።
ምሉእ ትሕዝቶ አብዚ ምስማዕ ይኸአል።


text:
መንበሪ-ገዛ
ኤስሎቭ ኣገዳሲት ከተማ ምዃና ዘጠራጥር ኣይኮነን። ግሩም መንበሪ ኣባይቲ ምስ ግሩም ኣከባቢ ናይ ኤስሎቭ ምልክት እዩ። ኣብዚ ኣብ ገጠር ወይ ኣብ ከተማ ኣብ ቪላ ወይ ኣብ ኣፓርትማ ብዘየገድስ ናይ ውልቅኻ መንበሪ ኣባይቲ ክትመርጽ ተኽእሎ ኣሎ። ኣብቲ ናትና ወብሳይት፡ብዛዕባ መንበሪ ሓበሬታ፡ ብዛዕባ ናይቲ ኮምዩን ወነንቲ ኣባይቲ ከኣ ዝርዝር ኣሎ።
ካልእ ቋንቋታት ዝዛረቡ ተቐማጦ መን ኣለዉ ኣብቲ ቦታ
ኣብ ኤስሎቭ እተፈላለየ ናይ ቋንቋ ጉጀለ ኣሎ። ምኽንያቱ ድማ እቲ ኮምዩን ካብ ነዊሕ እዋን ናይ ስደተኛታት መቐበሊ ነይሩዎ እዩ። ብዘይካ ሽወደን እቲ ብብዝሒ ዚዝረብ ቋንቋ ኣልባንያ፡ ዓረብ፡ ቦስንያ፡ ክሮሽያ፡ ሰርብያ፡ ዳሪ፡ እንግሊዝ፡ ሶራኒ፡ ኩርማንጂ፡ ፋርስ፡ ሶማሊ፡ ታይላንድን ትግርኛን እዩ።
ትምህቲ ብቛንቋ ኣደ ነዘን ዚስዕባ ቋንቋታት ተገይሩለን ኣሎ፤ ኣልባንያ፡ ዓረብ፡ ቦስንያ፡ ዳኒሽ፡ ዳሪ፡ እንግሊዝ፡ ፊንላንድ፡ ቺና፡ ኩርድ፡ መቀዶንያ፡ ፋርስ፡ ፖላንድ፡ ሩስያ፡ ሰርብያ፡ ሶማሊ፡ ስፓኛ፡ ታጋሉግ፡ ታይላንድ፡ ቱርኪን ጀርመንን።
ማሕበራትን ምትእኻባትን
ኤስሎቭ ናይ ዕረፍቲ ግዜ መዘናግዒ ዘለዋ ዓባይ ከተማ እያ። ኣብኡ ብዙሓት ዓይነታት ማሕበራት ኣለዋ። ምናልባት ንኣኻ ዚምሽእ ይህሉ ይኸውን። ኣብቲ ናይ ማሕበራት ደብተር ሃሰው በል።
ኣብቲ ከባቢ ብቐረባ እንታይ ይርከብ
ኣብ ኤስሎቭ፡ ናይ ዜግነት ሰንትሩም፡ ቤትንባብ፡ ቤትጽሕፈት ዕዮ፡ ቤትጽሕፈት መድህን፡ ኣብያተጽሕፈት ቀረጽን ሕብረተሰብን ኣሎ። እቲ ናይ ንግዲ ህይወት ብዙሕ ዝዓይነቱ እዩ። ካብ ናይ ሰንትሩም ነኣሽቱ ድኳናት ክሳብ ውጽእ ኢልካ ዚርከቡ ዓበይቲ ዕዳጋታት። ኣብኡ ሓያሎ ካፈታት፡ ጂም፡ ባንክ፡ ጉጀለ መጽናዕቲ፡ ፋርማስን ሲነማን ኣሎ። ኣብ Jysk, Blomsterbergs Möbler ከምኡውንErikshjälpenእተፈለየ ዋጋ ዘለዎ ኣቕሑ ገዛ ኣሎ። እዚኣተን ናይ ኤስሎቭ ናይ ረድኤት ማእከል ሰከንድሃንድ ድኳናት እየን።
ኣብኡ ልዑል ደረጃ ዝሓዘ ናይ ባህሊ ዓይነታትን ሓያል ማሕበራዊ ህይወትን ኣሎ። ናይ ባህልን መሐምበስን መዘናግዕን ቦታታት ብጽፉፍ መገዲ እዩ ዚተሓዝ፡ ኣብ ግሩም ኣከባቢ ድማ እዩ ዚርከብ። ኣብ ኤስሎቭ ብዙሕ ዚረአን ዚግበርን ኣሎ።
ኣገልጎት ክንክን ወይ ሕብሐባ ቆልዑ
ትምህርቲ ወይ ስራሕ እትጅምረሉ ግዜ ምስ መጸ እቲ ካብ 1-5 ዓመት ዝዕድመኡ ውላድካ ብኤስሎቭ ኮምዩን ናይ ምእላይ ክንክን ኪግበረሉ እዩ። ኣብቲ ናይ ኤስሎቭ ወብሳይት ብዛዕባ ምእላይ ህጻናት ዝያዳ ሓበሬታ ኣሎ።
ናይ መባእታን ካልኣይን ደረጃን ኣብያተ-ትምህርቲ
ናይ ኤስሎቭ መባእታ ቤትትምህርቲ ኣብ 15 ናይ ዳይረክተር ከባቢ ይምቀል፡ ከምኡውን ፍሉይ መባእታ ቤትትምህርትን ናይ ምንጪ ብቕዓት ኣብያተትምህርትን ትምህርቲ ብቛንቋ ኣደን። ኣብቲ ኮምዩን ናይ ባህሊ ቤትትምህርቲ ኣሎ ከምኡውን ክልተ ብሕታውያን ኣብያተትምህርቲ፡ ካብ ናይ ህጻናት ቤትትምህርቲ ክላስ፡ ክሳዕ ትምህርታዊ ዓመት 6 ዝኸይድ ናይ ኤስሎቭ ሞንተሶሪ ብሕታዊ ቤትትምህርትን ናይ ኤስሎቭ ካርል-ኦስካር ቤትትምህርትን።
Bergagymnasietብዙሕ ምርጫታት ይህብ። ኣብ መንጎ እተፈላለየ ዓይነት ትምህርቲ ዝሓዘ 13 ሃገራዊ መደባት፡ መእተዊ ፕሮግራም፡ ሃገራዊ ናይ ስፖርት ስልጠና፡ ናይ ስፖርት ካልኣይ ደረጃ ቤትትምህርትን ካልእ ኣማራጺ ዘለዎ ኮርሳትን ክትመርጽ ትኽእል። ብዛዕባ ተመሃሮና ዘሎና ተወፋይነትን ተገዳስነትን ኣብቶም ተመሃሮ ቅሳነትን ውሕስነትን ግሩም ውጽኢትን ይፈጥር።
ዕድላት ትምህርቲ
ኣብ ኤስሎቭ ኣብ መባእታን ካልኣይ ደረጃን ኮለጅን ዘሎ ጽፍሕታት ክትመሃር ግሩም ተኽእሎ ኣሎ። ኣብኡ ኤሳኤፍኢ፡ ሰርቩክስን ኮምቩክስን ዘለዎ ንጡፍ ትምህርቲ ንዓበይቲ ኣሎ። እቲ ኮምዩን ነቲ ምስ ማሕበረሰብ ምልላይ ዚብል ትምህርቲ ብቛንቋ ኣደ የካየዶ። ኤስኤፍኢ ንምጅማር ምጽባይ ኣየድልን።
ህዝባዊ ኮለጅ ከምኡውን ሞያዊ ኮለጅ ኣብ ኤስሎቭ ኣሎ። ካብኡ ንዚልዕል ትምህርቲ ድማ ኣብ ሉንድ ዩኒቨርሲቲ ወይ ኣብ ማልመ ኮለጅ ክትምሃር ትኽእል።
ኣገልጎት ጥዕና
ቀንዲ መምህሒ ኤስሎቭ ንስኻ ክትሓምም ከሎኻ ንማእከል ጥዕና ክትውከስ ከም ዘሎካ ዚብል እዩ። ኣብቲ ከባቢ ብዙሓት ማእከላት ጥዕና ኣለዋ፤ ማእከል ጥዕና ቶበሉንድ፡ ማእከል ጥዕና ሸርሮክራ፡ ብራሀሀልሳን፡ ካፕዮ ስፐሲያሊስትሁሰትን ህዝባዊ ሕክምና ስንን።
ናይ ቋንቋ ድግፍ-ተርጓሚ ምርካብ
ርእይቶኻን ስምዒትካን ሓሳባትካን ክትገልጽ ምኽኣል ማለት ናይቲ ኣብ ሽወደናዊ ማሕበረሰብ ምጽምባር ቅድመ ኩነት እዩ። ኣብ ልዕሊኡ ነቲ ካልእ ሰብ ዚዛረቦ ክትርዳኦ ተኽእሎ ኣሎ። እቲ ናይ ኤስሎቭ ቤትጽሕፈት ትርጉም ኣብቲ ናይ ዜግነት ማእከል ኣብቲ ናይ ከተማ ምምሕዳር ይርከብ።
ኣገልግሎት መጎዓዝያ
ኤስሎቭ ኮምዩን ኣብ ማእከል ስኮነ ይርከብ። ካብ ሉንድ 20 ደቓይቕ ብማኪና፡ 40 ደቓይቕ ካብ ማልመ፡ ሓደ ሰዓት ካብ ሀልሲንቦሪ እዩ። ኣብ መንጎ ክፋላት ስኮነን ሾፐንሃምን መዓልታዊ ናይ ኣውቶቡስ ጕዕዞ ኣሎ። ነቶም ኣብ ኦረሱንድረዮነን ዚነብሩ መዓልታዊ በጺሕካ ናይ ምምላስ ተኽእሎ ኣሎ። ስኮነትራፊክን ነቲ ናይ ከባቢ ባቡርን ኣውቶቡስን ናይ ጕዕዞ ኣገልግሎትን የመሓድሮ፡ ግን ረጂዮናትን SJ ከምኡውን Veolia ኣብኡ ይሳተፋ እየን።
ስራሕን ትካላት ናይ ምምስራት ተኽእሎታትን
እቲ ኮምዩን ኣብቲ ቦታ ዝዓበየ ወሃብ ስራሕ እዩ፡ ኣብ ክፋላት ምምሕዳር ከኣ መብዛሕትኡ ግዜ ተካኢ ሰራሕተኛ የድሊ። ብቐዳምነት ኣብ ክንክን ኣርጋውያን። ኣብዘን ዝመጻ ዘለዋ ቀረባ ዓመታት ብዙሓት ኣብ ጥሮታ ኪኣትዉ እዮም፡ ስለዚ ኣብዚ ሰክቶርዚ ብዙሕ ናይ ስራሕ ዕድል ኪህሉ እዩ።
ኣብቲ ቦታ ብዙሓት ዋኒናት ኣለዋ፡ ከም Orka Foods Sverige, Felix, O. Kavli AB ከምኡውን Druvan። ንሳተን ኣብ ኩሉ ዓይነት ቢዚነስ እተዋፈራ እየን፡ ብዙሓት ሰራሕተኛታት ከኣ ኣለዉወን። ምናልባት ንስኻ ሓደ ካብኣታቶም ክትከውን ትኽእል ትኸውን። ናይ ውልቅኻ ዋኒን ክትጅምር ምስ እትደሊ ኣብቲ ናትና Företagslots i Eslöv ሓገዝ ክትረክብ ትኽእል።


text:
Date: Tuesday, 28 November 2017
ኣብ ሕርጊጎ ተተኺሉ ዘሎ ናይ 44 ሜጋ ዋት ተወሳኺ ፕሮጀክት መመንጨዊ ጸዓት ፡ኪኖ'ቲ ነቲ ዘጋጥም ዝነበረ ጸገማት ምፍታሕ፡ ኤሌትሪክ ንዘይረኸቡ ቦታታት ዕድል ዝኸፍት ከምዝኾነ፡ዋና ኣካያዲ ስራሕ ኮርፖረሽን ኤለክትሪክሲቲ ኤርትራ ኢንጂነር ኣብርሃም ወ/ሚካአል ሓቢሩ።
"እቲ በብግዚኡ ዘጋጥም ዝነበረ ምቁራጽ ሓይሊ ኤለክትሪክ ብሰንኪ ምስኣን አኹል መለዋወጢ ኣቑሑን ዋሕዲ ጀነረተራትን እዩ" ዝበሉ ኢንጂነር ኣብርሃም ተገልገልቲ ብግዲኦም፡ዝነበሮም ጸገም ኤለክትሪክሲቲ ብምፍትሑ፡ዘቤታውን ንግዳውን ዕዮኦም ብዘይ ጻገም ከሰላስሉ ከምዝከኣሉ ተዛሪቦም።
8 መጋቢት - ኣህጉራዊ መዓልቲ ደቂ ኣንስትዮ ኣብ ከተማ ቢለፈልድ (ጀርመን) / March 8th - International Women's Day in Bielefeld (Germany) / 8. März - Internationaler Frauentag


text:
ኣብ ገዛ ምርመራ ኤች.ኣይ.ቪ ምክያድ ዝሕግዝ መሳርሒ ክተኣታተ እዩ…
መቐለ መስከረም 11/2010(ድወት) ናይ ባዕልኻ ደም ብምምርማር ኣብ ውሽጢ ደምካ ኤች.ኣይ.ቪ ኤድስ ምህላዉን ዘይምህላዉን ንምፍላጥ ዘኽእል ሓዱሽ መሳርሒ ንሕብረተሰብ ንምልላይ ይስራሕ ኣሎ።
ትካል ተራድኦ ኣሜሪካ (ዩኤስኣይዲ) ኣብ ኢትዮጵያ ኣብቶም ዝቕፅሉ ሓሙሽተ ዓመታት ተግባራዊ ዝኸውን ፕሮጀክት ምክልኻል ኤች.ኣይ.ቪ ንምትግባር ዝውዕል 40 ሚልዮን ዶላር ሓገዝ ሂቡ።
ሕብረተሰብ ናይ ባዕሉ ደም ብምምርማር ዘለዎ ኹነታት ንምፍላጥ ዘኽእል መሳርሒ ምልላይ ሓደ ኣካል እዚ ፕሮጀክት ኾይኑ ኣብ ደሞም እንተሃልዩ ቐልጢፎም መድሓኒት ክጥቀሙ ንምግባር ዝሕግዝ እዩ ተባሂሉ።
እቲ መሳርሒ ኣብ ዝተፈላለዩ ኸባብታት ኢትዮጵያ ኣብ 500 ሰባት ተፈቲኑ ውፅኢታውነቱ ይግምገም ምህላዉ ተወካሊ ዓለምለኸ ኣገልግሎት ምክልኻል ኤች.ኣይ.ቪ ዶክተር እንዳለ ወርቃለማው ሓቢሮም።
ሓላፊት ትካል ተራድኦ ኣሜሪካ ኣብ ኢትዮጵያ ሚስ ሌስሊ ሪድ ብወገነን ምስቲ እናወሰኸ ይመፅእ ዘሎ በዝሒ ህዝቢ ተዛሚዱ እቲ ሕማም ኣብ ደሞም ዘለዎም ሰባት ፈሊኻ ምውፃእ ኣፀጋሚ እዩ ኢለን።
ኣብ 2003 ኣብ ኢትዮጵያ ብምኽንያት እዚ ሕማም የጋጥሞ ዝነበረ ሞት 87ሽሕ ኾይኑ እዚ ኣብ 2016 ናብ 20ሽሕ ምውራዱ ፅቡቕ ዋላ’ኳ እንተኾነ ሐዚ’ውን ሓዱሽ ረኽሲ ከይጋፋሕ ብሓዱሽ መልክዑ ምክልኻልን ምቁፅፃርን ከምዘድሊ ኣመልኪተን።
ኣብ ገዛኻ በዓልኻ ምርመራ ደም ኤች.ኣይ.ቪ ብመሳርሒ ንፈለማ እዋን ኣብ 2015 ኣብ እንግሊዝ ዝተጀመረ ኾይኑ ኣብ ውሽጢ 15 ደቓይቕ ምፍላጥ ዘኽእል መሳርሒ እዩ።


text:
ሓቂ ኽትፈልጥ ትደሊዶ፧
ብዛዕባ እንታይ፧ ብዛዕባ እቲ ሰባት ዚሓትትዎ ኣዝዩ ኣገዳሲ ሕቶታት። ምናልባት ብዛዕባ እዚ ዚስዕብ ሕቶታት ሓሲብካ ትኸውን፦
ኣምላኽ ብሓቂዶ ይሓልየልና እዩ፧
ውግእን መከራን ዜብቅዓሉ ግዜ ይመጽእ ደዀን ይኸውን፧
ምስ ሞትና እንታይ ኢና እንኸውን፧
ምዉታት ገለ ተስፋ ኣለዎምዶ፧
ኣምላኽ ንጸሎተይ ምእንቲ ኺሰምዖ፡ ብኸመይ ክጽሊ እኽእል፧
ኣብ ህይወተይ ብኸመይ ሓጐስ ክረክብ እኽእል፧
መልሲ እዚ ሕቶታት ንምርካብ ኣበይ መናደኻ፧ ንእተፈላለዩ ሰባት እንተ ሓቲትካ፡ እተፈላለየ መልሲ እዮም ዚህቡኻ። መራሕቲ ሃይማኖት ንሓድሕዱ ዚጋጮ መልሲ እዮም ዚህቡኻ። ኣብ ኣብያተ መጻሕፍቲ ወይ ኣብ መደበር መጻሕፍቲ እውን ነዚ ሕቶታት እዚ ኸም ዚምልስ ዚእመነሉ ብኣማእታት ዚቝጸር መጻሕፍቲ ኽትረክብ ትኽእል ኢኻ። መብዛሕትኡ ግዜ ግና ሓደ መጽሓፍ ምስቲ ኻልእ ይጋጮ እዩ። ገሊኡ መጻሕፍቲ ድማ ኣብ ሓደ እዋን ቅኑዕ እኳ እንተ መሰለ፡ ጸኒሑ ግና ግዜኡ ስለ ዚሓልፎ፡ ይእረም ወይ ይትካእ እዩ።
እንተዀነ ግና፡ ዜተኣማምን መልሲ ዝሓዘ ሓደ መጽሓፍ ኣሎ። እዚ መጽሓፍ እዚ፡ መጽሓፍ ሓቂ እዩ። የሱስ ክርስቶስ ናብ ኣምላኽ ኪጽሊ ኸሎ፡ “ቃልካ ሓቂ እዩ” በለ። (ዮሃንስ 17:17) እዚ ቓል እዚ፡ መጽሓፍ ቅዱስ ተባሂሉ ይፍለጥ። ቀጺልና ነዚ ኣብ መእተዊ ዝሓተትናዮ ሕቶታት ዚኸውን ኣብ መጽሓፍ ቅዱስ ዚርከብ ንጹርን ሓቀኛን መልሲ ኽንርኢ ኢና።
ኣምላኽ ብሓቂዶ ይሓልየልና እዩ፧
እዛ ሕቶ እተላዕለትሉ ምኽንያት፦ ጭካነን ግፍዕን ኣብ ዝመልኣ ዓለም ኢና እንነብር ዘለና። ብዙሓት ሃይማኖታት፡ መከራ ኼጋጥም ከሎ ፍቓድ ኣምላኽ ከም ዝዀነ እየን ዚምህራ።
መጽሓፍ ቅዱስ ዚምህሮ ትምህርቲ፦ ኣምላኽ ከቶ ምንጪ እከይ ኣይኰነን። እዮብ 34:10፡ “እቲ ናይ ሓቂ ኣምላኽ እከይ ኪገብር፡ እቲ ዅሉ ዚኽእል ኪዕምጽሲ ዘይሕሰብ እዩ!” ትብል። ኣምላኽ ንደቂ ሰብ ፍቕራዊ ዕላማ ኣለዎ። ስለዚ ኸኣ እዩ የሱስ፡ “ኣብ ሰማያት እትነብር ኣቦና፡ . . . መንግስትኻ ትምጻእ። ፍቓድካ ኸምቲ ኣብ ሰማይ፡ ከምኡ ድማ ኣብ ምድሪ ይኹን” ኢልና ኽንጽሊ ዝመሃረና። (ማቴዎስ 6:9, 10) ኣምላኽ ኣጸቢቑ ስለ ዚሓልየልና፡ ዕላማኡ ብርግጽ ምእንቲ ኺፍጸም ዓብዪ መስዋእቲ ኸፊሉ እዩ።—ዮሃንስ 3:16።
ዘፍጥረት 1:26-28፣ ያእቆብ 1:13፣ 1 ጴጥሮስ 5:6, 7 እውን ርአ።
ውግእን መከራን ዜብቅዓሉ ግዜ ይመጽእ ደዀን ይኸውን፧
እዛ ሕቶ እተላዕለትሉ ምኽንያት፦ ማእለያ ዘይብሎም ሰባት ብውግእ ይሞቱ ኣለዉ። ንዅላትና እውን መከራ የጋጥመና እዩ።
መጽሓፍ ቅዱስ ዚምህሮ ትምህርቲ፦ ኣምላኽ ብዛዕባ እቲ ኣብ መጻኢ፡ ኣብ መላእ ምድሪ ሰላም ዜስፍነሉ እዋን ተነብዩ ኣሎ። ኣብ ትሕቲ እታ ሰማያዊት መንግስቱ፡ ሰባት “ደጊም . . . ውግእ ኣይኪምሃሩን እዮም።” ኣብ ክንዳኡስ፡ “ኣስያፎም ቀጥቂጦም ማሕረሻታት . . . ኪገብሩ እዮም።” (ኢሳይያስ 2:4) ኣምላኽ ንዅሉ ግፍዕን መከራን መወዳእታ ኺገብረሉ እዩ። መጽሓፍ ቅዱስ ከምዚ ብምባል ኣተስፍዩ ኣሎ፦ “[ኣምላኽ] ንብዘሎ ንብዓት ካብ ኣዒንቶም ኪደርዝ እዩ፣ ደጊም ሞት ኣይኪኸውንን፡ ደጊም እውን ሓዘን ወይ ኣውያት ወይ ስቓይ ኣይኪኸውንን እዩ። እቲ ቐዳማይ [እንተላይ እዚ ሎሚ ዘሎ ግፍዕን መከራን] ሓሊፉ እዩ።”—ራእይ 21:3, 4።
መዝሙር 37:10, 11፣ 46:9፣ ሚክያስ 4:1-4 እውን ርአ።
ምስ ሞትና እንታይ ኢና እንኸውን፧
እዛ ሕቶ እተላዕለትሉ ምኽንያት፦ መብዛሕትአን ሃይማኖታት፡ ድሕሪ ሞት ምንባር እትቕጽል ኣብ ውሽጢ ሰብ እትርከብ ነፍሲ ኸም ዘላ ይምህራ። ገሊኦም ድማ ምዉታት ንህያዋን ኪጐድእዎም ከም ዚኽእሉ ወይ ኣምላኽ ንእኩያት ኣብ ገሃነም እሳት ንዘለኣለም ብምስቓይ ከም ዚቐጽዖም ይኣምኑ።
መጽሓፍ ቅዱስ ዚምህሮ ትምህርቲ፦ ሰባት ምስ ሞቱ፡ ህልውናኦም የቋርጽ። መክብብ 9:5፡ “ምዉታት ግና ገለ እኳ ኣይፈልጡን እዮም” ትብል። ምዉታት ገለ እኳ ዘይፈልጡ ወይ ዘይስምዖም ብምዃኖም፡ ንህያዋን ኪጐድእዎም ወይ ኪሕግዝዎም ኣይክእሉን እዮም።—መዝሙር 146:3, 4።
ዘፍጥረት 3:19፣ መክብብ 9:6, 10 እውን ርአ።
ምዉታት ገለ ተስፋ ኣለዎምዶ፧
እዛ ሕቶ እተላዕለትሉ ምኽንያት፦ ብህይወት ክንነብርን ምስቶም እነፍቅሮም ሰባት ጽቡቕ ህይወት ከነስተማቕርን ንደሊ ኢና። ስለዚ፡ ነቶም ሞይቶም ዘለዉ እነፍቅሮም ሰባት ክንረኽቦም ሃረር እንተ በልና፡ ባህርያዊ እዩ።
መጽሓፍ ቅዱስ ዚምህሮ ትምህርቲ፦ መብዛሕትኦም ሞይቶም ዘለዉ ሰባት ኪትንስኡ እዮም። የሱስ፡ “ኣብ መቓብር ዘለዉ . . . ኺወጹ እዮም” ኢሉ ኣተስፍዩ ኣሎ። (ዮሃንስ 5:28, 29) እቶም ዚትንስኡ ሰባት፡ ብመሰረት እቲ ናይ መጀመርታ ዕላማ ኣምላኽ፡ ኣብ ገነታዊት ምድሪ ናይ ምንባር ኣጋጣሚ ኺረኽቡ እዮም። (ሉቃስ 23:43) እዚ ንእዙዛት ደቂ ሰብ ተነቢሩሎም ዘሎ ተስፋ እዚ ፍጹም ጥዕናን ዘለኣለማዊ ህይወትን የጠቓልል። መጽሓፍ ቅዱስ፡ “ጻድቃን ንምድሪ ኺርስተይዋ፡ ኣብኣ እውን ንዘለኣለም ኪነብሩ እዮም” ይብል።—መዝሙር 37:29።
ኣምላኽ ንጸሎተይ ምእንቲ ኺሰምዖ፡ ብኸመይ ክጽሊ እኽእል፧
እዛ ሕቶ እተላዕለትሉ ምኽንያት፦ ዳርጋ ኣብ ኵለን ሃይማኖታት ዚርከቡ ሰባት ይጽልዩ እዮም። ኰይኑ ግና፡ ብዙሓት ሰባት ጸሎቶም መልሲ ኸም ዘይረኸበ ይስምዖም እዩ።
መጽሓፍ ቅዱስ ዚምህሮ ትምህርቲ፦ የሱስ ኣብ ጸሎትና እተወሰነ ቓላት ከይንደጋግም ምሂሩና እዩ። “ክትጽልዩ ኸለኹም . . . ሕደ ቓላት ኣይትደጋግሙ” በለ። (ማቴዎስ 6:7) ኣምላኽ ንጸሎትና ምእንቲ ኺሰምዖ፡ ንሱ ብዚሰምሮ መገዲ ኽንጽሊ ኣሎና። ከምኡ ንምግባር ከኣ፡ ፍቓድ ኣምላኽ እንታይ ምዃኑ ኽንፈልጥን ምስኡ ተሰማሚዕና ኽንጽልን ኣሎና። ቀዳማይ ዮሃንስ 5:14፡ “ከም ፍቓዱ [ፍቓድ ኣምላኽ] ጌርና እንልምኖ ዘበለ ይሰምዓና እዩ” ትብል።
መዝሙር 65:2፣ ዮሃንስ 14:6, 14፣ 1 ዮሃንስ 3:22 እውን ርአ።
ኣብ ህይወተይ ብኸመይ ሓጐስ ክረክብ እኽእል፧
እዛ ሕቶ እተላዕለትሉ ምኽንያት፦ ብዙሓት ሰባት፡ ገንዘብ፡ ዝና፡ ወይ ጽባቐ ሓጐስ ከም ዜምጽኣሎም ይኣምኑ። ስለዚ፡ ደድሕሪ እዚ ነገራት እዚ ይስዕቡ፣ ኣብ መወዳእታኡ ግና ሓጐስ ኣይረኽቡን።
መጽሓፍ ቅዱስ ዚምህሮ ትምህርቲ፦ የሱስ ሓጐስ ንምርካብ ዜኽእል ቀንዲ ረቛሒ ኺገልጽ ከሎ፡ “መንፈሳዊ ነገራት ዚሃርፉ . . . ሕጉሳት እዮም” በለ። (ማቴዎስ 5:3) ናይ ሓቂ ሓጐስ ኪርከብ ዚከኣል፡ ነቲ ብዛዕባ ኣምላኽን ዕላማኡን ዚገልጽ መንፈሳዊ ሓቂ ዘሎና ጽምኢ ንምርዋይ ስጕምትታት ምስ እንወስድ ጥራይ እዩ። እቲ ሓቂ እቲ ኣብ መጽሓፍ ቅዱስ ይርከብ። ነቲ ሓቂ እቲ ምፍላጥና፡ ብሓቂ ኣገዳሲ ዝዀነን ዘይኰነን ነገራት ንምፍላይ ኺሕግዘና ይኽእል። ኣብ መጽሓፍ ቅዱስ ዚርከብ ሓቂ ንውሳነታትናን ንተግባራትናን ኪመርሖ እንተ ፈቒድና፡ ዝያዳ ትርጉም ናብ ዘለዎ ህይወት እዩ ዚመርሓና።—ሉቃስ 11:28።
ምሳሌ 3:5, 6, 13-18፣ 1 ጢሞቴዎስ 6:9, 10 እውን ርአ።
ኣብዛ ጽሕፍቲ እዚኣ፡ መጽሓፍ ቅዱስ ንሽዱሽተ ሕቶታት ዝሃቦ መልሲ ጥራይ ኢና ኣሕጽር ኣቢልና ርኢና። ዝያዳ ኽትፈልጥ ትደሊዶ፧ ሓደ ኻብቶም “መንፈሳዊ ነገራት ዚሃርፉ” እንተ ዄንካ፡ ዝያዳ ኽትፈልጥ ከም እትደሊ ኣየጠራጥርን እዩ። ብዛዕባ ኻልእ ሕቶታት እውን ትሓስብ ትኸውን፣ ንኣብነት፡ ‘ኣምላኽ ዚሓልየልና እንተ ዀይኑ፡ ኣብ ብምሉኡ ታሪኽ ማእለያ ዘይብሉ እከይን መከራን ኪህሉ ዝፈቐደ ስለምንታይ እዩ፧ ንናብራ ስድራ ቤተይ ብኸመይ ከመሓይሾ እኽእል፧’ ኢልካ ትሓትት ትኸውን። መጽሓፍ ቅዱስ ነዝን ንሓያሎ ኻልእ ሕቶታትን፡ እተማልአን ዜዕግብን መልሲ ይህብ እዩ።
ይኹን እምበር፡ ሎሚ ብዙሓት ሰባት ነቲ መጽሓፍ ቅዱስ ዚብሎ ኺምርምርዎ ኣይደልዩን እዮም። ንምርዳኡ ዜጸግም ዓብዪ መጽሓፍ ገይሮም እዮም ዚርእይዎ። ነቲ ኣብ መጽሓፍ ቅዱስ ዚርከብ መልስታት ምእንቲ ኽትረኽቦ ሓገዝ ትደሊዶ፧ ናይ የሆዋ መሰኻኽር ኪሕግዘካ ዚኽእል ክልተ ነገራት የቕርቡልካ ኣለዉ።
ቀዳማይ፡ እታ መጽሓፍ ቅዱስ ብሓቂ እንታይ እዩ ዚምህር፧ ዘርእስታ መጽሓፍ እያ። እዛ መጽሓፍ እዚኣ፡ ስራሕ ንዝበዝሖም ሰባት እውን ነቲ መጽሓፍ ቅዱስ ንኣገዳሲ ሕቶታት ዚህቦ ንጹር መልሲ ምእንቲ ኺምርምርዎ ኽትሕግዞም እተዳለወት እያ። ካልኣይ፡ ብናጻ ዚግበር መደብ መጽናዕቲ መጽሓፍ ቅዱስ እዩ። መጽሓፍ ቅዱስ ኪምህር ብቕዓት ዘለዎ ኣብ ከባቢኻ ዚነብር ናይ የሆዋ ምስክር፡ ናብ ቤትካ ወይ ናብ ካልእ ዚጥዕመካ ቦታ ኺመጽእን ብዘይ ክፍሊት ኣብ ሰሰሙን ብዛዕባ መጽሓፍ ቅዱስ ምእንቲ ኼመያይጠካ እተወሰነ ግዜ ኺምድብን ይኽእል እዩ። ኣብ ብዘላ ዓለም ዘለዉ ብሚልዮናት ዚቝጸሩ ሰባት ካብዚ መደብ እዚ ጥቕሚ ረኺቦም እዮም። ብዙሓት ካባታቶም፡ “ንሓቂ ረኺበያ!” ኺብሉ ኽኢሎም እዮም።
ካብዚ ዚበልጽ ሃብቲ የልቦን። ኣብ መጽሓፍ ቅዱስ ዚርከብ ሓቂ ኻብ ማሪታዊ እምነትን ምድንጋራትን ሕማቕ ፍርህን ሓራ ኺገብረና ይኽእል እዩ። ተስፋን ዕላማን ሓጐስን ከም ዚህልወና ኸኣ ይገብር። የሱስ፡ “ንሓቂ ኽትፈልጥዋ ኢኹም፣ እታ ሓቂ ድማ ሓራ ኸተውጽኣኩም እያ” ኢሉ እዩ።—ዮሃንስ 8:32።


text:
Thursday, September 7, 2017
ኣብ ትሕቲ ኢህወዴግ ነፃነት ሚድያ ኣይረጋገፅን!!
ዓለምና ንምግማቱን ምእማኑን ዘፀግም ቴክኖሎጂካዊ ሕንባበን ብራኸ ዕብየትን እናመዝገበት ትኸይድ ኣብ ዘላትሉ እዋን ንርከብ። ሃገራት ድማ በቲ ሙዑቡል ቴክኖሎጂካዊ መሳርሒ ተጠቒመን ኢኮኖሚያዊ ረኽቢ ብምፍጣር፣ ካብ ናይ ባዕለን ወድዓዊ ኩነታት ተበጊሰን ለውጢ ንምምፃእን፣ ዝተማዓራረየ ናብራ ህዝበን ንምርግጋፅ ውፅኢት ሙዑቡል ቴክኖሎጂካዊ መሳርሒ ተግባራዊ ንምግባር ላዕልን ታሕትን እንትብላ፣ ህዝብታት ድማ በቢ ዕለቱ ንዝኽሰቱ ህለው ኩነታት ሃገሮምን ከባቢኦምን ዓለምን ኣፍልጦ ንኸሕድሩ ሓበሬታ ብቐረባን ስሉጡን ረኺቦም ዝሓሸ ህይወትን ተስፋን ኣብ ዘማዕድውሉ እዋን ንርከብ።
በቲ ካልእ ወገን ድማ ኣብቲ ዘለናዮ ምዕቡል ዘመን ዴሞክራስያውን ሰብኣውን መሰል ዜጋታት እናተፀየፉ ፖለቲካዊ ስልጣኖም ንምንዋሕ ክብሉ ሓበሬታ እናዓፈኑ ከም መትከል ወሲዶም ክሰርሕሉ ምርኣይ ዕለታዊ ፍፃመ እዩ።
በዚ መሰረት ሃገርና ኢትዮጵያ ኣካል እዚ መስርሕ ብምዃና ኣግባቡ ዝጠፈኦም ውልቀ መለኽቲ ሰበ ስልጣን ኢህወደግ ኣምራት ዴሞክራስያዊ መሰላትን ምቛም ነፃ ሚድያን ብዝብል ሸፈነ ኣብ ዝተፈላለዩ መድረኻት ይኹኑ ናይ ብሕቱ ዝኾና ሚድያታት ተጠቒሙ ኣብ ተግባር ዘይውዕሉ ዝተፈላለዩ ሕግታትን መድረኻትን ከካይድ ይረአ እዩ።
እንተኾነ ግን ኣብ'ዞም ዝተሓለፉ ኣብ ነብሲ ወከፍ ዓመታት ዴሞክራስያዊ መሰልና ይከበር ኢሎም ብናይ'ቲ ስርዓት ፕሮፖጋንዳ ተታሊሎም ሰልፊ ሒዞም ኣብ ጎደናታት ዝወፁ ንፁሃት ወገናትና ይኹኑ ብዝተፈላለየ መንገዲ ተቓውሞኦም ዝገለፁ ንሞት ክቃልዑ ክንገላትዑ ኣብዝሓ ድማ ኣብ ትሕቲ መፃወድያ ናይ'ቲ ስርዓት ኣትዮም ኣብ ዘይወዓልዎ ገበን ምስ ሓይልታት ግብረ ራዕዲ ርክብ ኣለዎም ብዝብል ናይ ሓሶት ጠቐነ ተፃዒንዎም ብዘይ ንሕስያ ኣብ ትሕቲ እሱር ክሳቐዩ፤የስግኡ እዮም ንዝበልዎም ፖለቲከኛታት ይኹኑ ጋዜጠኛታት ድማ ንዓመታት ተፈሪዶም ኣብ ትሕቲ ቁፅፅር ኣትዮም ዘሎው ውሑዳት ኣይኮኑን።
እዝን ካልእን ዝፍፀመላ ሃገር ህዝቢ ስለ ሃገሩ ሓፈሻዊ ኩነታት ዝከታተለሉ ነፃ ሚድያ ክረክብ ሓሳቡ ብነፃነት ክገልፅ ሓበሬታ ናይ ምርካብ መሰሉ ክህልዎ ወይ ተግባራዊ ክኸውን ይኽእል እዩ ኢልካ ትፅቢት ኣይትገብረሉን።ምኽንያቱ ኣብ ሃገርና ዝትግበሩ ሓፈሻዊ ዕለታዊ ፍፃመታት ትኽክለኛን ዘይተዛበዐን ሓበሬታ ህዝቢ ዝረክብ ዘይኮነስ ብናይቲ ስርዓት ድልየትን ትእዛዝን ጥራሕ ዘተግብራ ሚድያታት ክበራኸታ እየን ዝረአያ ዘሎዋ።
ስለ ዝኾነ ድማ ኣብ'ተን ሚድያታት ናይ'ቲ ስርዓት ተቐርቂሮም ዝሰርሑ ጋዜጠኛታት እዋናዊ ሓበሬታ ናብ ህዝቢ ክባፃሕ ኣብ ክንዲ ምግባር፣ ኣብ ባይታ ንዘየለ ዝተዛበዐን ዝተጋነነን ናይ ልምዓት ንጥፈታት ይኹን ኣብ ጎይላ ወዲ ጎይላ ዘድሃበ መደባት ተፀሚዶም ከመሓላልፉ ንዕዘቦም ኣለና።
እዚ ከይዲ እዚ ድማ ኣብ ሃገርና ንዝፍፀሙ ጭቡጣት ኩነታት ኣብ ህዝቢ ከይበፅሑ ሸምሪሩ ሒዙዎም እዩ ጥራሕ ከይኮነስ፣ ነተን ሓደ ሓደ ብደገ ዝፍነዋ ነፃ ሚድያታት ሓቃዊ ምስልን ንዝፍፅምዎ እከይ ተግባሮም ተቓሊዖም ኣብ ህዝቢ ንኸይበፅሕ፣ ካብ ህዝቢ እናተመንጨተ ብዝእከብ ገንዘብ ይኹን ካብ ናይ ደገ ሃገራት ብዕዳ ብዘምፅእዎ ቢልዮናት ገንዘብ፣ ኣብ ናይ ልምዓት ስራሕቲ ይኹን ኣብ ረብሓ ህዝቢ ከይወዓለ ብዝረአዩን ዘይረአዩን ሜላታት ክዕፍኑ ይቀዳደሙ።ነተን ኣብ ውሽጢ ሃገር ዘለዋ ናይ ውልቂ ሚድያታት ድማ ኣብ ክንዲ በቲ ስርዓት ዝበፅሑ ጉድለታት ነቒሰን ብምውፃእ ህዝቢ ክመሃረሉን ዝሓሸ ሃዋህው ንምፍጣር ዝሰርሓ በቲ ዘጋጥመን ማሕለኻን ስእነት ዴሞክራስያዊ ባይታን ስእነት ሓበሬታን ተገዲደን ኣብ ረብሓን ንግድን ዝተመስረተ ውዕላት ብምእሳር ስፖንሰራትን ድራማን ካልእን ክሰርሓ ይውዕላ ኣሎዋ።
ብዛዕባ ምቛምን ምትርናዕን ነፃ ሚድያ ብዝምልከት ሰበ ስልጣን ኢህወዴግ ኣብ ባይታ ንዘይትግበር ጥዑማት ናይ መመሓየሺ ሓሳባት የስሙዑ እዮም።ናይቶም በብእዋኑ ኣብ መድረኽን ኣብ ሚድያን ተዛረቦም መኺኖም ዝተረፉ ሓሳት ከም ርዱእ ወሲድና፣ኣብ ዝሓለፈ 2008 ዓ/ም ዝተብሃለ ጥራሕ ኡኹል ኣብነት እዩ።
ኣብ መፋርቕ 2008 ዓ/ም ከባቢ ኣቢሉ ብዛዕባ ናይ መራኸብቲ ሓፋሽ ኢንዳስትሪ ምምስራት ኢትዮጵያ ብእትደልዮ ጉዕዞ ዕብየትን ምዕባለን ንምቕፃል ተበታቲኑ ዝፀነሐ ትካላት መራኸብቲ ሓፋሽ ብሓደ ዓይነት መተሓዳደሪ ደንቢ ዘለዎ ቤት ምኽሪ ተመስሪቱ ክብሉ ንዝተውሰነ መዓልትታት ዜና ክሰርሕሉ ተራእዮም ነይሮም።ጠቕላይ ሚኒስተር ናይቲ ስርዓት እውን እንተኾነ መንግስታዊ ዝኾና ትካላት ንሚድያ ኣድላዪ ዝኾነ ሓበሬታ ንክህባ ስምምዕነት ከም ዝተገበረን፥ ብሓፈሻ መራኸብቲ ሓፋሽ ዝግባእ ሓበሬታ ናብ ህዝቢ ኣብ እዋኑ ንምብፃሕ ካብ ኣካላት መንግስቲ ሓበሬታ ንምርካብ እፋፈት መንግስቲ ክፉት እዩ ኢሎምም ነይሮም።
ናይዞም ዝተብሃሉ ሓሳባት ኣብ ባይታ ወሪዶም ክትግበሩ ብዘይ ምኽኣሎም ድማ ሕዚ እውን ምምስራት ነፃ ሚድያታት ንህንፀት ዴሞክራሲ ወሳኒ ግደ ኣሎዎን እንትብሉ ኣብያተ ዕዮ መንግስትን ናይ ስራሕ ኣፈፀምቲ ኣካላትን ድማ ዕንቅፋት ከም ዝኾኑ ሓላፊ ቤት ፅሕፈት ጉዳያት ርክብን መንግስትን ዝኾኑ ሚኒስተር ነገረ ለንጮ ኣብዚ ሰሙን ክገልፁ ተራእዮም።
እንተኾነ ግን ነፃነት ሚድያ ኣብ ዝተኻየደት መድረኽ መራሕቲ እናተቐያየሩ ብዘስምዕዎ መደረ ዝረጋገፅ ዘይኮነስ ካብ መሰረቱ ጥጡሕ ዝኾነ ዴሞክራስያዊ ባይታ ፈጢርካ ነፃነት ሚድያ ንምርግጋፅ ብግብሪ እንተሰሪሕኻሉ እዩ።
Subscribe to: Post Comments (Atom)


text:
ኢትዮጵያ ምስቲ ሕብረት ዘለዋ ርክብ ንምዕባይ ድሌት ኣለዋ…
መቐለ መስከረም 04/2010(ድወት) ኢትዮጵያ ምስ ሕብረት ኣውሮፓ ዘለዋ ኹለመዳያዊ ስትራቴጂካዊ ርክብ ንምዕባይ ድሌት ከምዘለዋ ሚኒስቴር ጉዳይ ወፃኢ ኣፍሊጡ።
ኢትዮጵያ ኣብ ወሰንቲ ግንባራት ምክልኻል ስደት፣ ግብረ ራዕድን ምጥንኻር ርክብ ሕብረት ኣውሮፓን ኣፍሪካን ብሓባር ንምስራሕ ድልውቲ ምዃና እቲ ሚኒስቴር ገሊፁ።
ሚኒስትር ዲኤታ እቲ ሚኒስቴር ወይዘሮ ሂሩት ዘመነ ሓዱሽ ኣምባሳደር እቲ ሕብረት ኣብ ኢትዮጵያ ጆሃን ቦርግስታም ተቐቢለን ኣዘራሪበን።
መንግስቲ ኢትዮጵያ ምስቲ ሕብረት ዘለዎ ርክብ ብምፅናዕ ሓበራዊ ቓልሲ ኣብ ዝሓቱ ጉዳያት ብሓባር ከምዝሰርሕ ገሊፀን።
ኣምባሳደር እቲ ሕብረት ኣብ ኢትዮጵያ ጆሃን ቦርግስታም ብወገኖም ኢትዮጵያ ንስደተኛታት በራ ርሕው ገይራ ተቐቢላ ብምትእንጋድ ተርእዮ ንዘላ ዓለምለኻዊ ምትሕብባር ንኢዶም።
ሕብረት ኣውሮፓ ድማ ምስ ኢትዮጵያ ተሓባቢሩ ብምስራሕ ስትራቴጂካዊ ምሕዝነት ክህልዮ ከምዝሰርሕ ኣረጋጊፆም።


text:
Erena on Facebook
Welcome to Radio Erena!
ኢትዮጵያ፣ ሓንቲ ካብተን ዝበዝሑ ዓቃብ ሰላም ሰራዊት ዘዋፍራ ሃገራት ምዃና ተገሊጹ
Radio Erena: 02 February 2018
ኢትዮጵያ ሓንቲ ካብተን ዝበዝሑ ዓቃብ ሰላም ሰራዊት ዘዋፍራ ሃገራት ምዃና ጸብጻብ ሕቡራት ሃገራት ኣፍሊጡ።
እታ ሃገር ልዕሊ 8300 ዓቃብ ሰላም ሰራዊት ኣብ ዝተፈላለያ ሃገራት ኣዋፊራ ከምዘላ ዝሓበረ እቲ ጸብጻብ፣ ኣብ ደቡብ ሱዳን ዞባ ኣብየይ ተዋፊሩ ንዘሎ ሰራዊታ ከም ኣብነት ጠቒሱ።
ዋና ጸሓፊ ዓቃብ ሰላም ሰራዊት ሕቡራት ሃገራት ዦን-ፒየኽ ላክኽዋ ( Jean-Pierre Lacroix) ብ30 ጥሪ ምስ ሚኒስተር ጉዳያት ወጻኢ ኢትዮጵያ ኣቶ ወርቅነ ገበየሁ፣ ኣብ ኣዲስ ኣበባ ኣብ ዝተራኸበሉ፣ ኢትዮጵያ ኣብ ምዕቃብ ሰላም ንእትገብሮ ዘላ ኣበርክቶ ኣመስጊኑ።
ስዑዲ ዓረብ፣ ናይ ወጻኢ ዜጋታት ክሰርሕሉ ዘይግባእ 12 ናይ ስራሕ ንጥፈታት ኣውጺኣ
Radio Erena: 01 February 2018
ስዑዲ ዓረብ፣ ናይ ወጻኢ ዜጋታት ክሰርሕሉ ዘይግባእ 12 ናይ ስራሕ ንጥፈታት ኣውጺኣ።
እታ ሃገር ብዘውጽኣቶ ሓድሽ ኣዋጅ፣ ናይ ወጻኢ ዜጋታት ክነጥፉ ዘይግባእ ስራሕ ኢላ ዘርዚራቶ ካብ ዘላ ንጥፈታት፣ ኣብያተ መሸጣ ሰዓት፣ መነጽር ዓይኒ፣ ቴሌፎን፣ መካይን፣ ናይ ገዛ ኣቑሑ፣ ናይ መጋየጺ መናጽፍ፣ ስፉይ ክዳውንቲን ኣብያተ ሕብስትን ይርከቦ።
እቲ ኣብ ዝመጽእ ኣዋርሕ ኣብ ግብሪ ክውዕል ምዃኑ ተሓቢሩ ዘሎ ኣዋጅ ብዘይካ'ዚ፣ ዋንነት ናይ ከምዚ ዝኣመሰለ ትካላት ብስዑዳውያን ጥራይ ከምዝበሓት ብምንጻር፣ ናይ ወጻኢ ዜጋታት ብፍቓድን ኣፍልጦን መንግስቲ ኣብ ትሕቲ ስዑዳውያን ወነንቲ ኣብ ከምዚኦም ዝኣመሰሉ ትካላት ክሰርሑ ከምዝኽእሉ የመልክት።
ኣብ ቀርኒ ኣፍሪቃ፣ ኣብዛ ዝሓለፈት ዓመት 5.5 ሚልዮን ሰባት ካብ መነባብርኦም ተመዛቢሎም
Radio Erena: 01 February 2018
ኣብዛ ዝሓለፈት ዓመት 5.5 ሚልዮን ዜጋታት ሃገራት ቀርኒ ኣፍሪቃ ካብ መነባብርኦም ከምዝተፈናቐሉ ሕቡራት ሃገራት ኣፍሊጡ።
ምውህሃድ ሰብኣዊ ጉዳያት ናይ ሕቡራት ሃገራት ኣብ ዝዘርግሖ ጸብጻብ፣ ካብቶም 5.5 ሚልዮን ዜጋታት እቶም 4.1 ሚልዮን ኣብ ውሽጢ ሃገሮም ዝተመዛበሉ ኮይኖም እቶም ዝተረፉ ድማ ናብ ጎረባብትን ካልኦት ሃገራትን ዝተሰዱ ምዃኖም ኣስሚርሉ።
ኣብ ዓመተ 2017፣ ብደረጃ ዓለም እቲ ዝበዝሐ ምፍንቓል ደቂ ሰብ ዝተራእየሉ ዞባ፣ ሽዱሽተ ሃገራት ዝሓቖፈ ቀርኒ ኣፍሪቃ ኮይኑ ብኡ መጠን ከኣ እቲ ዝበዝሑ ስደተኛታት ዝተዓቝብሉ ዞባ'ዩ።
ሱዳን፣ 130 ናይ ንግዲ ትካላት ገንዘብ ከየንቀሳቕሳ ተኣጊደን
Radio Erena: 01 February 2018
መንግስቲ ሱዳን፣ ን130 ናይ ንግዲ ትካላት ገንዘብ ካብ ባንክ ከየንቀሳቕሳ ከምዝኣገደን ኣገልግሎት ዜና ቱርኪ-ኣናዶሉ ሓቢሩ።
እተን ብማእከላይ ባንክ ሱዳን ገንዘብ ከየንቀሳቕሳ ተኣጊደን ዘለዋ ትካላት፣ ኣብ ምምጽኣን ምልኣኽን ዝነጥፋ'የን።
እተን ትካላት ገንዘብ ከየንቀሳቕሳ ዝተኣገዳሉ ምኽንያት፣ ግቡእ ኣታዊታት ግብሪ ንመንግስቲ ኣይከፈላን ብዝብል ምኽንያት ምዃኑ ተገሊጹ።
ኣብ ዝሓለፈ ዓመት፣ ካብ ናይ ሰደድ ግብሪ 3.1 ቢልዮን ዶላር ኣታዊ ዝረኸበት ሱዳን፣ ቁጠባኣ ብሰንኪ ዝርአ ዘሎ ምንቁልቋል መጠን ሸርፊ ባጤራኣን ዘይሕጋዊ ሓዋላን ኣብዚ ዓመት'ዚ ብዝበኣሰ ከይወድቕ ተሰጊኡ ኣሎ።
ኤርትራ፣ ብካቶሊካዊት ቤተ ክርስትያን ዝተመስረታ ሓሙሽተ ኣብያተ ሕክምና ተዓጽየን
Radio Erena: 31 January 2018
መንግስቲ ኤርትራ፣ ቅድሚ ነዊሕ ዓመታት ብካቶሊካዊት ቤተ ክርስትያን ኤርትራ ዝተመስረታ ብውሕዱ ሓሙሽተ ኣብያተ ሕክምና ዓጽዩ።
እቲ መንግስቲ ነዘን ኣብ ዞባታት ደቡብን ዓንሰባን ዝነበራ ሓሙሽተ ክሊኒካት ዝዓጸወሉ ምኽንያት፣ ኣገልግሎታት ትምህርትን ሕክምናን ኣብ ትሕቲ መንግስቲ ክመሓደር ኣለዎ ብዝብል ውሳኔ ምዃኑ እቶም ነዚ ሓበሬታ ዝልኣኹ ምንጭታት ገሊጾም።
ምዕጻው እዘን ኣብ ገጠራት ንዝርከብ ህዝቢ ኣዕጋቢ ኣገልግሎታት ሕክምና ክህባ ዝጸንሓ ክሊኒካት፣ ምስ ምዕጻው እተን ብሃይማኖታውያን ትካላት ክመሓደራ ዝጸንሓ ኣብያተ ትምህርቲ ከምዝተሓሓዝ 'ውን እቶም ምንጭታት ብተወሳኺ ኣረዲኦም።


text:
እዋናዊ ዜናታት
- ፍሉይ ቤት ፍርዲ እስራኤል ካብ መሳርዕ ሰራዊት ኤርትራ ዘምለጡ ሕቶ ፖለቲካዊ ዕቑባ ንምርካብ ብቑዕ ምኽንያት’ዩ ክብል ወሲኑ።
- በዓልቲ ቤቱ ንሚኒስተር ገንዘብ ህግደፍ ዝነበረ ኣቶ ብርሃነ ኣብረሀ ከም ዝተኣስረት ተገሊጹ
- لبيانالختاميلمؤتمرشبابعفرالبحرالأحمر_إقليمأروبا اللجنة
- ኣብ ከተማ ካለ ፈረንሳ ኤርትራውያንን ኣፍጋኒስታናውያንን ተባኢሶም ኣርባዕተ ሰባት ብከቢድ ተጎዲኦም።
- ናይ ሓዘን መግለጺ
- ብምኽንያት ዕረፍቲ ኣብራሃም ነጋሲ መግለጺ ሐዘን
- መንግስቲ ሩዋንዳ ኣፍሪቃውያን ስደተኛታት ንምቕባል ምስ እስራኤል ዝገበርክዎ ወግዓዊ ስምምዕ የለን
- መራሒ ህግደፍ ኣብ እስራኤል ንዝርከቡ ስደተኛታት ነስፍ ወከፎም 50 ሽሕ ዶላር ንምሻጦም ታዋጊዩ
- መንግስቲ ሱዳን ብዘይሕጋዊ ኣገባብ ናብ ኤርትራ ክኣቱ ዝተረኽበ ሸቐጣት ብወግዒ ክህግር ጀሚሩ።
- ውሽጣዊ ጉዳይ ቤተ-ክርስትያን ተዋህዶ ኤርትራ ብዋናታቱ ዘይኮነ ብፖለትከኛታት ብጅሆ ተታሒዙ
- ማእከላይ መደበር ናይ’ቲ ኣብ መሬት ኤርትራ ኣትዩ ዘሎ ሰራዊት ግብጺ ማርሳ ተኽላይ ምዃኑ ተሓቢሩ
- መንግስቲ ሱዳን ክሊ ማያዊ ግዝኣተይ ብግብጽን ስዑዲ ዓረብን ተደፊሩ ክብል ናብ ውድብ ሕቡራት ሃገራት ኣመልኪቱ።
- ብኲናት ሕድሕድ ትሕመስ ኣብ ዘላ ሃገረ የመን ዝርከቡ ኤርትራውያን ኢትዮጵያውያን ህይወቶም ዘድሕን ሓገዝ ይሓቱ ኣለው።
- ኤርትራውያን ዝርከብዎም ዝተወሰኑ ስደተኛታት ካብ ሊብያ ናብ ኢጣልያ ተሰጋጊሮም።
- ሓደ ኢትዮጵያዊ ካብ ኤርትራ ናብ ዓዲ እንግሊዝ ኣብ ዝተመልሰሉ ብግብረ ሽበራ ተጠርጢሩ ከም ዝተታሕዘ ተገሊጹ
ኣብ መርበብ ዘለዉ
We have 30 guests and no members online
- Details
- Written by ድምጺ ሰላምን ደሞክራስን ኤርትራ
- Published: 23 September 2017
ካልኣይ ውድባዊ ጉባኤ ደሞክራስያዊ ግንባር ሓድነት ኤርትራ (ደግሓኤ)ኣብ 2ይ መዓልቱ፡
2ይ ውድባዊ ጉባኤ ኣብ 2ይ መዓልቱ፡
ኣብቲ ብክብ ዝበለ ድምቀትን ዓጀባን ትማሊ መዓልቲ ካብ ናይ ዕጡቓት ናይ ፕሮፖጋንዳን ምንቕቓሕን ኣሃዱታትን ኣባላት መሪሕነትን መሰረታትን ውድብ፡ ካብ ህዝብና ድማ ካብ ዝተፈላለዩ ቦታታት ዝመጹን፡ ካብ መሓዙት ውድባትን፡ ሰልፍታትን ማሕበራትን ሓለፍትን ተወከልትን ኣሳቲፉ ብምዕሩግ ኣገባብ ዝተኸፍተ ካልኣይ ጉባኤ ደግሓኤ ሎሚ ድማ 21 መስከረም 2017 ንካልኣይ መዓልቱ ካብ ሰዓት 9 ቅ. ቀ. ብሕኑን መንፈስ ተጀሚሩ።
ኣብ ምሉእ ዓለም ካብ ዝርከቡ ዞባታትን ጨንፈራትን ኣካላት ውድብ ኣብ ጉባኤ ብኣካል ተረኺቦም ብተኸታታሊ ነናይ 3ተ ዓመት ጽማቝ ጸብጻቶምን፡ ጉባኤ ናይ ምዕዋት ዘለዎም ግብራዊ ተሳትፎን ምስ ሰናይ ድሌትን ናይ ደገፍ መግለጽታትን ከቕርቡ ውዒሎም።
ካብ ዞባታትን ጨንፈራትን ብኣካል ዝተረኽቡን፡ ብኣካል ዘይተረኽቡንጽሑፎም ዘቕረቡንንምጥቃስ ዝኣክል፡
- ዞባ ኢትዮጵያ፡ ዝተፈላለያ ጨናፍር ዘጠቓለለ
- ዞባ መዓከራት ስደተኛታት ኢትዮጵያ
- ዞባ ሱዳን፡ ዝተፈላለያ ጨናፍር ዘጠቓለለ
- ዞባ ሕቡራት መንግስታት ኣሜሪካ
- ዞባ ካናዳ
- ጨንፈር ጀርመን
- ጨንፈር ስካንድናቭያን
- ዞባታት ኣወስትራልያ፡ ዞባ ደቡብ ኣፍሪቃ፡ ዞባ ማእከላይ ምብራቕ (ብመልእኽቲ)
ቀጺሉ ከኣ ናይ ኩለን ቤት-ጽሕፈታት ፈጻሚ-ኣካልን ኦዲት ኮሚሽንን ደግሓኤ ደቂቕን ሰፊሕን ዝርዝር ጻብጻብ ናይ 3ተ ዓመት ቀሪቡ። ካልኣይ መዓልቲ፡ ጉባኤ ቁም ነገር ብዝመልኦም ዓለማውን ሃገራውን ዞባዊን ውድባውን ጸብጻባት ዝቐረብሉን ኣብ ጸብጻባት ምይይጥን ገምጋማትን ዝተኻየደሉን ኮይኑ እዩ ውዒሉ ዘሎ። ዝቐረቡ ጸብጻባት ብምሉእ ድምጺ ኣባላት ጉባኤ እንዳ ጸዲቑ ኢዮም ዝከናወኑ ዘለዉ።ኣብ መዛዘሚ ናይ 2ይ መዓልቲ፡ ንጉባኤ እትመርሕ ሰክረታርያ ብደሞክራስያዊ ኣገባብ ተመሪጻን መደባ ሰሪዓን። ጉባኤ ንጽባሕ ክቕጽል እዩ ።
ውድቀት ንጸረ-ህዝቢ ስርዓት ህግደፍ!
ዓወት ንካልኣይ ውድባዊ ጉባኤና!
ዓወት ንሓርነታዊ ቃልስና!
ዘለኣለማዊ ዝኽሪ ንጀጋኑ ስዉኣትና!
ብክፍሊ ዜናን ሓበሬታን ካብ ቦታ ሰሚናር
ደሞክራስያዊ ግንባር ሓድነት ኤርትራ/ደግሓኤ/
21መስከረም 2017
2ይ ውድባዊ ጉባኤ፡ 2ይ መዓልቱ
2ይመዓልቲውድባዊጉባኤደግሓኤ 21 መስከረም 2017፡ ሰዓት 9 ናይንግሆብድምቀት ተጀሚሩ
ናይ ደገፍ መግለጺታት
ካብ ውሽጢ ኤርትራን ካብ ዲስፖራን ናይ ሰናይ ምንዮትን ናይ ቃልሲ ፍናንን ክውሕዙ ይርኣዩ ኣለዉ !
ኣብዚ ቅንያት ናይ ደግሓኤ ምጅማር ውድባዊ ሰሚናርን ጉባኤን ብዝተፈላለዩ ናይ መድያ ማዕከናት ኣቢሎም ንሓርነታዊ ቃልሲ ህዝቢ ኤርትራ ዘተባብዑን ፍናን ዝህቡን መልእኽትታትን ዕምባባታትን ስእላዊ ምልክታትን መግለጽታትን ክውሕዙ ንዕዘብ ኣሎና። ዓቢ ናይ ክብሪ ቦታ ከኣ ኣለዎም።
- ኣጆኹም ኣብ ጎንኹም ኣለና !
- ኣብ ህዝባዊ ሰሚናርን ጉባኤን ትሳተፉ ዘለኹም ደቂ-ህዝቢ ዓወትን ኣሳልጦን ንምነየልኩም !
- I am proud of this organization !
- ኣብዚ እንርእዮ ዘለና ጉባኤ ብልጫ ዘለዎ ተሳትፎ ሓርነታዊ ቃልሲ ከም ምዃኑ ዘገናዝብ ካብ ኩሎም ኣካላት ሕብረተ-ሰብና ምስታፎም ኢዩ። ንሓረስታይ ኣካል ሕብረተ-ሰብና እውን ዘጠቓለለ ኢዩ !
- ኣውሊዔ ኣውሊዔ፡ መመሊስኪ ጠጥዒየ (ኣብ ከተማታት ኤርትራ ካብ ዝስምዑ ዘሎዉ ደርፊታት) !
- ኣውሊዔ ኣውሊዔ፡ ደንጕኽኒ ንዒየ (ኣብ ከተማታት ኤርትራ ካብ ዝስምዑ ዘሎዉ ደርፊታት) !
- መርዓተይ ኩሕሎ፡ ህዝብኺ ይጽበየኪ ሎ (ኣብ ከተማታት ኤርትራ ካብ ዝስምዑ ዘሎዉ ደርፊታት) !
- ዕዉት ሰሚናርን ጉባኤን ይግበሮ !
ኣገዳሲ ቆጸራታት
- ዝኽሪ ንፈላሚት ባሕቲ መስከረም ሰውራ ኤርትራ ኣብ ሽቱትጋርት
- ጻውዕት ንሰፊሕ ልዝብ ደቂ-ኣንስትዮ ኤርትራ ኤውሮፓ/ኸ ኣብ ጀርመን
- በዓል 8 መጋቢት 2017
- በዓል 8 መጋቢት 2017
- SECOND EASE CONGRESS ANNOUNCEMENT - ምልክታ : ካልኣይ ጉባኤ ዝምልከት
- ኣገዳሲ ሓበሬታ ዝኽሪ መበል 25 እዮብያላዊ ዓመት ናጽነት ኤርትራ Firande av 25 års av Eritreas Självständighet.
- ኣገዳሲ ሕዝባዊ መፍለጢ Important Public Announcement دعوة لإجتماع هام
ሓተታ-ርእይቶ-መልእኽቲ
ሞድ የማን Mod Right sample subtitle goes here
This is the right module position, which is not using any module suffix.
To create a subtitle, separate the title input text in the module manager with an "|" character then enter your subtitle text.


text:
እዋናዊ ዜናታት
- ፍሉይ ቤት ፍርዲ እስራኤል ካብ መሳርዕ ሰራዊት ኤርትራ ዘምለጡ ሕቶ ፖለቲካዊ ዕቑባ ንምርካብ ብቑዕ ምኽንያት’ዩ ክብል ወሲኑ።
- በዓልቲ ቤቱ ንሚኒስተር ገንዘብ ህግደፍ ዝነበረ ኣቶ ብርሃነ ኣብረሀ ከም ዝተኣስረት ተገሊጹ
- لبيانالختاميلمؤتمرشبابعفرالبحرالأحمر_إقليمأروبا اللجنة
- ኣብ ከተማ ካለ ፈረንሳ ኤርትራውያንን ኣፍጋኒስታናውያንን ተባኢሶም ኣርባዕተ ሰባት ብከቢድ ተጎዲኦም።
- ናይ ሓዘን መግለጺ
- ብምኽንያት ዕረፍቲ ኣብራሃም ነጋሲ መግለጺ ሐዘን
- መንግስቲ ሩዋንዳ ኣፍሪቃውያን ስደተኛታት ንምቕባል ምስ እስራኤል ዝገበርክዎ ወግዓዊ ስምምዕ የለን
- መራሒ ህግደፍ ኣብ እስራኤል ንዝርከቡ ስደተኛታት ነስፍ ወከፎም 50 ሽሕ ዶላር ንምሻጦም ታዋጊዩ
- መንግስቲ ሱዳን ብዘይሕጋዊ ኣገባብ ናብ ኤርትራ ክኣቱ ዝተረኽበ ሸቐጣት ብወግዒ ክህግር ጀሚሩ።
- ውሽጣዊ ጉዳይ ቤተ-ክርስትያን ተዋህዶ ኤርትራ ብዋናታቱ ዘይኮነ ብፖለትከኛታት ብጅሆ ተታሒዙ
- ማእከላይ መደበር ናይ’ቲ ኣብ መሬት ኤርትራ ኣትዩ ዘሎ ሰራዊት ግብጺ ማርሳ ተኽላይ ምዃኑ ተሓቢሩ
- መንግስቲ ሱዳን ክሊ ማያዊ ግዝኣተይ ብግብጽን ስዑዲ ዓረብን ተደፊሩ ክብል ናብ ውድብ ሕቡራት ሃገራት ኣመልኪቱ።
- ብኲናት ሕድሕድ ትሕመስ ኣብ ዘላ ሃገረ የመን ዝርከቡ ኤርትራውያን ኢትዮጵያውያን ህይወቶም ዘድሕን ሓገዝ ይሓቱ ኣለው።
- ኤርትራውያን ዝርከብዎም ዝተወሰኑ ስደተኛታት ካብ ሊብያ ናብ ኢጣልያ ተሰጋጊሮም።
- ሓደ ኢትዮጵያዊ ካብ ኤርትራ ናብ ዓዲ እንግሊዝ ኣብ ዝተመልሰሉ ብግብረ ሽበራ ተጠርጢሩ ከም ዝተታሕዘ ተገሊጹ
ኣብ መርበብ ዘለዉ
We have 45 guests and no members online
Articles
ኣገዳሲ ቆጸራታት
- ዝኽሪ ንፈላሚት ባሕቲ መስከረም ሰውራ ኤርትራ ኣብ ሽቱትጋርት
- ጻውዕት ንሰፊሕ ልዝብ ደቂ-ኣንስትዮ ኤርትራ ኤውሮፓ/ኸ ኣብ ጀርመን
- በዓል 8 መጋቢት 2017
- በዓል 8 መጋቢት 2017
- SECOND EASE CONGRESS ANNOUNCEMENT - ምልክታ : ካልኣይ ጉባኤ ዝምልከት
- ኣገዳሲ ሓበሬታ ዝኽሪ መበል 25 እዮብያላዊ ዓመት ናጽነት ኤርትራ Firande av 25 års av Eritreas Självständighet.
- ኣገዳሲ ሕዝባዊ መፍለጢ Important Public Announcement دعوة لإجتماع هام
ሓተታ-ርእይቶ-መልእኽቲ
ሞድ የማን Mod Right sample subtitle goes here
This is the right module position, which is not using any module suffix.
To create a subtitle, separate the title input text in the module manager with an "|" character then enter your subtitle text.


text:
በስመ አብ ወወልድ ወመንፈስ ቅዱስ አሐዱ አምላክ!
ጾም፦ “ኣደ ጸሎት፡ ምንጪ ንብዓት፡ መሠረተ ጽድቅ”
ጾም፡ ካብ ‘ጸወመ፡ ጾመ’ ዝብል ግእዛዊ ቃል ዝወፅአ ኾይኑ ተኸልከለ፡ ተዓቀበ፡ ተቘጠበ ማለት እዩ። ብሕጊ ኣብ ዝተሠርዐ ንዝተወሰነ ጊዜ ካብ ዝብላዕን ዝስተን ምኽልካል፡ ከምኡ’ውን ኣብቲ ሕጉግ ጊዜ ጾም ካብ ጥልላት መባልዕን መስተን ማለት ሥጋ፡ ጸባ፡ እንቛቑሖ፡ ጠስሚ . . . ብተወሳኺ ካብ ዘስክር መስተ ምቑጣብ እዩ።
መምርሒ ቤተ ክርስቲያን ዝኾነ መጽሓፍ ፍትሓ ነገሥት’ውን “ጾምሰ ተከልኦተ ብእሲ እመብልዕ በጊዜ ዕዉቅ፣ በውስተ ሕግ/ ጾምሲ ብሕጊ ኣብ ዝተፈልጠ እዋን፡ናይ ሰብ ካብ መግቢ ምኽልካል እዩ” ይብል። ፍትሕ መንፈሳዊ አን. 15፣ ዲድ. አን. 29፣ ዳን. 10፡2-3
ጾም ማለት ንሰብነትና ካብቲ ኵሉ ዝጸበቐን ዝጠዓመን ብምሕሳም ንሕገጋትን ፈቃዳትን እግዚአብሔር ተገዛኢ ምግባር ከምኡ’ውን ኃይልን ፍትወትን ሥጋኻ ብምድኻም፤ ፍቓድ ሥጋኻ ንፍቓድ ነፍስኻ ከም እትግዛእ ምግባር እዩ። (ፍት. መን አንቀጽ 15፤ ማቴ. 6፥16)
ጾም ዓይንኻ ክፉእ ካብ ምርኣይ፣ እዝንኻ ክፉእ ካብ ምስማዕ፣ ልሳንካ ክፉእ ካብ ምዝራብ፣ እግርኻ ናብ ክፉእ ካብ ምኻድ፣ . . . ብሓፈሻ ሕዋሳት ሰብነትካ ካብ ክፉእን ኃጢኣትን ዘበለ ከልኪልካ፣ ካብ ካልእ ጊዜ ብዝተፈልየን ብዝያዳን ናብ እግዚአብሔር ምልማን፤ ምስኡ ዘራኽበካ ሠናይ ግብርን ትሩፋትን ምፍጻም እዩ። ሰማያዊ ርስቲ ክትረክብ ድማ “እግዚኦ ተዘከረነ በውስተ መንግሥተከ” እናበልካ ብዛዕባ ዘይትኃልፍ መንግሥቱ እትምኅጸነሉ ጊዜ እዩ። (ኢሳ 58፥7-14፤ መዝ. 34:11-17፣ መጽ. ድጓ)
ክንጸውም ዝኣዘዘ ባዕሉ እግዚአብሔር እዩ። እግዚአብሔር ጥቕሚ ዘይብሉ ስለዘይእዝዝ ድማ ጾም ዓቢይን ብዙኅን ጥቕሚ ኣለዎ። ጥቕሚ ጾም ዝፈልጡን ኣብ ሕይወቶም ዘስተማቐሩን ቅዱሳን ኣበው ንጾም “ኣደ ጸሎት፡ ምንጪ ንብዓት፡ መሠረተ ጽድቅ” ኢሎም ይገልጽዋ።


text:
እዋናዊ ዜናታት
- ፍሉይ ቤት ፍርዲ እስራኤል ካብ መሳርዕ ሰራዊት ኤርትራ ዘምለጡ ሕቶ ፖለቲካዊ ዕቑባ ንምርካብ ብቑዕ ምኽንያት’ዩ ክብል ወሲኑ።
- በዓልቲ ቤቱ ንሚኒስተር ገንዘብ ህግደፍ ዝነበረ ኣቶ ብርሃነ ኣብረሀ ከም ዝተኣስረት ተገሊጹ
- لبيانالختاميلمؤتمرشبابعفرالبحرالأحمر_إقليمأروبا اللجنة
- ኣብ ከተማ ካለ ፈረንሳ ኤርትራውያንን ኣፍጋኒስታናውያንን ተባኢሶም ኣርባዕተ ሰባት ብከቢድ ተጎዲኦም።
- ናይ ሓዘን መግለጺ
- ብምኽንያት ዕረፍቲ ኣብራሃም ነጋሲ መግለጺ ሐዘን
- መንግስቲ ሩዋንዳ ኣፍሪቃውያን ስደተኛታት ንምቕባል ምስ እስራኤል ዝገበርክዎ ወግዓዊ ስምምዕ የለን
- መራሒ ህግደፍ ኣብ እስራኤል ንዝርከቡ ስደተኛታት ነስፍ ወከፎም 50 ሽሕ ዶላር ንምሻጦም ታዋጊዩ
- መንግስቲ ሱዳን ብዘይሕጋዊ ኣገባብ ናብ ኤርትራ ክኣቱ ዝተረኽበ ሸቐጣት ብወግዒ ክህግር ጀሚሩ።
- ውሽጣዊ ጉዳይ ቤተ-ክርስትያን ተዋህዶ ኤርትራ ብዋናታቱ ዘይኮነ ብፖለትከኛታት ብጅሆ ተታሒዙ
- ማእከላይ መደበር ናይ’ቲ ኣብ መሬት ኤርትራ ኣትዩ ዘሎ ሰራዊት ግብጺ ማርሳ ተኽላይ ምዃኑ ተሓቢሩ
- መንግስቲ ሱዳን ክሊ ማያዊ ግዝኣተይ ብግብጽን ስዑዲ ዓረብን ተደፊሩ ክብል ናብ ውድብ ሕቡራት ሃገራት ኣመልኪቱ።
- ብኲናት ሕድሕድ ትሕመስ ኣብ ዘላ ሃገረ የመን ዝርከቡ ኤርትራውያን ኢትዮጵያውያን ህይወቶም ዘድሕን ሓገዝ ይሓቱ ኣለው።
- ኤርትራውያን ዝርከብዎም ዝተወሰኑ ስደተኛታት ካብ ሊብያ ናብ ኢጣልያ ተሰጋጊሮም።
- ሓደ ኢትዮጵያዊ ካብ ኤርትራ ናብ ዓዲ እንግሊዝ ኣብ ዝተመልሰሉ ብግብረ ሽበራ ተጠርጢሩ ከም ዝተታሕዘ ተገሊጹ
ኣብ መርበብ ዘለዉ
We have 16 guests and no members online
- Details
- Written by ድምጺ ሰላምን ደሞክራስን ኤርትራ
- Published: 31 January 2018
ፈጻሚ ሽማግለ ሰልፊ ዲሞክራሲ ህዝቢ ኤርትራ ብ28 ጥሪ 2018 ስሩዕ ኣኼባ ከም ዘካየደ ኣፍሊጡ
ኣቦ-መንበር እቲ ሰልፊ ብ/መንግስተኣብ ኣስመሮም ኣብ መኽፈቲ ኣኼባ፡ ኣብ ሃገርናን ዞባናን ዝረአ ዘሎ ሓድሽ ምዕባለታትን ከመይነት ኣገጣጥማኡን ኣመልኪቱ ሰፊሕ መብርሂ ከም ዝሃበ፡ ድሕሪ መብርሂ ብ/መንግስተኣብ ናይ ትሸዓተ ኣብያተ ጽሕፈት ፈጻሚ ሽማግለ ናይ ኣርባዕተ ኣዋርሕ ጸብጻብ ስራሕ ቀሪቡ ከምዝተዘተየሉ፡ ቤት ጽሕፈት ዜና እቲ ሰልፊ ብ29 ጥሪ 2018 ኣብ ዝዘርገሖ ዜና ኣፍሊጡ።
ኣኼባ ፈጻሚ ሽማግለ ኣብዚ ኣኼባኡ፡ ንምሕዳስ ሰልፊ ኣመልኪቱ ድሕሪ ምምይያጥ ናይ ኣተገባብራ ጉዳያት መሰረት ብምግባር ኣገደስቲ ውሳነታት ከም ዘመሓላለፈ፡ ከምኡ’ውን ካብ ዝተፈላለዩ ኣካላት ሰልፊ ንዝቐረበሉ ንምምሕዳራዊ ጉዳያት ዝምልከት ተመያይጡ ንከመይነት ኣወጋግናኡ ዝምልከት ውሳነ ከም ዝሃበን ኣረዲኡ።
መሬት ከም ናይ ውድብ ኣባልነት ካርድ ምጥቃም፡ ኣብ መንጎ ነበርቲ ከቢድ መዘዝ ከምዘኸትል ስዒቡ ተገሊጹ።
መሬት ምስ ህይወትን ቀጻልነትን ወዲ-ሰብን ቀጥታዊ ምትእስሳር ዘለዎ፡ ናይ ዜጋታት ሓባራዊ ሃብቲ ክንሱ፡ ጉጅለ ህግደፍ ከም ናይ ውድባዊ መለለዪ ኣባልነት ካርድ ንዝበዝሑ ኣግሊሉ፡ ንውሑዳት ይዕድሎ ከም ዘሎ እዚ ኣብ ቀጻሊ ኣብ’ቲ ብሓባር ዝነብር ህዝቢ ዘስዕቦ መዘዝ ከቢድ ምዃኑን ምንጭታትና ካብ ኣስመራ ሓቢሮም።
ከም’ቲ ኣብ ካልእ ኣብ ጋላ ነፍሒ ብምርድዳእ እቶም ነበርቲ ዓዲ ዘይኮነ፡ ብቀጥታዊ ትእዛዝ ካድራ ህግደፍ “ግቡኦም ንዘማልኡ ሰብ መሰል” ብዝብል ንልዕሊ 500 ዝኾኑ ፍሉያት ናብ ህግደፍ ቅርበት ዘለዎም ሰባት መሬት ጤሳ ከም ዝተዓደለ፡ እዚ ኣገባብ’ዚ ኣብ ነበርቲ ዓዲ ንሕናኸ ኣበይ ክነብር? ደቅና ኣበይ ክዓብዩ? ካብ ናይ ሞት ፍርዲ ዘይንእስ ዓመጽ’ዩ ዝብል መሪር ቁጠዐ ፈጢሩ ከም ዘሎ፡ መጻኢ ሓደጋኡ ኣብ ህዝቢ ኣሰካፊ ምዃኑን ገሊጾም።
መንግስቲ ሩዋንዳ ኣፍሪቃውያን ስደተኛታት ንምቕባል ምስ እስራኤል ዝገበርክዎ ወግዓዊ ስምምዕ የለን ምባሉ፡ ኣብ ኤርትራውያን ግዝያዊ ኣፎይታ ፈጢሩ ምህላው ተሓቢሩ።
ኣብ ሃገረ እስራኤል ዝርከቡ ኤርትራውያን ስደተኛታት፡ ድሕሪ ሰለስተ ወርሒ ናብ ሩዋንዳን ኡጋንዳን ክትባረሩ ኢኹም እንተዘይኮነ ድማ ክትእሰሩ ኢኹም ዝብል ሐበሬታ ካብ ዝተቓልሓሉ ግዜ ጀሚሮም ኣብ ከቢድ ጭንቀት’ዮም ዝነብሩ ዘለው።
ካብ ዘለዎም ስግኣት ተበገሶም ድማ፡ ሰብኣዊ ሓላፍነት ንዝጎደሎ ውሳኔ መንግስቲ ቤኒያሚን ናታንያሁ ብምቅዋም፡ ምስ ግዱሳት እስራኤላውያን ኮይኖም ብ22 ጥሪ 2018 ኣብ ቴል ኣቪቭ ኣብ ዝርከብ ኤምባሲ ሩዋንዳ ንሕና ባሮት ኣይኮናን ኣይንሽየጥን ዝብል ጭርሖ ሒዞም ሰላማዊ ሰልፊ ኣካይዶም።
ድሕሪ’ዚ መንግስቲ ሩዋንዳ ብመንገዲ ሚኒስትሪ ጉዳያት ወጻኢኡ ኣቢሉ፡ ካብ ሕጊ ወጻኢ ብምስጢር ናይ ዝኾነት ሃገር ስደተኛ ክንቅበል ኣይተሰማማዕናን ዝብል መግለጺ ሂቡ። ቀጺሉ ፕረሲደንት ሩዋንዳ ፖል ካጋመ ምስ ናታንያሁ ተራኺቦም ኣብ’ዚ ጉዳይ’ዚ ኣብ ዝተዘራረብሉ፡ ሩዋንዳ ካብ እስራኤል ዝምለሱ ስደተኛታት ክትቅበል እንተደኣ ኮይና፡ ንስደተኛታት ዝምልከት ኣድማሳዊ ቻርተር ብዝፈቕዶን ብወግዕን ‘ምበር ብስውሩ ኣይትቕበልን ምባሉ፡ ኣብ ብዙሓት ኤርትራውያን ከፊላዊ ኣፎይታ ፈጢሩ ከም ዘሎ ምንጭታትና ይሕብሩ።
ሓይሊ ባሕሪ ኢጣልያ ኤርትራውያን ዝርከብዎም ብኣማኢት ዝቑጸሩ ስደተኛታት ካብ ናይ ምጥሓል ሓደጋ ኣድሒኑ።
ብሓሙሽተ ዘይተኣማምና ጃላቡ ተሳፊሮም ካብ ገማግም ባሕሪ ሊቢያ ናብ ምድሪ ኤውሮጳ ክሰግሩ ዝተበገሱ፡ ትሕቲ ዕድመ ህጻነት፣ ነብሰ ጾራት፣ ሕሙማት ዝርከብዎም ኣስታት 800 ዝኾኑ ዜጋታት ዝተፈላለያ ሃገራት ብ27 ጥሪ 2018 ንስክላ ካብ ናይ ምጥሓል ሓደጋ ከም ዘድሓነ ሓይሊ ባሕሪ ኢጣልያ ኣፍሊጡ።
እቲ ሓይሊ ባሕሪ ቁጽሪ ናይ’ቶም ስደተኛታት ክብገሱ እንከለው ክንደይ ነይሩ ጭቡጥ ሓበሬታ ከምዘይረኸበ፡ እንተኾነ ኣብ መንጎ እቶም ብህይወት ዝደሓኑ ናይ ክልተ ሰብ ሬሳ ከም ዝረኸበ፡ ህጻናት ዝርከብዎም ኣዝዮም ዝተሃስዩ ንህጹጽ ሕክምናዊ ክንክን ብሄሊኮፕተር ናብ ሆስፒታል ከም ዝወሰደ ምግላጹን ማዕከናት ዜና እታ ሃገር ጸብጺበን።
ብሓልዮት ደሞክራስያዊ ግንባር ሓድነት ኤርትራ ዝፍኖ፡ ድምጺ ሰላምን ደሞክራስን ኤርትራ 31-01-2018
ኣገዳሲ ቆጸራታት
- ዝኽሪ ንፈላሚት ባሕቲ መስከረም ሰውራ ኤርትራ ኣብ ሽቱትጋርት
- ጻውዕት ንሰፊሕ ልዝብ ደቂ-ኣንስትዮ ኤርትራ ኤውሮፓ/ኸ ኣብ ጀርመን
- በዓል 8 መጋቢት 2017
- በዓል 8 መጋቢት 2017
- SECOND EASE CONGRESS ANNOUNCEMENT - ምልክታ : ካልኣይ ጉባኤ ዝምልከት
- ኣገዳሲ ሓበሬታ ዝኽሪ መበል 25 እዮብያላዊ ዓመት ናጽነት ኤርትራ Firande av 25 års av Eritreas Självständighet.
- ኣገዳሲ ሕዝባዊ መፍለጢ Important Public Announcement دعوة لإجتماع هام
ሓተታ-ርእይቶ-መልእኽቲ
ሞድ የማን Mod Right sample subtitle goes here
This is the right module position, which is not using any module suffix.
To create a subtitle, separate the title input text in the module manager with an "|" character then enter your subtitle text.


text:
ካምቦዲያን ላኦስን ካብ ትራኮማ ናፃ ኾይነን…
መቐለ መስከረም 09/2010(ድወት) ሃገራት ኮምቦድያን ላኦስን ካብ ሕማም ትራኮማ ነፃ ምውፀኣን ዝገልፅ ኣፍልጦ ካብ ትካል ጥዕና ዓለም ረኺበን።
ተወካሊ ትካል ጥዕና ዓለንም ሃገራት ምዕራብ ፓስፊክ ሺን ያንግሱ እተን ሃገራት ንዓይነ ስውርነት ከሳጥሕ ካብ ዝኽእል ሕማም ትራኮማ ነፃ ከምዝወፃን ብትካል ጥዕና ዓለም ኣፍልጦ ከምዝተውሃበንን ገሊፆም እዮም።
ሕማም ትራኮማ ብሕፅረት ፅሬት ውልቀን ከባቢን ከምዝመፅእ ዝገለፁ ሺን ሃገራት ካምቦድያን ላኦስን ጥዕና ህዝበን ውሑስ ንምግባር ዝሰርሐኦ ስራሕ ኻልኦት ሃገራት እውን ተሞክሮ ክወስዳሉ ይግባእ ኢሎም።
ሕማም ትራኮማ ካብ 1970ዓ.ም ፈረንጂ ክሳብ 1990ዓ.ም ፈረንጂ ኣብዘሎ ከባቢ ኣበ ሃገራት ላኦስን ካምቦድያን ብስፍሓት ዝረኣ ዝነበረ ሕማም ኮይኑ ብዝካየድኦ ዘይተሓለለ እዘን ሃገራት እዚ ሕማም ከጥፈኦኦ ክኢለን እየን ከም ፀብፃብ ዥንዋ።


text:
ኣምላኽነት ክርስቶስ ኣብ መጽሓፍ ቅዱስ ኣሎዶ?
ኣምላኽነት ክርስቶስ ኣብ መጽሓፍ ቅዱስ ኣሎዶ?
መልሲ፡ ኣብ ርእሲቲ የሱስ ባዕሉ ኣነጺሩ ብዛዕባ ገዛእ ርእሱ ዝበሎ፡ ሃዋርያት እውን ብኣምላኽነቱ ተኣሚኖም እዮም፡፡ ንሳቶም ከም ዝበልዎ ድማ የሱስ ስልጣን ምምሓር ሓጥያት ነይሩዎ እዩ፡፡ እዚ ስልጣን እዚ ከኣ እግዚኣብሄር ጥራይ ዝገብሮ እዩ፡፡ ከመይሲ ንሱ እዩ ብሓጥያት ዝተዋረደ (ግብረ ሓዋረያት 5:31፤ ቈሌ. 3:13፤ መዝሙር 130:4፤ ኤር. 31:34)፡፡ ምስዛ ዳሕረወይቲ ኣፍልጦ ብዝተሓሓዘ ኸኣ የሱስ ንህያዋንን ምውታንን ክፈርድ ከም ዝመጽእ ተነጊሩና እዩ (2ይ ጢሞቴዎስ 4:1):: ነዚ ዝሰምዐ ሃዋርያ ቶማስ ድማ ጎይታይን ኣምላኸይን በለ (ዮሃንስ 20:28):: ጳውሎስ እውን ንየሱስ ዕዙዝ ኣምላኽናን መድሓኒናን እናበለ ይጽውዖ፡፡ (ቲቶስ 2:13):: ጳውሎስ ብተወሳኺ፡ የሱስ ስጋ ለቢሱ ሰብ ቅድሚ ምዃኑ መልክዕ ኣምላኽ ሒዙ ምንባሩ ይነግረና (ፊልጲ. 2:5-8):: እግዚኣብሄር ኣቦ ድማ ብዛዕባ የሱስ ከምዚ ይብል፡ ኣታ ኣምላኸይ፡ ዝፋንካ ንዘልኣለመ ኣለም ይነብር፡ በትሪ መንግስትኻውን በትሪ ቅንዕና እያ፡፡ (ዕብራወያን 1:8):: ዮሃንስ እውን ከምዚ ይብል፡ ብመጀመርያ ቃል ነበረ፡ እቲ ቓል ኣብ ኣምላኽ ነበረ፡ እቲ ቓል እውን ኣምላኽ ነበረ፡፡ (ዮውሃንስ 1:1):: ኣምላኽነትን መለኮታውነትን ክርስቶስ ዘምህሩ ጽሑፋት ብዙሓት ኢዮም፡፡ (ራእይ 1:17, 2:8, 22:13፤ 1ይ ቆሮንጦስ 10:4፤ 1ይ ጴጥሮስ 2:6-8፤ መዝሙር 18:2፤ 95:1፤ 1 ጴጥሮስ 5:4፤ ዕብራውያን 13:20) ተመልከት:: ይኹን እምበር፡ ሓንቲ ካብዚአን ጥራይ እኳ ክርስቶስ በቶም ሰዓብቱ ከም ኣምላኽ ከም ዝምለኽን ንምግላጽ እኽልቲ እያ፡፡
ብተወሳኺ ድማ የሱስ እቲ ያህወህ ዝብል መዓርግ ተዋሂቡዎ ኢዩ፡፡ ያህወህ ኣብ ብሉይ ኪዳን ዝተገልጸ ስም እግዚኣብሄር ኢዩ፡፡ እቲ መድሓኒ ዝብል ናይ ብሉይ ኪዳን መዓርግ (መዝሙር 130:7; ሆሴዕ 13:14) ናብ የሱስ ዘመልክት መጸውዒ እዩ (ቲቶስ 2:13፤ ራእይ 5:9)፡፡ ብተወሳኺ፡ ኣብ ማቴዎስ 1፡ የሱስ፡ ኣማኑኤል ተባሂሉ ይጽዋዕ ትርጉሙ ድማ ኣምላኽ እዩ፡፡ ኣብ ዘካርያስ 12፡10 ኸኣ ያህወህ ከምዚ ይብል … ንሳቶም ከኣ ንኣይ፡ ነቲ ዝወግእዎ ኽጥምቱ እዮም፡ ከምቲ ንሓደ ውሉድ ዝበኽይሉ፡ ከምቲ ንበኹሪ መሪር ሓዘን ዝሓዝንሉ ኣምሪሮም ክሓዝንሉ እዮም፡፡ እዚ ኣብ ሓድሽ ኪዳን ንስቕለት የሱስ ዘመልክት እዩ (ዮውሃንስ 19:37፤ ራእይ ዮውሃንስ 1:7)፡፡ እቲ ዝውጋእን ዝምልከትዎን ያህወህ እንተኾይኑ፡ እሞ ድማ የሱስ እቲ ዝተወግአን ዝተመልከቱዎን እዩ እሞ በዚ መሰረት የሱስ ያህወህ እዩ፡፡ ጳውሎስ ንኢሳይያስ 45፡22-23 ንየሱስ ከም ዝኾነ ኣብ ፊልጴ 2:10-11 የመልክተልና፡፡ ካብዚ ብተወሳኺ፡ ኣብቲ ጸጋን ሰላምን ካብ እግዚኣብሄር ኣቦን ካብ ጎይታ ኢየሱስ ክርሰቶስን ምሳኻትኩም ይኹን ዝብል ቡራኬታት ጳውሎስ ሰሚዕና፡ ስም የሱስ ምስ እግዚኣብሄር ኣቦ ተመዓራርዩ (ገላትያንስ 1:3; ኤፌሶን 1:2):: የሱስ ኣምላኽ እንተዘይከውን ነይሩ፡ እዚ ንኣምላኽ ምጽራፍ ምተቖጽረ፡፡ ኣብ ማቴ. 28፡19 ከምኡውን 2ይ ቆሮ. 13፡14፡ ስም የሱስ ምስ ስም እግዘዚኣብሄር ብኸምዚ ዝስዕብ ሰፊሩ ንረኽቦ፡፡ የሱስ ንሃዋርያት ከጠምቑ ክልእኮም እንከሎ፡ ብስም ኣቦ [ንጽል ኢዩ]: ወድን መንፈስ ቅዱስን ከጥምቑ ይነግሮም (ማቴ. 28:19፤ ከምኡውን 13:14)፡፡ እግዚኣብሄር ጥራይ ዝፍጽሞም ተግባራት ብየሱስ ይግበሩ እዮም፡፡ የሱስ ምዉታን ኣተንሲኡ ጥራይ ዘይኮነ (ዮሃንስ 5:21, 11:38-44)፡ ካብ ሓጥያት እውን ኣንጺሁ እዩ (ግብረ ሓዋርያት 5:31, 13:38)፡ ንኹሉ ፍጥረት ፈጢሩ ኣጽኒዕዎ ኣሎ (ዮሃንስ 1:2፤ ቆላስይስ 1:16-17):: ነዚ ብንጹር እንርድኦ ድማ ያህወህ ክፈጥር እንከሎ በይኑ ኸም ዝነበረ ምስ እነስተብህል እዩ (ኢሳይያስ 44:24)፡፡ ካብዚ ሓሊፉ ድማ የሱስ ባህርያት ኣምላኽ ነበሮ፡፡ ንሳቶም ከኣ፡ ዘልኣለማውነት (ዮሃንስ 8:58)፡ ኣብ ኩሉ ዘሎ (ዮሃንስ 18:20, 28:20)፡ ኩሉ ዝፈልጥ (ማቴ. 16:21) ከምኡ እውን ከኣሊ-ኩሉ (ዮሃንስ 11:38-44) እዮም፡፡
ስለዚ እምበኣር፡ እግዚኣብሄር እየ ምባል ወይ ድማ ንሰብ ኣታሊልካ ንሓሶት ሓቂ ኢዩ ኢልካ ከተእምኖ ሓደ ነገር ኢዩ፡፡ ሓቅነቱ ብጭብጥታት ምርግጋጽ ግን ካልእ እዩ፡፡ ክርስቶስ ኣምላኽ ምዃኑ ዘረጋግጹ ብዙሓት ተኣምራት ኣቕሪቡ ኢዩ፡፡ ገለ ውሑዳት ካብ ተኣምራት የሱስ ንምርኣይ ድማ፡ የሱስ ንማይ ናብ ወይኒ ለዊጡዎ (ዮሃንስ 6:11)፡ ኣብ ጽፍሒ ማይ ብእግሩ ተጓዒዙ፣ (ማቴዎስ 14:25)፡ እንጌራን ዓሳን ነገራት ኣብዚሕዎ (ዮሃንስ 6:11)፡ ዕዉራት ክርእዩ ገይሩ (ዮሃንስ 9:7)፣ ሓንካሳት ኣሕውዩ (ማር. 2:3)፣ ሕሙማት ፈዊሱ (ማቴ. 9:35፤ ማር. 1:40-42)፣ ካብዚ ንላዕሊ እውን ምዉታን ካብ ሞት ኣተንሲኡ (ዮውሃንስ .11:43-44፤ ሉቋስ 7:11-15፤ ማር. 5:35)፡፡ መዓስ እዚ ጥራይ፡ የሱስ ንባዕሉ እውን ካብ ምዉታን ተንሲኡ ኢዩ፡፡ ትንሳኤ ክርስቶስ ካብ ካልእ ሃይማኖታት ንላዕሊ ጭብጢ ዝተረኽበሉን ሓቅን እዩ፡፡
ክርስቶስ ዘይስዕቡ ተመራመርቲ ከይተረፈ ዝቕበሉዎም ብዉሑዱ 12 ታሪኻውያን ጭብጥታት ኣለዉ፡፡
1. የሱስ ብስቕለት ሞተ፡፡
2. ተቐብረ፡፡
3. ደቂ መዛሙርቱ ብሞቱ ኣዝዮም ሕዙናትን ጉህያትን ነበሩ፡፡
4. መቓብር የሱስ ድሕሪ ውሑዳት መዓልታት ጥርሑ ጸኒሑ፡፡
5. ደቂ መዛሙርቱ ወይ እቶም ሃዋርያት ድማ የሱስ ክዓርግ እንከሎ ብኣዒንቶም ረኣይዎ፡፡
6. ብድሕሪዚ፡ ሃዋርያት ካብ ተጠራጠርቲ ናብ ተባዓት ኣመንቲ ተሰጋገሩ፡፡
7. እዚ መልእኽቲ እዚ ቀንዲ ስብከትን ትምህርትን እታ ናይ መጀመርያ ማሕበር ነበረ፡፡
8. እዚ መልእኽቲ እዚ ኣብ ዮሩሳሌም ተሰብከ፡፡
9. ብሳላ እዚ ስብከት እዚ ኸኣ እዛ ማሕበር ክርስትያን ተወልደትን ዓበየትን፡፡
10. እዛ ንኽብሪ ትንሳኤ ዝተቐደሰት ሰንበት ከኣ ነታ ናይ ቅድም ሻብዓይቲ መዓልቲ ተክኣታ፡፡
11. እቲ ዘይኣምን ዝነበረ ያዕቆብ እውን ከይተረፈ ነቲ ናብ ሰማይ ዝዓረገ የሱስ ምስ ረኣየ ኣመነ፡፡
12. እቲ ጸላኢ ክርስትና ዝነበረ ጳውሎስ ብምኽንያት ነቲ ዝዓረገ የሱስ ርእዩ ምስ ኣረጋገጸ ኣመነ፡፡
ነዚ ፍሉይ ዝርዝር እዚ ክቃወሞ ኢየ ዝብል ሰብ ኣይሰኣንን ይኸውን፡፡ ይኹን እምበር፡ ካብዚኣተን እተን ትንሳኤ ንምርግጋጽን ወንጌል ንምምስራትን ዘድልያ ዉሑዳት ጥራይ ኢየን፡፡ ንሳተን ከኣ፣ ሞት የሱስ፡ ምቕባሩ፡ ትንሳኤኡን ምርኣዩን እየን (1ይ ቆሮንጦስ 15:1-5)፡፡ መን ይፈልጥ ንሓንቲ ወይ ክልተ ካብዘን ጭብጥታት ንምብራህ ገለ ክልሰ-ሓሳባት የድሊ ይኾኑ፡፡ ይኹን እምበር ንኹሎም ትንሳኤ ጥራይ እኳ የብርሆምን ይገልጾምን ኢዩ፡፡ ሃዋርያት ንየሱስ ናብ ሰማይ እናዓረገ እንከሎ ከም ዝረኣዩዎ ምምስካሮም ድማ እቶም ዝጠራጠሩ ሕጂ ይእመኑ፡፡ ሓሶታትን ሃለውሳታትን ንሰባት ከም ትንሳኤ ገይሩ ኣይልውጦምን እዩ፡፡ መጀመርያ፡ ሓዋርያት ከምኡ ምባሎም እንታይ ይረብሑ፤ ኣብቲ እዋን እቲ ክርስትና ዉሩይ ስለ ዘይነበረ ብርግጽ ገንዘብ ክረኽብሉ ዘኽእል ኣይነበረን፡፡ ካልኣይ፡ ሓሰውቲ ንሰማእታነት ድሉዋት ኣይኮኑን፡፡ ሃዋርያት ምእንቲ እምነቶም ብዘስካሕክሕ ኣማዉታ ክመቱ ፍቓደኛታት ምዃኖም፡ ካብ ስቕለት ንላዕሊ ካልእ ምኽንያት ክህልዎም ኣይክእልን፡፡ እወ፡ ብዙሓት ሰባት ሓቂ ንዝመሰሎም ሓሶት ክሞቱሉ ይኽእሉ እዮም፡፡ ይኹን እምብር ሰባት ሓቂ ከምዘይኮነ ንዝፈልጥዎ ነገር ኣይሞቱን እዮም፡፡
ኣብ መደምደምታ፡ ክርስቶስ ያህወህ ምንባሩ ኣፍሊጡ እዩ፡፡ ንሱ ኣምላኽ እምበር ሓደ ተራ ጣኦት ከም ዘይኮነስ ነጊሩ እዩ፡፡ እቲ ናይ ብሓቂ እግዚኣብሄር ምንባሩን ኣፍሊጡ ኢዩ፡፡ ሰዓብቲ ክርስቶስ (ማለት እቶም ብኣምልኾ ጣኦት ክስንብዱ ዝኽእሉ ዝነበሩ ህዝቢ ኣይሁድ ክነሶም)፡ ኣብ የሱስ ኣሚኖምስ እግዚኣብሄር እናበሉ እውን ጠቒሶሞ ኢዮም፡፡ ክርስቶስ ኣምላኽነቱ ዘረጋገጸ ብተኣምራታቱ፡ በቲ ዓለም ዝለወጠ ብመጽሓፍ-ቅዱስ ዝተረጋገጸ ተኣምር ትንሳኤኡን እዩ፡፡ ነዞም ሓቅታት ብዘይካ ኣምላኽነት ክርስቶስ ካልእ ክገልጾም ዝኽእል ክልሰ-ሓሳባ የልቦን፡፡
English
ናብ ናይ ትግርኛ ገጽ ክትምለሱ እንተደሊኹም ኣብዚ ክኪክ ግበሩ/ጠውቑ
ኣምላኽነት ክርስቶስ ኣብ መጽሓፍ ቅዱስ ኣሎዶ?


text:
እዋናዊ ዜናታት
- ፍሉይ ቤት ፍርዲ እስራኤል ካብ መሳርዕ ሰራዊት ኤርትራ ዘምለጡ ሕቶ ፖለቲካዊ ዕቑባ ንምርካብ ብቑዕ ምኽንያት’ዩ ክብል ወሲኑ።
- በዓልቲ ቤቱ ንሚኒስተር ገንዘብ ህግደፍ ዝነበረ ኣቶ ብርሃነ ኣብረሀ ከም ዝተኣስረት ተገሊጹ
- لبيانالختاميلمؤتمرشبابعفرالبحرالأحمر_إقليمأروبا اللجنة
- ኣብ ከተማ ካለ ፈረንሳ ኤርትራውያንን ኣፍጋኒስታናውያንን ተባኢሶም ኣርባዕተ ሰባት ብከቢድ ተጎዲኦም።
- ናይ ሓዘን መግለጺ
- ብምኽንያት ዕረፍቲ ኣብራሃም ነጋሲ መግለጺ ሐዘን
- መንግስቲ ሩዋንዳ ኣፍሪቃውያን ስደተኛታት ንምቕባል ምስ እስራኤል ዝገበርክዎ ወግዓዊ ስምምዕ የለን
- መራሒ ህግደፍ ኣብ እስራኤል ንዝርከቡ ስደተኛታት ነስፍ ወከፎም 50 ሽሕ ዶላር ንምሻጦም ታዋጊዩ
- መንግስቲ ሱዳን ብዘይሕጋዊ ኣገባብ ናብ ኤርትራ ክኣቱ ዝተረኽበ ሸቐጣት ብወግዒ ክህግር ጀሚሩ።
- ውሽጣዊ ጉዳይ ቤተ-ክርስትያን ተዋህዶ ኤርትራ ብዋናታቱ ዘይኮነ ብፖለትከኛታት ብጅሆ ተታሒዙ
- ማእከላይ መደበር ናይ’ቲ ኣብ መሬት ኤርትራ ኣትዩ ዘሎ ሰራዊት ግብጺ ማርሳ ተኽላይ ምዃኑ ተሓቢሩ
- መንግስቲ ሱዳን ክሊ ማያዊ ግዝኣተይ ብግብጽን ስዑዲ ዓረብን ተደፊሩ ክብል ናብ ውድብ ሕቡራት ሃገራት ኣመልኪቱ።
- ብኲናት ሕድሕድ ትሕመስ ኣብ ዘላ ሃገረ የመን ዝርከቡ ኤርትራውያን ኢትዮጵያውያን ህይወቶም ዘድሕን ሓገዝ ይሓቱ ኣለው።
- ኤርትራውያን ዝርከብዎም ዝተወሰኑ ስደተኛታት ካብ ሊብያ ናብ ኢጣልያ ተሰጋጊሮም።
- ሓደ ኢትዮጵያዊ ካብ ኤርትራ ናብ ዓዲ እንግሊዝ ኣብ ዝተመልሰሉ ብግብረ ሽበራ ተጠርጢሩ ከም ዝተታሕዘ ተገሊጹ
ኣብ መርበብ ዘለዉ
We have 66 guests and no members online
- Details
- Written by ዓንደ ብርሃን’የ ካብ ኢትዮጵያ
- Published: 05 April 2017
ንገዛይ ሰለስተ ግዜ ተሳሊመ ተፋኒየያ፡
ዝኸበርኩም ኣሕዋት እዚ ዝሰደልኩም ዘለኹ ደምዳቤ፡ “ኤርትራዊ ሓጎስ ንኽረክብ ወትሩ ኣብ ጉዕዞ” ብዝብል ኣርእስቲ፡ ብርሃነ ካብ ጋሽ ባርካ ኣብ ህይወቱ ንዘጋጠሞ ብደሆ ኣመልኪቱ ኣብ መራኸቢ ብዙሓን ዝዘርገሖ ሰፊሕ ጽሑፍ፡ ንተመክሮ ብዙሓት ኤርትራውያን ዝውክል ኮይኑ ስለ
- Details
- Written by ሓናን ኢብራሂም
- Published: 22 February 2017
ህዝባዊ መኸተ፡ ብዋጋ መን ንረብሓ መን’ከ
ከም ንቡር ሓደ ዝኣረገ ዓመት፡ ብሓድሽ ዓመት ክትካእ እንከሎ፡ መንግስታት ንህዝብታቶም ሓደስቲ ፖሊሲታት፡ መደባት ዕዮ ዕማምን ናይ ተግባር መምርሒታትን ሒዞም’ዮም ብትሕትና እንቋዕ ካብ ዓመት ናብ ዓመት ኣብጸሓና፡ ንኣትዎ ዘለና ሓድሽ ዓመት ናይ ሰላምን ዕቤት ዓመት
- Details
- Written by ኣሕመድ ኢብራሂም
- Published: 12 October 2016
ጠንቂ ስደት ህዝብታት ኤርትራ ስርዓት ህግደፍ ዝኽተሎ
ኣዕናዊ ፖሊስኡ ደኣምበር፡ ቁጠባዊ ድኽነት ኣይኮነን።
ኣብ ዝሓለፈ ቅኒያት ናይ’ቲ መጋበርያ ስርዓት ህግደፍ ዝኾነ ማሕበር መንእሰያትን ተማሃሮን ኤርትራ (ሃማመተኤ) ላዕለዎት ሓለፍቲ ምዃኖም ዝገለጹ፡ ናብ ኣመሪካ ከይዶም ኔሮም። እዚ ውዳበ’ዚ ገለ ብፍላጥ ገለ ብዘይፍላጥ ኣተግባሪ ናይ ጥፍኣት ፖሊሲ ምዃኑ ኩሉ
- Details
- Written by ዘቢብ ሓሺም
- Published: 13 March 2016
ታሪኽ ሓደ ህዝቢ ብዛዕባ ፈተነን መኸተ ፈተነን’ዩ።ፈተነ ሰብ ዘምጸኦ ወይ ባህሪ ዘውርዶ ክኸውን ይኽእል። ግን ኣብ መወዳእታኡ ብዛዕባ ብደሆን መኸተን’ዩ።
- Details
- Written by ስሞኦን ተድሮስ
- Published: 29 January 2016
ካብ ጥንታዊ ውርሻኡ፡ ኣበጋግሳኡን ተግባራቱን “ጊላ” ማለት ዝኾነ መሰል ነጻነት ዘይብሉ ሰብ ማለት’ዩ።
- Details
- Written by ሙሳ ዓብደል ከሪም
- Published: 13 January 2016
“ሓበሬታ” ክበሃል እንከሎ ብዛዕባ ሓደ ጉዳይ፣ ተርእዮ፣ ምዕባለ፣ ሓፈሻዊ ወይ ከኣ ዝርዝራዊ ኣፍልጦ ንተጠቃሚ ምቕራብ ማለት’ዩ።
- Details
- Written by ጸዳል ብእምነት
- Published: 30 December 2015
ኣብ ሓደ ሃገር ፖለቲካዊ፣ ኢኮኖሚያዊ፣ ማሕበራዊ ብደሆታት ከጋጥም እንከሎ፡ ግደ ብቑዕን ሓላፍነታውን መሪሕነት ኣዝዩ ኣገዳሲ’ዩ። ኤርትራ ግን ፖለቲካዊ፣ ኢኮኖሚያውን ማሕበራውን ጥራሕ ዘይኮነ፡ ኩለ መዳያዊ ብደሆታት’ዩ ከጋጥማ ጸኒሑን ዘሎን።
- Details
- Written by ካድራ ዑመር
- Published: 25 December 2015
እቲ ቀዳማይ ኣፍሪቃዊ ሰብኣዊ ፍጡር፡ ንክፍለ ዓለም ኣፍሪቃ ሕቖኡ ሂቡ፡ ኣንፈት ሰሜን ተኸቲሉ፡ ነዊሕ ግዜ ወሲዱ፡ ናብ ክፍለ ዓለም ኤውሮጳ ምስ ሰገረ፡ ምስጋም ቀቢላታትን ህዝብታትን ኣሃዱ ከም ዝበለ ይትረኽ።
- Details
- Written by ሰመረኣብ ኢሳቕ
- Published: 17 December 2015
ሃገራት ዓለምና ብዙሓት’የን። ብመጠን ብዝሐን ከኣ፡ ገለ ብሕግን ስርዓት ዝመርሑን ዝሰርሑን ገለ ከኣ ብኢደ-ወነኖም ዝኸዱ፡ ብዓፈናን ጭፍጨፋን ዝመርሑን ዘመሓድሩን መንግስታት ድማ ኣለው። ኣብ ክፍሊ ዓለም ኣፍሪቃ ጥራሕ 54 ሃገራትን መንግስታትን ምህላዎም ይፍለጥ።
ኣገዳሲ ቆጸራታት
- ዝኽሪ ንፈላሚት ባሕቲ መስከረም ሰውራ ኤርትራ ኣብ ሽቱትጋርት
- ጻውዕት ንሰፊሕ ልዝብ ደቂ-ኣንስትዮ ኤርትራ ኤውሮፓ/ኸ ኣብ ጀርመን
- በዓል 8 መጋቢት 2017
- በዓል 8 መጋቢት 2017
- SECOND EASE CONGRESS ANNOUNCEMENT - ምልክታ : ካልኣይ ጉባኤ ዝምልከት
- ኣገዳሲ ሓበሬታ ዝኽሪ መበል 25 እዮብያላዊ ዓመት ናጽነት ኤርትራ Firande av 25 års av Eritreas Självständighet.
- ኣገዳሲ ሕዝባዊ መፍለጢ Important Public Announcement دعوة لإجتماع هام
ሓተታ-ርእይቶ-መልእኽቲ
ሞድ የማን Mod Right sample subtitle goes here
This is the right module position, which is not using any module suffix.
To create a subtitle, separate the title input text in the module manager with an "|" character then enter your subtitle text.


text:
ዳሓን ኩን ኽቡር ሓርበኛ ተቃልሳይ ኣቶ ኣብርሃም ነጋሲ
መርድእ
ዳሓን ኩን ኽቡር ሓርበኛ ተቃልሳይ ኣቶ ኣብርሃም ነጋሲ
እግዚኣቢሄር ኢዱ ኣንጺፉ ተቐቢሉ ኣብ ቦታ ገነቱ የእትኻ ንስድራኻን ብዓልቲ ቤትካን ደቅኻን ደቂ ደቅኻን ንኽሎም መቕርብካን ናይ ቃልሲ ብጾትካን ድማ ጽንዓት ይሃብ :ንህዝቢ ኤርትራ ሓራ ንምውጻእ መዋእልካ ዝተቓለስካሉ ክሳብ ነርክበካ ኢድና ከይ ሃብና ብጽንዓት ከም ንቕጽሎ መብጻዓ ይኹነና ቅሰን ጅግና ሓርበኛ ኣቦ ቃልሲ ኣቶ ኣብርሃ ነጋሲ ብኣካል ድኣ ተፈለየና እምነር ብመንፈስካን ዕላማኻን ግን ኣይተፈለኻናን ። ካብ ገብሪሂወት (ኣቡዓሸራ) ናይ ፍትሓትን ቀብርን ዝግበረሉ ንሶኑይ ክኸውንዩ ቦታ መሕዘን ቦታ ፍትሓት ዝግበረሉን በታ ናይ ቀብርን ዝግበረሉ ኣድራሻ ሎሚ ድሕሪ ቐትሪ ከነስዕበልኩም ኢና…..
ካብ ገብሪሂወት (ኣቡዓሸራ) 30 ጥሪ 2018
ተዘክሮታት ስውእ ብጻይ ኣብራሃም ነጋሲ፡
ሐርበኛ ስዉእ ኣብራሃም ነጋሲ።
ተዘክሮታት ስውእ ብጻይ ኣብራሃም ነጋሲ፡
-ቅድሚ ሜዳ ምውጽኡ ምስ ስውእ ሓድሽ ወልደገርግስ እንዳተራኸበ ገለ ንእስ ዝበለ ስርሒታት እንዳ ፈጸመ ከሎ ፡ሓደ ኣገዳሲ ባእታ ብዙሕ ጸገማት ኣብ ልዕሊ ህዝቢ ዝፍጽም ዝነበረ ፡ንኽቅተል ምስ ተመደበ፡ ኣብራሃም ክተዓራረኾ፣ ሓላፍነት ስለዝተዋህቦ መጽናዕቱ ወዲኡ፡ ናብ፡ ፍጻሜ ዝውሰደሉ ቦታ፡ ተቛጸሩ፡ ኣብ ቦታ ምስ በጽሑ ድሕሪ ቁሩብ ደቓይቕ ፡ ስጉምቲ ተወስደ’ሞ፡ ኣጋጣሚ፡ እቲ ዝተቀትለ፡ ከይሞተ ስለዝረድእዎ፡ ቀታልየይ ኣብርሃም ነጋሲ እዩ ስለ ዝበለ፡ ኣብረሃም ካብ ተሓቢእሉ ዝነበረ ቦታ ወጺኡ ንሜዳ ተሰለፈ።
1974-1976= ጥምጥም ምስ ጸረ-ገድሊ ዝሰርሖ ታሪኻዊ ጅግንነት።
— ጸረ ገድሊ ክቀትሉዎ 4 ካሚን ወይ ቃጻ ዘፍሸለ
—ባንኪ ደቀምሓረ ብምጽናዕ ፣ዝነበረ ገንዘብ ንብረት ስውራ ዝገበረ።
–ስርሒታት ከተማ ኣስመራ ፌዳይን ኮይኑ ዝሰርሐ፣
— ኮርስ ጸጥታ ኣብ ሜዳ ብምውሳድ ፡ ናይ ምምሕዳር ጋሽ ሓላፊ ጸጥታ ኮይኑ ክሳብ ንሱዳን ንኣቱ ዘመሓድር ዝነበረ ብጻይ እዩ።
ኣብራሃም፡ መትከላዊ ዕላማታት ተጎዝጊዙ ዝኸይድ፡ ንጉዕዞ ቃልሲ ብምሉእ ዓቕሙ ዝሰርሕ፡ ቐቢጸ ተስፋ ዘየርኢ፡ ኣብ ሃገራዊ ቃልሲ፡ ዝኸይድ መስርሕ ብወድዕነት እምበር፡ ብስምዒት ዘይግምግም። ንጸላኢኡ ብልክዕ ዝግምግ። ንመኻይዱ ውን ፈትየዮ ኢሉ ካብ ዓቐን ንላዕሊ ዘይንእድ ብጻይ እዩ።
ህዝቢ ኤርትራ ክዕወት ኣብ ጉባኤታቱ
ዝወሰኖ ውሳኔ፡ ኣኽቢሩ፡ ምስ ዝሰርሕ፣ ጥራሕ እዩ ክዕወት ዝኽእል ይብል።
ከምኡ’ውን፡ ሕቶና፡ ሃገርን ህዝብ ንምድሓን ሓኒንና ንስራሕ እንዳበለ ሓሊፉ።
መንግስተ ሰማይ የዋርሶ።።
ሚኪኤል በየነ
French President Emmanuel Macron has promised a more efficient system to process asylum seekers in Calais. ፍራንስ ፕረሲደንት ንዑቅባ ዝሐተቱ ስደተኛታት ጉቡእ መሰሎም ክረኽቡ ተማባጺዑ።
Slavery in Libya: Life inside a container by Fatma Naib
ንመን ሰጕግና ንመንክ….ተሐንጊጥና? ግርማይ ኪዳነ ወዲ ፈሊፖ
ኣኽርያ ፈስቲቫል ኣብ ደንበር ኮሎራዶ ሓቢርና ንኺዶ AKHRIA FESTIVAL @Denver Clorado 2018
ጥዑም ለይቲ ሕደር ዘይበሎ ህዝቢ ኣለና፡
ጥዑም ለይቲ ሕደር
ዘይበሎ ህዝቢ ኣለና፡
ዓድና ዓዲ ስቓይ ዓዲ ለቕሶ፡እሱራትና ባኣሽሓት ብሕፍሶ፣እምበኣር ካብ ደለይቲ ለውጢ ፍታሕ ዝጽበ ህዝቢ ኣለና፣እዚ ኣጸቢቕና እንፈልጦ ሓቂ እዩ።
ኣብ ሃገርና ኣሰርትን ቀተልትን ከለዉ ድቃስ የለን። እቲ በበይኑ ኩዳን ጣቕዒትን ደለይቲ ፍትሒ ክሰምር ካብ ምሕሳብ ዓዲ ኣይወዓልናን፣ለውጢ ደኣ ንደሊ ኰንና እምበር ፡በየናይ መንግድስ ሓርቢቱና እዩ፣ ብኢትዮጵያ ዘለዉ ካልእ ይብሉ፡ብሱዳን ማእከላይ ምብራቕ ዘልዉ፡ኤውሮጳን ኣሜሪካን ኣውስትራልያን ዘለዉ ካልእ ይብሉ፣ነዚ ምብህሃል ኣብ ሓደ ምምጻእ፡ፍርቂ መንገዲ ምውዳቕ ስርዓት ህግደፍ እዩ፣እንተኾነ ኣይጻሓፎን ኣምላኽ ዶኾን ይኸውን፣እንታይ ደኣ ብኸመይ ኣብ ዓወት ከም ንበጽሕ ብክልሰ ሓሳብ ጨቢጥናዮ ኣለና፡ ግብሪ ግን ነሲሕካ እንተዘይኣቲኻያ ኣዝያ ርሕቕቲ እያ። ነቲ ማእለያ ዘይብሉ ናይ ሂወትን ንብረትን ስደትን ክሳራ ኣሰኪሙና ዘሎ ስርዓት ፖለቲካዊ ድንዕታ እሞ ኣብ ዲያስፖራ ሓንቲ እኳ ኣይገብሮን እዩ። ንገበነኛታት ቀተልቲ ብሓይሊ ብረት ጥራይ ኢኻ ከተምበርክኾም ትኽእል፣ እንተዘየሎ ከም ወትሩ ክቐምደካ እዩ።
እቲ በበይኑ ጣቕዒትን ኩዳን ከሎ እሞ እንታይ ይገበር፣ ኩናማ ዓጢቓ፡ሳሆ ዓጢቓ፡ ዓፋር ዓጢቓ፡ ድሕነት ዓጢቓ ወዘተ ትርጉም ዝተሳእኖ ኣገባብ ቃልሲ፣ ክምክታ ኣይክእላ፡ ሰሚረን ክሰርሓ ኣይክእላ፣ ዋናታተን ወያኔ ብምዃኖም ኣብሩኻ እንተተባሂለን የብሩኻ፡ ተስኣ ተባሂለን ይትስኣ፡ ስለዚ ብናተን ሃገራዊ መደብ ሓቢረን ክገብራ ዘይክእላ መጋበርያ ወያኔ እየን፣ ሰሙን መሳሪፍ እንተተኸሊአን ዝብትና እውን እየን። ኤርትራዊ ብናቱ ኤርትራዊ ኣጀንዳ ምስ ዝብገስ ህዝቢ እውን ይስዕቦ፣ ጎረባብቲ ተጸቢኻ ዝሰልጥ ሃገራዊ ዕማም የለን፣ ንሰን ከም መፈራርሒ ንስርዓት ኤርትራ ጅሆ ዝተታሕዛ፡ ብከፋፊልካ ግዛእ ዝተወደባ መብዝሕተአን ኣሳተፍቲ ዘይኮና ቀተልቲ ግዜን መናዋሕቲ ዕምሪ ስርዓት ህግደፍ ኢልካ ምሕላፈን ይሓይሽ።
ስለዚ ክመጽእ ዘለዎ ካልእ ካብ ብሄረይ ብሄርካ ናጻ ዝኾነ ንሕብረ ብሄራዊ ኣቃውማ ዝውክል ዕጥቃዊ ቃልሲ እዩ። ኣብ ገምገም ዘሎ ስርዓት ኤርትራ ደፊኡ ዘጽድፍ ሓይሊ ብመእንእሰያትን ብምኩራት ዝምራሕ ሰርሲሩ ክወጽእ ኣለዎ፣ ኢሰያስ ኣብ መንጎ ኲናትን ሰላምን ተቐርቂሩ ስልጣኑ ዘናውሕ ዘሎ መራሒ እዩ፣ ብዘይ ስምረትና ወትሩ ምስ ሰሓቐ እዩ። እሞ ኣሕዋት ደቂ ሃገር እቲ ኣብ ማእሰርቲ ዘሎ ወገንና፡ ካብዚ በበይኑ ዕላማን ኣካይዳን፡ ወይ ካብ በበይኑ ጣቕዒትን ኩዳን ወጺእና ከነናግፎ ይግባኣና እዩ፣ ተበጊስና ዝብሉ ሓይልታት እንተልዮም እውን ብእውጅ ሰዓቡና ይበሉ፣ ሎሚ ወይ ንዑፋ ወይ ንወንጭፋ ክትከውን ኣለዋ እምበር፡ መግመግ እናበልካ ቃልሲ ኣይካየድን እዩ። ቃልሲ መሪሕን ተወፋይነት ዜጋታት ጥራይ እዩ ዝሓትት። እሞ ኣይንሕመቕ ካባና ዝጽበ ህዝቢ ከም ዘሎ ኣይንረስዕ ሓደራ።
ደለይቲ ፍትሒ ናብ ዓዲ
ገፋዕቲ ህዝቢ ናብ ፍርዲ
እዚክፍጸም’ዩ ብግዲ !!
Eritrea Says Solving Ethiopian Crisis Key to Regional Progress Bloomberg news.
Eritrea’s president said Ethiopia, which has been rocked by two years of sporadic protests, must solve its political crisis if the two neighbors are to mend relations and spur development in the Horn of Africa.
Ethiopia had seen sporadic, often deadly protests since late 2015 and temporarily enacted a state of emergency due to the unrest that was mainly in the central Oromia region. The government this month freed more than 100 political detainees, including an opposition party chairman, as steps it said would “establish a national consensus and widen the political sphere.”
Eritrea achieved independence from Ethiopia in 1993 after decades of armed struggle. The two countries fought again in 1998-2000 over the disputed territory of Badme in a conflict that left at least 50,000 people dead. Relations remain tense.
https://www.bloomberg.com/news/articles/2018-01-24/eritrea-says-solving-ethiopian-crisis-key-to-regional-progress
Eritrean Women’s Demonstration&Conference(ህጹጽ መጸዋዕታ ናይ ኤርትራውያን ደቂ ኣንስትዮ ሰላማዊ ሰልፊን ኮንፈረንስ)
እዚ ታሪኻዊ መዓልቲ ደቂ ኣንስትዮ ብድምቀት ከቢሩ ንኽውዕል ናይ ኩልና ተሳታፍነት ይሐትት።ቃልሲ ደቂ ኣንስትዮ ክዕወት ኣብ መሪሕነትን ኣብ ኩሉ መዳያት ንክሳተፋ ምትብባዕ። ኩሉ ጽቅጠታተን ወጊድ ኢለን ካኣ ኣብ ጎኒ ደቂ ተባዕትዮ ከም ዝሳተፋ ምግባር።


text:
ዓመት መጸት ኣብ 14 ለካቲት፡ ዕምበባታት፡ ሕብስትን ህያባትን ኣብ መላእ ዓለምና ብዝርከቡ ፍቁራት ብሰም ቁዱስ ቫላንታይን ይላዋወጡ። እዚ ቁዱስ ቫላንታይን ዝተባህለ ምስጢራዊ ግን መን’ዩ? እዞም ልምድታት ከ ብኸመይ ዝመጹ ይኾኑ? ነዚን ካልእን ዝተናኽፍ ፡ ብዛዕባ ታሪኽ ኣበጋግሳ ናይዚ ናይ ዘመናት ዕድመ ዘለዎ በዓል – ካብ ልምድታት ጥንታዊት ሮም ክሳብ ቪክቶርያዊት ብሪጣንያ ዝድህስስ ጽሑፍ ፡ ቀጺሉ ይቀረብ፡ ሰናይ ንባብ!
ገድሊ ቁዱስ ቫለንታይን
ታሪኽ ዕለተ ቫላንታይንን – ዛንታ ናይቲ ኣዉራ ወራሲኣ ዝኾነ ጻድቅን ብምስጢር ዝተጎልበበ’ዩ። ለካቲት ካብ ቀደም ጂሚራ ከም ወርሒ ፍቅሪ ትባዓል ምንባራ ንፈልጥ ኢና። ሎሚ ድማ፥ ማዓልቲ ቁዱስ ቫላንታይን፡ ኣሰራት ልምድታት ክሪስትያንን ሮምን ዝሓዘ ምኻኑ ኢና ንርዳእ።
ቁዱስ ቫላንታይን ግን መን’ዩ? ምስዚ ጥንታዊ ባዓል ከ ከመይ ኣቢሉ ተዛመደ?
ካቶሊካዊት ቤት ክሪስትያን፡ ክሳብ ሰለስተ ዝበጽሑ ቫላንታይን ወይ ቫላንቲኑስ ዝተሰመዩ ጻድቅ፡ ኣፍልጦ ከም እትህብ ይፍለጥ። ኩሎም ድማኒ ሰማእቲ’ዮም። ኣብ ሓደ ዛንታ፥ ቫላንታይን ኣብ ናይ ሳልሳይ ክ/ዘ ሮም ዝነበረ ጻድቅ ምኻኑ ይንገር። ገዛኢ ሮም ዝነበረ፡ ክላዉድዮስ 2ይ ዘይምርዑዋት ካብ ምርዑዋት ንላዕሊ ንዉትህድርና ዝሓሹ ምኻኖም ምስ ወሰነ፡ መንእሰያት ከይምርዓዉ ኣዘዘ። በዚ ኣዋጅ ዘይተሓጎሰ ቁዱስ ቫላንታይን፡ ነቲ ትእዛዝ ብምቁዋም፡ ንናኣሽቱ ፍቁራት ብሱቱር ቓል-ኪዳን የእስር ነበረ። ተግባራት ቫላንታይን ምስ ተፈልጠ ድማ፡ ክላዉድዮስ ንክቅተል ኣዘዘ።
ኣብ ካልእ ዛንታ፥ ቫላንታይን ነቶም ካብቲ ዘስካሕክሕ መግረፍትን ምስቃይን ዝነበሮ ኣብያተ ማእሰርት ሮም ንዘምለጡ ክርስትያን ብምትሕብባሩ ከም ዝተቀተለ’ዮም ዝጸዉዩ። ኣብ ገለ ዛንታ፡ ቫላንታይን ድሕሪ ምስታ ኣብ ቤት ማእሰርቲ እናመጸት ትበጽሖ ዝነበረት ጓል፡ ኣብ ፍቅሪ ምዉዳቁ፡ ( ጓል ሓላዊ እሱሪ ቤት ከም እትኸዉን’ያ ትግመት።) ነታ ናይ መጀመርታ ናይ ‘‘ቫላንታይን’’ መልእኽቲ ከም ዝሰደዳ ይንገር።
ቅድሚ ምማቱ፡ ነዛ ክሳብ ለይተ ሎሚ ኣብ ጥቅሚ እትርከብ፡ ‘’ ካብ ቫላንታይንኪ’’ እትብል ሓረግ፡ ዝሓዘት ደብዳበ ከምዝሰደደላ ድማ ይዕለል። ሽሕ እኳ ሓቅነት ናይዞም ዛንታት ኣሻማዊ እንተኾነ፡ ኣብ ኩሎም ዝላዓል ነጥቢ ግን ኣሎ። ቫላንታይን፡ ተደናጋጺ፡ ጅግና ልዕሊ ኩሉ ድማ ሮማንቲካዊ ምንባሩ’ዩ። ብሳላ ዝንኡ ድማ፥ ኣብ ፈረንሳን ኢንግሊዝን ቫላንታይን ኣብ ማእከላይ ዘበን እቲ ኣዝዩ ዝሃበበ ጻድቅ ንምኻን በቀዑ።
መበቆል ማዓልቲ ቫላንታይን፡ ናይ ባጋን ፈስቲቫል ለካቲት
ገሊኦም ማዓልቲ ቫላንታይን ኣብ መፋርቅ ለካቲት ምብዓሉ፡ ነቲ ኣብ ከባቢ 270 ቅ.ል.ክ ዘጋጠመ ሞት ወይ ቀብሪ ቁዱስ ቫላንታይን ንምዝካር ምኻኑ ክኣምኑ ከለዉ፡ ገሊኣቶም ድማ፥ ቤት ክርስትያን ነቲ ብሉፕሪካሊያ ዝፍለጥ ናይ ባጋን ፈስቲቫል ንምክስታን ኢላ፡ ንማዓልቲ ቁዱስ ቫላንታይን ኣብ መፋርቅ ለካቲት ክዉዕል ከምዝገበረት፡ ይኣምኑ። እቲ ኣብ መፋርቅ ለካቲት- 15 ለካቲት ዝዉዕል ሉፕሪካሊያ ን ፋኑስ( ናይ ሮማን ጣኦት ሕርሻ) ከምኡ’ዉን ንመስረቲ ሮም ዝኾኑ ሮሙለስን ረሙስን ዝተወፈየ ናይ ፍርያምነት ፈስቲቫል’ዩ ዝነበረ።
እቲ ፈስቲፋል ኣብ ምጅማሩ፡ ኣባላት ሩፕሊሲ ዝኮኑ ኣቅሽቲ ሮም ኣብ ሓዲ ቅዱስ ዝኾነ ባዓቲ ይእከቡ። እቲ ባዓቲ፡ መስረቲ ሮም ዝኾኑ ዕሸላት ሮሙለስን ረሙስን በታ ሉፓ ተባሂላ እትፍለጥ ኣንስተይቲ ተኹላ ዝተዓንገልሉ ቁዱስ ሰፈር’ዩ።
እቶም ኣቅሽቲ፡ ጤል ንፍርያምነት፡ ከልቢ ድማ ንንጽህና ኢሎም ይስዉኡ። ብደም ዝተሓበሰ ቅላጥ ቆርበት ናይታ ጤል ሒዞም ናብ ጎደና ብምዉጻእ ንኣንስትን ግራዉትን በቲ ቆርበት ገይሮም ይጥፍጥፍዎም። ኣንስቲ ሮም፡ እቲ ምጥፍጣፍ ኣብ ትቅጽል ዓመት ዝያዳ ፍርያም ከም ዝገብረን ስለዝኣምና፡ በቲ ደም ዝተጸየቀ ቆርበት ጤል፡ ፍርሒ ዝብልዎ ኣይቀርበንን’ዩ። ብመሰረት ገለ ጽዋታት፡ ኣብ ኣጋ ግዜ ናይቲ ባዓል፡ ኣዋልድ ሮም ኣብ ሓደ ገዚፍ ጻሕሊ ኣስማተን የንብራ ነበራ። ነጨበረር ናይታ ከተማ ድማ፡ ካብቲ ገዚፍ ጻሕሊ ስም ብምምራጽ፡ ምስታ ሰበይቲ ንዓመት መመላእታ ይቃረኑ ነበሩ። በቲ ምዝማድ ድማ ዝበዘሐ ግዜ ንመርዓ ይበጽሑ ነበሩ።
ማዓልቲ ቫላንታይን፡ ዕለተ ፍቅሪ
ወላ እኳ ሉፕሪካሊያ ኣብ ወሳኒ እዋነ ምስፍሕፋሕ ክርስትና ሰሪሩ ‘ተነበረ፡ ኣብ 5ይ ክ/ዘ ጳጳስ ገላሲዎስ ንለካቲት 14 ከም ማዓልቲ ቁዱስ ቫላንታይን ክትከዉን ምስ ኣወጀ ግና ፡ ሉፕሪካሊያ ዘይክሪስታንያዊ ተባሂሉ ንከይባዓል ተወገዘ። ነዊሕ ከይጸነሐ’ዩ እምባኣር እቲ ባዓል ምስ ፍቅሪ ክትኣሳሰር ዝጀመረ። ኣብ ማእከላይ ክ/ዘ፡ ኣብ ፍራንስን ኢንግሊዝን፡ 14 ለካቲት ኣዕዋፍ ዝፋቀርሉ ወቕጢ ምኻኑ ብሰፊሑ ይእመነሉ ብምንባሩ፡ ነቲ መፋርቅ ለካቲት፡ ማዓልቲ ፍቁራት ክኸዉን ኣሎዎ ዝብል ሓሳብ ዘራጉድ ነበረ።
ሽሕ እኳ፡ ናይ ቫላንታይን ጽሑፍ ክሳብ ድሕሪ 1400 ዘይጀመረ ይንበር፡ናይ ቫላንታይን መልእኽታት ግዳስ ቅድሚ ማእከላይ ክ/ዘ ጀሚሩ ዝዉትሩር’ዩ ዝነበረ። እታ ስጋብ ሕጂ ተዓቂባ ዘላ ዝገደመት ቫላንታይን ምኻና ዝእመነላ-ኣብ 1415 ዱክ ናይ ኦረሊነስ ዝነበረ ቻርለስ፡ ናብ ባዓልቲ ቤቱ ዝጻሓፋ ግጥሚ’ያ።
ቻርለስ፡ ነታ ግጥሚ ድሕሪ ኣብ ኩናት ኣጊኒኮርት ምምራኹ ምስ ተኣሰረ ካብ ሎንደን ታወር ኮይኑ’ዩ ሰዲድዋ።( እታ መልእኽቲ ድማ ኣካል እኩባት ጽሑፋት ኮይና፡ ኣብ ሎንደን ኣብ ዝርከብ – ቤት ንባብ ብሪትሽ ተዓቂባ ትርከብ።) ድሕሪ ሓያለ ግዜ ከም ዝተፈልጠ ድማ፡ ንጉስ ሀንሪ 5ይ፡ ጆን ሊይድገት ንዝተባህለ ጻሓፋያ ብምቁጻር ንጓል ቫሎይስ ዝኾነት ካተሪን ናይ ቫላንታይን ጽሑፍ የሰናዳኣላ ኔሩ’ዩ።
ዝዉቱር ናይ ማዓልቲ ቫላንታይን መልእኽታት
ማዓልቲ ቫላንታይን፡ ብዘይካ ኣብ ሕ.መ.ኣ፡ ኣብ ካናዳ፥ መክሲኮ፡ ንግስነት ብሪጣንያ፡ ፈረንሳን ኣዉስትራልያን ይባዓል። ኣብ ንግስነት ብሪጣንያ፡ ማዓልቲ ቫላንታይን ክክበረሉ ዝጀመረ ኣብ ከባቢ 17 ክ/ዘ’ዩ። ኣብ 18 ክ/ዘ ኣዕሩኹን ፍቁራትን መላእ ሕብረተ ሰብ ንግስነት ቢሪጣንያ፡ ናኣሽቱ ህያባት ፍትወት ወይ ብኢድ ዝተጻሓፉ መልክእኽታት ይላዋወጡ ነበሩ። ብሰንኪ ዝተራኣየ ናይ ሕትመት ተክኖሎጂ ፡ ኣብ 1900 ዝተሓትሙ ካርድታት ብኢድ ንዝጻሓፉ ዝነበሩ ደብዳበታት ተክእዎም። ቀጥታዊ ናይ ምግላጽ ስምዒት ምስ ዝዳኸም፡ ሰባት ረዲ መይድ ዝኮኑ ካርድታት መተካእታ ዘይብሎም ዝቀለሉ መስተንፈሲ ስሚዒታቶም ገይሮም ወሰድዎም። ዝሓሰረ ናይ ፖስጣ ኣጎልጉለት ብግድኡ ንምስፍሕፋሕ ምስዳድ ናይ ቫላንታይን መልእኽትታት ዓቢ ተራ ተጻወተ።
ኣመርካዉያን፡ ብኢድ ዝተሰርሐ ናይ ቫላንታይን መልእኽታት ኣብ 1700ታት ኣቢሎም ክጥቀሙ ከም ዝጀመሩ ይግመት። ኣብ 1840ታት፡ ኢዘር.አ.ሆዋልድ ኣብ ኣመሪካ ናይ ፈለማ ዝኾነ ብብዝሒ ዝፈረየ ቫላንታይን ምሻጥ ጀመረት። ሆዉላንድ ትሸጦ ዝነበረት ቫላንታይን፡ ሕልፍ ዝብለ ፈጠራ ዝንጸባረቀሉ፡ ብርኪያሞ፡ ሪበንን ሕብራዊ ስእልታት ዝወቀበ ብምንባሩ፡ ‘’ ኣደ ቫላንታይን’ ዝብል ስም ክጠብቃ ኪኢሉ’ዩ። ብመሰረት ጸብጻብ፡ ማሕበር ናይ ካርድ መልእኽታት(The gretings card association) ዓመታዊ 1 ቢልዮን ካርድታት ከም ዝስደዱ ይፍለጥ። በዚ ድማ፡ ማዓልቲ ፍቁራት ን ባዓል ልደት( ዓመታዊ 2.6 ቢልዮን ካርድታት ይስደዱ) ተኸቲሉ ኣብ ዓለም 2ይ ዝበዘሐ ካርድታት ዝስደደሉ ባዓል ኮይኑ ንረኽቦ።
ብገምጋም 85% ቫላንታይን ብደቂ ኣንስትዮ ከም ዝዕደግ ምስ እንሰምዕ ግን እንታይ ምበልና? ደቅኣንስትዮ ሓሸሽቲ ዶ ወላስ ፈቃራት ‘የን ምበልና? እዛ ሕቶ ንዓኹም’ያ ኩቡራት ኣንበብቲ!
ርሑስ ማዓልቲ ፍቁራት ይግበረልና.ይግበረልኩም ኢለ እናተፋነኹ፡ ነዛ ብተመስገን ያረድ እትድረፍ ዜማ ይጋብዘኩም።
ኣብዚ ዘመን መምዘኒ ሰብ – ሃብቲ ምስ ኮነ መዕቀኒ.
ወሰን ወሰን ምኻድ ጀሚረ ኣግሊለ ካብ ሕምብርቲ ፍቅሪ
ከመይ ኢለ’ሞ ክሓልሞ እናፈለጥኩዋ ‘ዛ ነብሰይ
ምስ ፈቃር ልበይ ከለኹ ተዳሂለ ኣድኒነ ርእሰይ
ኣብ መደረብታ ናይዛ ሽኮር ደርፊ፡ ወዲ ያረድ ከፍ ዘሎዎ ግጥሚ’ዩ ዘስምዓና
‘’ክብል ክብል ቆንጆ ረኺበ – ክብል ክብል ልበይ ረኺበ’’ እናበለ ድማ በቲ መንጫዕጫዕታ ዝጥዕም ጎረርኡ ገይሩ የዛንየና።
በሉ እታ ደርፊ ኣብዚ ለጢፈያ ኣሎኹ’ሞ ጆባእእእእእእእ.እእእእእእእ !
መወከሲ፡ http://www.history.com/topics/valentines-day
ሰሰናዩን ረርሑሱን ንዓኹም!


text:
ኣብ ለንደን ውሽጢ ቀጽሪ ፓርላማን ኣብ ጥቕኡ ኣብ ዝርከብ ድልድልን “ግብረሽበራዊ መጥቃዕቲ” ኣጋጢሙ።
ኣብ ከተማ ለንደን ኣብ ውሽጢ ቀጽሪ ፓርላማ ዓዲ እንግሊዝ፣ ሓደ ፖሊስ ብኻራ ክጉዳእ ከሎ፣ ኣሸባሪ ብ ፖሊስ ተቐቲሉ፣ ኣብ ጥቕኡ ኣብ ዝርከብ ድንድል ብመኪና ኣብ ዘጋጠመ ሽበራዊ ናይ መኪና ግጭት ‘ውን ሰላማውያን ሰባት ከምዝቖሰሉን ከምዝሞቱን
ኣብ ከተማ ለንደን ኣብ ውሽጢ ቀጽሪ ፓርላማ ዓዲ እንግሊዝ፣ ሓደ ፖሊስ ብኻራ ክጉዳእ ከሎ፣ ኣሸባሪ ብ ፖሊስ ተቐቲሉ፣ ኣብ ጥቕኡ ኣብ ዝርከብ ድንድል ብመኪና ኣብ ዘጋጠመ ሽበራዊ ናይ መኪና ግጭት ‘ውን ሰላማውያን ሰባት ከምዝቖሰሉን ከምዝሞቱን ኣብቲ ባይታ ዝርከቡ ናይ ዓበይቲ ማዕከናት ዜና ጋዜጠኛታትን ናይ ዓይኒ መሰኻኽርን ይሕብሩ ኣለዉ።
ነቲ ፍጻሜ ዝምልከቱ ሓበሬታታት ገና ኣብ መስርሕ ምጽራይ ኳ እንተለዉ፣ ብመሰረት እቶም ጸብጻባት፣ ዛጊት፣ ብዘይካ ብኻራ ዝተወቕዐ ፖሊስን፣ ብፖሊስ ዝተቐትለ ኣሸባርን፣ ሓንቲ ካብቶም ኣብ Westminster Bridge ካልእ ኣሸባሪ ብዝፈጸሞ ናይ መኪና መጥቃዕቲ ብኸቢድ ካብ ዝቖሰሉ ቁጽሮም ብልክዕ ዘይትገልጸ ሰላማውያን ሰባት ሓንቲ ጓል ኣንስተይቲ ድሮ ሞይታ ኣላ።
እቶም ክልተ መጥቃዕትታት ዝተኣሳሰሩ ምዃኖም ማዕከናት ጸጥታ ዓዲ እንግሊዝ ይእምቱ።
ኣብ ከባቢ ናይቲ ብ Westminster ዝፍለጥ ትእምርቲ ከተማ ለንደን ዝኾነ ህንጻ ፓርላማ ዓዲ እንግሊዝ ኣዝዩ ጽዑቕ ናይ ፖሊስን ዕጡቓት ሓይልታት ጸጥታን ምንቅስቓስ ይርአ ‘ሎ።
ሎሚ ኣብ ፓርላማ ዓዲ እንግሊዝ ቀዳመይቲ ሚኒስተር ዓባይ ብሪጣንያ ተሪዛ መይ ዝተረኽበትሉ ዘተ ክካየድ ኣርፊዱ ነይሩ።
እዚ ብ ፖሊስ ዓዲ እንግሊዝ ከም ግብረሸበራዊ መጥቃዕቲ ምጽራይ ዝካየደሉ ዘሎ ፍጻሜ፣ ድሕሪ እቲ ኣብ መስመር ባቡራት ከተማ ለንደን ብ ሓምለ 2005 ዝተኻየደ ልዕሊ 50 ሰላማውያን ዝሞቱሉ ግብረሸበራዊ መጥቃዕቲ ሓደ ካብቶም ዝዓበዩ ፍጻሜታት ሽበራ እዩ።


text:
ፕረዚደንት ኢሳይያስ፣ ንፍሉይ ልኡኽ ኤውሮጳዊ ሕብረት ኣብ ጉዳያት ቀርኒ ኣፍሪቃ ተቐቢሉ ኣዘራሪቡ።
ፕረዚደንት ኢሳይያስ ኣፈወርቂ፣ ብ17 ነሓሰ ንፍሉይ ልኡኽ ኤውሮጳዊ ሕብረት ኣብ ጉዳይ ቀርኒ ኣፍሪቃ ሚስተር ኣሌክሳንድሮስ ሮንዶስ ኣዘራሪቡ።
ኣብ’ቲ ኣብ ቤተ-መንግስቲ ዝተኻየደ ርክብ፣ ፕረዚደንት ኢሳይያስን ሚስተር ሮንዶስን፣ ኣብ ዞባ ቀርኒ ኣፍሪቃ ዝርአ ዘሎ ምዕባለታት ካብ ምዕባለታት ናይ’ቲ ዝሰፍሐ ዞባ ተፈልዩ ከምዘይርአ ብምግንዛብ፣ በዚ መንጽር’ዚ – ኤውሮጳዊ ሕብረት ኣብ ምርግጋጽ ሰላምን ርግኣትን ናይ’ቲ ዞባ ተራኡ ብዛዕባ ዘዕዝዘሉ ኩነታት ብሰፊሑ ተመያዪጦም።
ፕረዚደንት ኢሳይያስ ኣስዒቡ፣ ኤርትራ ኣብ ሰላምን ምርግጋእን ከምኡ’ውን ኣብ ምምሕያሽ መንብሮ ህዝብታት’ዚ ዞባ ብቐረባ ክትተሓጋገዝን ክትተሓባበርን ቅርብቲ ምዃና ጠቒሱ፣ ኤውሮጳዊ ሕብረት ክጻወቶ ዝጸንሐ ተራ ክሕይል ከምዝግባእ ነቲ ፍሉይ ልኡኽ ብሰፊሑ ገሊጹሉ።
ሚስተር ኣሌክሳንድሮስ ሮንዶስ ድሕሪ’ቲ ርክብ ንኤሪና ኣብ ዝሃቦ ሓበሬታ፣ ኤውሮጳዊ ሕብረት ንምዕባለን ሰላምን ቀርኒ ይሰርሕ’ኳ እንተሎ፣ ሰላምን ምርግጋእን ህዝብታት ቀርኒ-ኣፍሪቃ ንምርግጋጽ፣ መንግስታት’ቲ ዞባ ከም ናይ ኤርትራ ቅሩብነት ሃልይዎም ሱታፌኦም ከዕዝዙ ከምዘድሊ ኣስሚሩሉ።
*** ኣ.ዜ.ኤ. ***


text:
ሻዱሻይ ጉባኤ ዜጋታት ኣፍሪቃ ንኹነታት ሰብኣዊ መሰል ኤርትራ ኣብ ኣጀንዳኡ ክሰርዖ ንሓድነት ኣፍሪቃ ተላብዩ
ብሓልዮት ማእከል ተሳትፎ ዜጋታት ኣብ ሓድነት ኣፍሪቃ (Centre for Citizens Participation in the African Union) ዝተጋብአ 6ይ ጉባኤ ዜጋታት ኣፍሪቃ ካብ ዕለት 21-23 ጥሪ ኣብ ዋና ከተማ ኢትዮጵያ: ኣዲስ ኣበባ "ዓመት ሰብኣዊ መሰላት ኣፍሪቃ: ብፍላይ ድማ ኣብ መሰላት ደቀንስትዮ" ብዝብል መሪሕ ሓሳብ ተጋቢኡ። ኤርትራዊ ምንቅስቓስ ንዲሞክራስን ሰብኣዊ መሰላትን (ኤምዲሰመ) ሓሙሽተ ኤርትራውያን ዝረከብዎ ተጣበቕቲ መሰላት ክሳተፉ ኣተሓባቢሩ።
እቲ ዋዕላ ብሰፊሕ ኣብ ኩነታት ምሕደራን ሰብኣዊ መሰላትን ኣፍሪቃ ዘትዩ። እቲ ቀንዲ ኣተኩሮ ድማ ኣፍሪቃ ኣብዚ ዓውዲ እዚ ንዘመዝገበቶ ዓወታትን፡ ዘጋጥማ ዘሎ ብድሆታት ዝብል እዩ። ገለ ካብቶም ብግብሪ ዝተመዝገቡ ዓወታት ድማ ምቛም ኣፍሪቃዊ ቻርተር ንሰብኣውን ህዝብታትን መሰል፡ ምቛምን ትግባረን ኮሚሽን ኣፍሪቃዊ ፖሊሲ ጥዕናን፡ ምቛም ኣፍሪቃዊ ቤትፍርዲ ፍትሒን ይርከብዎም። ንምሕደራ ብዝምልከት ድማ ኣፍሪቃዊ ህንጻ ምሕደራን ምስኡ ዝተሓሓዙ ትካላትን ሕጋዊ መጋበርያታትን፡ ከም ኣብነት ፓርላማ ፓን-ኣፍሪካ፡ ቻርተር ኣፍሪቃ ንዲሞክራስን፡ ምርጫን፡ ጽቡቕ ምሕደራን ብሓድነት ኣፍሪቃ ዝተበጽሑ ርኡያት ምዕባለታት እዮም። የግዳስ ነዞም ስምምዓት ፈልከት ከይበልካ ኣብ ምትግባሮም ሕጽረታት ከምዘሎ ኣገንዚቦም። ገለ ኣባላት ኣፍሪቃዊ ሕብረት ነቲ ዝተሰማምዕሉ ውዕላት ከተግብርዎ ብዘይምኽኣሎም፡ ነቲ ኣብ ፕሮጀክት ኣፍሪቃ ዘለዎም ተገራጫዊ መርገጺ ዘብርህ ጥራሕ ዘይኮነ፡ ነቲ ገኒኑ ዝርአ ጉድለት ምሕደራን ዘይተሓታትነት ክህሉ ዓቢ ተራ ይጻወት።
ከም ኣብነት ድማ፡ ንኹነታት ኤርትራን ብሩንዲን ተጋባእቲ ብፍሉይ ተዘራሪቦሙሉ። ብኤምዲሰመን ናይ ደቡባዊ ኣፍሪቃ ሕብረት ሲቪላውያን ምንቅስቓሳት ዝተደገፈ ንህሉው ምግሃሰ ሰብኣዊ መሰላት ኤርትራ ዝድህስስ ጎድናዊ ዓውደ መጽናዕቲ ተኻይዱ። "ኩነታት ሰብኣዊ መሰላት ኤርትራ፡ ኣይተሰማዕናን" ብዝብል ቴማ ክልተ ኣስተምህሮታት ተዋሂቦም። ነቲ ብዝተወደበ ኣገባብ ኣብ ኤርትራ ዝግበር ምግሃስ ሰብኣዊ መሰላት ዝድህስስን ኣብ ህዝቢ ኤርትራን ኣብቲ ዞባን ዘለዎ ኣሉታዊ ጽልዋን ብዶ/ር በረኸት ብርሃነ ወልደኣብ ቀሪቡ። ምስ ናይ ውድብ ሕቡራት ሃገራት ጸብጻብ ኮሚሽን ሰብኣዊ መሰላት ብምዝማድ ድማ ሓድነት ኣፍሪቃ ዋላሓንቲ ደገፍ ከምዘይገበረ ዘነጽር ትዕዝብቱ ኣቅሪቡ። እቲ ካልኣይ ኣስተምህሮ፡ ጓለንስተይቲ መንእሰይ ኣብዚ ቀረባ ህይወታ ኣብ ሓደጋ ኣእትያ ናብ ስደት ዘምርሐት እዩ ቀሪቡ። እታ መንእሰይ ነቲ በቲ ኣረሜናዊ ስርዓት ኣብ ህይወታ ዘጓነፋ ሕማቕ ተሞክሮ ብምዝንታው ንልቢ ተጋባእቲ ተንኪፋ። ከም ጓል ላዕለዋይ ሓላፊ ህግደፍ ዝነበረ ሕጂ ኣብዘይተፈልጠ ማሕዩር ዝማስን ዘሎ መጠን ድማ፡ እቲ ስርዓት ንኹሎም ቤተሰቡ ብሕሱም ብምክልባት፡ ኩሉ ንብረቶም ብምርሳይ ክነብርሉ ኣብዘይክእሉ ደርጃ ከም ዝደርበይዎም ገሊጻ። ንሳ ካብቲ ዲግሪ ንምሓዝ ትመሃረሉ ዝነበረት ላዕለዋይ ደረጃ ትምህርታ ከም ዝተሰጕጕት ሓቢራ።
ኣብ ዛዛሚ መግለጺ 6ይ ጉባኤ ዜጋታት ኣፍሪቃ፡ ሲቪላዊ ምንቅስቓስ ኣፍሪቃ ዝኣመሞ ጉዳይ ምግሃስ ሰብኣዊ መሰላት ኣብ ኤርትራ ኣብ ኣጀንዳ ሕብረት ኣፍሪቃ ንዘተ ክተሓዝ፡ ንጸብጻብ ኮሚሽን ሰብኣዊ መሰላት ውዱብ ሕቡራት ሃገራት ኤርትራ ክቕበሎ፡ ንጉዳይ ኤርትራ ኣብቲ ዝመጽእ ኣኼባ ኮምሽን ኣፍሪቃ ኮሚሽን ንሰባዊን ህዝባውን መሰላት (African Commission on Human and Peoples Rights – ACHPR) ናብ ጉባኤ ሕብረት ኣፍሪቃ ክመሓላልፎ ዝብሉ እማመታት ኣጽዲቑ። እቲ ኮንፈረንስ ብተወሳኺ ኩሎም ኣፍሪቃውያን ሲቪካዊ ምንቅስቃሳት ኣብ ኣፍሪቃ ንዝርከቡ ኤርትራውያን ተጣበቕቲ ሰብኣዊ መሰላት ምሉእ ምትሕብባርንን ደገፍን ክገብሩሎም ኣተባቢዑ። ምስኡ ብዝተሓሓዝ ተሳተፍቲ ኮንፈረንስ ንተሳተፍቲ ሲቪካዊያን ማሕበራት ኣፍልጦ ኣፍሪቃውያን ብዛዕባ ጉዳይ ኤርትራ ክዓቢ ዘይሕለል ጻዕሪ ክገብሩ፡ ምስ ኤርትራውያን ተጣበቕቲ መሰላት ብምውህሃድ ብዛዕባ ጉዳይ ኤርትራ ኣብ መንግስቶም ኣፍልጦን ተገዳስነት ክዓቢ ዘይተሓለለ ጻዕሪ ክገብሩ ተማሕጺኑ።
ጉጅለ ኤርትራውያን ተሳተፍቲ ኮንፈረንስ ኣቶ በሺር ይስሓቅ ዓብደላ፡ ዶ/ር በረኸት ብርሃነ ወልደኣብ፡ ኣቶ ነስረዲን ኣሕመድ ዓሊ፡ ወይዘሮ ከድጃ ከሊፋ ማሕሙድ፡ ስደተኛ መንእሰይን፡ ዶ/ር ኣዳነ ገብረመቀልን እዮም።
ኣዲስ ኣበባ ኢትዮጵያ
24 ጥሪ - 2016


text:
ልብኻ ኣብ ዓድኻ’ዩ ዝረግኣልካ!
ካብ ሃገሮም ወጺኦም ኣብ ደገ ዝነብሩ ዜጋታት ናይ ብዙሓት ሃገራት፡ ምስ መበቆላዊ ዓዶም ውሑድ መንፈሳዊ ምትእስሳር’ዩ ዘለዎም። ኣብ ደገ ዝቕመጡ ኤርትራውያን ግን፡ ኩሉ ግዜ ሃገረይ ምስ በሉ እዮም። እዚ፡ ኣብ ውሑዳት ሕብረተ-ሰባት ዝረአ ብምዃኑ እምበኣር ፍሉይ ይገብሮ። ብኸመይን ስለምንታይን’ዩ? ንዝብሉ ሕቶታት ንምምላስ፡ ፕሮፌሰር ጊደዎን ኣባይ ምስ ‘ጋዜጣ ፕሮፋይል’ ናይ ዝገበሮ ቃለ-መጠይቕ ትርጉም ይቐርብ።
ፕሮፈሰር ጊደዎን፡ ኣብ ኣመሪካ ሓደ ካብቶም ልዑል መዓርግ ዘለዎም ኤርትራውያን እዩ። ኣብ ኤርትራ ተወሊዱ ዝዓበየን፡ ኣብ መወዳእታ 70ታት ከም ኩሉ ኤርትራዊ ንስደት ዘምረሐን – እዚ ውፉይን ንጡፍን ዜጋ፡ ሕጂ እውን ኣብ ሃገራዊ ዕማማት ኣሎ። ነቲ ኣብ መንጎ ኤርትራውያን ኣብ ሃገርን ኣብ ደገን ዘሎ ድልዱል ምትእስሳር ዝድህስስ መግለጺኡ ድማ እነሆ፦
* ፈለማ ምስ ነብስኻ ከተላልየና?
ሕራይ፡ ቅድሚ ክልተ ወርሒ ምጅማር ብረታዊ ቃልሲ ህዝቢ ኤርትራ – ማለት 1961 ኣብ ኣስመራ ተወሊደ። ካብ መባእታ ክሳብ ናይ ካልኣይ ደረጃ ትምህርተይ ኣብ ኣስመራን መንደፈራን ተኸታቲለ። ድሕሪ’ዚ፡ ኣብ ኬንያ ናይ ቅድመ- ምረቓ ብዓውዲ ሕሳብ ተመሪቐ። ናብ ኣመሪካ ብምቕናዕ ድማ፡ ናይ ድሕረ- ምረቓ ትምህርቲ ኣብኡ ተኸታቲለ – ኣብኡ እውን ይነብር ኣለኹ። ኣብ 1974 ተመሃራይ ሻሙናይ ክፍሊ ኣብ ዝነበርኩሉ እዋን፡ ኣብ ኢትዮጵያ ‘ኣብዮት’ (ሰውራ) ስለዝተኻየደ፡ ናዕብን ዕግርግርን ተወሊዑ። ከም ውጽኢቱ መነባብሮ ህዝቢ ሕንፍሽፍሽ ዝበዝሖን በዳሂን ስለዝነበረ፡ ህይወትና ንምውሓስ ናብ መንደፈራ ግዒዝና ክንነብር ጀሚርና። ኣብቲ ሽዑ እዋን ኣብ ኣስመራ፡ ራዕዲ፡ ቅትለትን ሽበራን ኣስፋሕፊሑ ዘይውሑስ ኩነታት’ዩ ሰፊኑ ነይሩ።
* ዋላ’ውን ንነዊሕ እዋን ብኣካል ይፈለዩ – ኣብ ደገ ዝነብሩ ኤርትራውያን፡ ምስ ሃገሮም ሓያል ዝኾነ ሃገራዊ ስምዒት’ዩ ዘለዎም. . ?
ኣብ ህይወት’ካ ሓደ መንነት ጥራይ እዩ ክህልወካ ዝኽእል። ብመንነትካ ዘለካ ኣኽብሮትን ኩርዓትን ድማ፡ ሰላማውን ርጉእን ህይወት ንኽትመርሕ ካብ ዝሕግዙኻ ረቛሒታት እቲ ኣውራ እዩ። ኣብ ኣመሪካ ስለ እትነብር ምዕራባዊ ክትመስል ምፍታን፡ ምቾት ናብራ ስለ ዝረኣኻ መንነትካ ክትክሕድ – ዝድርኽ ምኽንያት ዘሎ ኣይመስለንን። ህይወተይ ምስ ዘሎ ናይ ምዕራባዊ ዓለም መጋየጺታት ኣመሳሲለ መንነተይ ክኽሕድ ምስ ዝፍትን፡ ርጉእ ህይወት ክመርሕ ኣይክእልን። ካብ ሓደ ምእንቲ ሃገሩ ብዙሕ ዋጋ ዝኸፈለ ህዝቢ ምምጻእ እሞ ኸኣ፡ ኣዝዩ ዘሕብን መንነት’ዩ።
እቶምኣብምምጻእናጽነት፡ምውሓስ
ልኡላውነትን ዳግመ ምህናጽ ሃገርን ዝወደቑ ጀጋኑ፡ ንዓና ብመንነትና ከም እንኾርዕን ከም እንሕበንን ገይሮሙና እዮም። ኣብዛ ሃገር ዝካየድ ዕብየት ድማ፡ ኣብ እንግድዓ እዚ ናይ ትማልን ሎምን መንእሰይ’ዩ ተኾዪጡ ዝጋልብ ዘሎ። ትርጉም ዘለዎ ምንባር ንኽንነብር እምበኣር፡ ነቲ ካብቶም ናይ ትማልን ሎምን ጀጋኑ ዝተረከብናዮ ሕድሪ ምስ እንትግብርን ብኣኡ ምስ እንሕበንን’ዩ።
ኣብ ደገ እንቕመጥ ኤርትራውያን ክልተ ምርጫ’ዩ ዘለና። እቲ ቀዳማይ – መንነትካ ምጥፋእ’ዩ። ኣመሪካ ንኣብነት፡ ብሰንኪ ዘመነ-ጊላነት ብብዝሒ ኣፍሪቃውያን ዘለውዋ ሃገር’ያ። ስለዝኾነ፡ መበቈል ዓዶም ብንጹር ዘይፈልጡ፡ ብናይ ደም መርመራ መንነቶም ንምፍላጥ ህርዲግ ዝብሉ ውሑዳት ኣይኮኑን። እቲ ካልኣይ ምርጫ ድማ፡ ምስ ህዝብኻ ሃገረይ እትብሎ መንነት ክህልወካ። ዋላ’ውን ብኣካል ኣብ ኣዝዩ ርሑቕ ሃገር እንተሎኻ፡ መንነትካ ምፍላጥ ዓቢ ትዕድልቲ እዩ።
ኣብ ደገ ዝነብር ኤርትራዊ፡ ምኽንያት መስደዲኡ እንታይ እዩ ብዘየገድስ፡ ኣብ ዝኾነ እዋን ምስ ሃገሩ ዝህልዎ ርክብ ኣገዳሲ’ዩ። ኣብዛ ናተይ ዝብላ ሃገር ብቐሊሉ ክበጽሕ ዝኽእል ብምዃነይ ዓቢ ዕድል’ዩ። እቲ ምንታይ፡ ኣብ ውሽጢ ሃገረይ ምስ ዘለዉ ስድራይን መቕርበይን ብምርኻብ፡ ኣካል ናይ’ዚ ህዝቢ ክኸውን ስለዝበቓዕኩ። እቲ ኣነ ዝሕበነሉ፡ ሓረግ መበቈለይ ዝሓለፈሉ፡ ኣብ ምምጻእ ናጽነትን ምዕቃብ ልኡላውነትን ዝወደቑሉ ከምኡ’ውን ሃገር ንምህናጽ ዝርህጽሉ ዘለዉ ብምዃኑ።
እቲ ዝኸበደ ጾር ምህናጽ ሃገር፡ ኣብ እንግድዓ መንእሰያትና’ዩ ተጸይሩ ዘሎ። እዞም መንእሰያት እዮም፡ ነቲ ሽሻይ ንክንቋዶሶ ከቢድ ሸከም ጸይሮም፡ ነቲ ሽሻይ ኣብ ሓደ መኣዲ ንምእንጋድና ዝጽዕሩ ዘለዉ። ብሓፈሻ ኣብ ደገ እንነብር ኤርትራውያን – ኤርትራ ንዓና ዓቢ ትርጉም’ዩ ዘለዋ። ከም
ናይ ገለ ሕብረተ-ሰባት፡ ናይ መንነት ቅልውላው የብልናን – መንነትናን ገዛናን ዝኾነት ሃገር ስለዘላትና።
*መኸተ እንታይ ማለት’ዩ?
መኸተ ሓደ ፍሉይ ኤርትራዊ ቃል ወይ ስያመ ኮይኑ፡ ዋላ’ሓደ ሰብ ብእንግሊዝኛ ይኹን ብኻልኦት ቋንቋታት ልክዕ ዝኾነ ትርጉም ክረኽበሉ ዝኽእል ኣይኮነን። እዚ ቃል’ዚ፡ እቲ እንኮ ንዝገጥሙና ግዳማውን ዘቤታውን ብድሆታት ንምብርዓን ዝተኸተልናዮ መርገጺ ክገልጽ ዝኽእል ቃል’ዩ። ኣነ’ውን ነዚ ቃል ካብ ምትርጓሙ ተቖጢበ ኣለኹ። ግዳ ኣብ ጐድኒ ሃገርካ ደው ብምባል – ካብ ዝኾነ ተጻብኦ ምክልኻል ኮይኑ ይስማዓኒ። ብልክዕ ክንገልጾ ኣዝዩ ዘሸግር እኳ እንተኾነ፡ ብዙሕ ዓይነት መኸተ እዩ ግን ዘሎ።
* ፖለቲካዊ መኸተ. . .?
ኣብ ምዕራባውያን ሃገራት ብዛዕባ ኤርትራ ዝንዛሕ ውጹእ ሓሶት ንምፍሻል፡ ኣብ ደገ ዝነብሩ ኤርትራውያን ዘካይድዎ ቃልሲ ፖለቲካዊ መኸተ ክንብሎ ንኽእል። ኣብ ደገ ዝቕመጡ ኤርትራውያን ዝገብርዎ ቀዳማይ ዕማም ድማ፡ ነቲ ብዛዕባ ኤርትራ – ማለት ምስሊ ኤርትራ ንምድዋን ዝእለም ፍሕሶታት ሓሶት ምዃኑ ንዓለም ምርዳእ’ዩ። ነቲ ሓቀኛ ምስሊ ኤርትራ ንምርኣይ ኢና ንሰርሕ። ኤርትራውያን ከም ኩሎም ህዝብታት ሕጽረታት ክህልወና ግድን’ዩ – ኣለና ድማ። ሕጽረታትና ግና መግለጺና ክኾኑ ኣይክእሉን እዮም። እዞም ዘጋጥሙ ሕጽረታት፡ ነቲ ኣብ ታሪኹ ጻዕራምን ኣብ ርእሰ-ምርኮሳ ኣሚኑ ንቀጻሊ ምዕባለን ብልጽግናን ዝቃለስን
ህዝቢ መግለጺኡ ኣይኮኑን። ብተወሳኺ፡ ሕብረተ-ሰብና ሱር
ዝሰደደ ሰብኣዊ ክብርታት ዝውንን፡ ሓባራዊ ዝኾነ ናብራ ዝነብር ሕብረተሰብ እዩ። ዓለም ውልቃውነት ኣብ ዝዓብለሎ ህይወት እናነበረ፡ ናትና ግን ምሕቡር ኣዝዩ ክቡር ባህሊ’ዩ። ስለ’ዚ ብዛዕባ ኤርትራ ክንገር ዘለዎ ሓቅታት ናትና ግደ እዩ – ናይቶም
ኣብ ወጻኢ እንነብር። ብዙሓት ጸላእትናን መሻርኽቶምን ኣለዉ – ንኤርትራ ረጊጾማ ዘይፈልጡ ናይ ኤርትራ ምስሊን ታሪኽን ክድውኑ ኣዝዩ ዝብርሆም።
ስለ’ዚ፡ መኸተ እንተኢልና ኣንጻር ኩሉ ተጻብኦታት ደው ምባል እውን’ዩ። ዓሌትነት ዝመበገሲኡ ምዕራባውያን ንኣፍሪቃውያን ማዕረ ክብሪ ከምዘለና ክኣምኑ ኣይደልዩን እዮም። ኣውራ ድማ፡ ነዚ ንኸም’ዚ ናትና ዝኣመሰለ ትስፉውን ነብሱ ዝኸኣለን ህዝቢ ንምሕንኳል፡ ለይትን መዓልትን ህርዲግ ምስ በሉ እዮም። ብነብሱ ዝሓድር ሕብረተሰብ ናብ ምብትታኑ እዮም ዝቀዳደሙ። ስለ’ዚ ናትና ኣነባብራ ንምዕራባውያን፡ ካብቲ ንምቕባሉ ኣሸጊርዎም ንምውጋዱ ህርዲግ ዝብሉሉ ዘለዉ ጉዳይ እዩ።
*መኸተ ብመንጽር ቁጠባዊ መዳይ’ከ?
ንሕና ኣብ ደገ እንቕመጥ ብምህላውና ንፈልጦ ኢና። ነቲ ዘይረኣዮ ግን፡ ወጻኢ ናይ መጋየጺ ዓለም ጥራይ ክመስሎ ይኽእል እዩ። እቲ ሓቂ ግን ንሱ ኣይኮነን። ኣውራ ደቂ-ኣንስትዮ ንብዙሕ ሽግራት ዝተቓልዓ እየን። ምኽንያቱ፡ ከምቲ ኣብ ኤርትራ ዘሎ ማዕርነትን መሰልን የለን – እንተሃልዩ ድማ ሽፉን ምስሊ ዝሓዘ ጥራይ’ዩ ክኸውን ዝኽእል። ናይቶም ኣብኡ ዘለና ደቅና’ውን ኣብ ደገ ስለዝዓብዩ ኣዝዩ ይጸልዎም’ዩ። ማዕረ ክንደይ ምልከት ናይቲ ቋንቋ ኣለዎም ብዘየገድስ፡ ናቶም ከምዘይኮነ ርዱእ’ዩ። ስለ’ዚ ኣብ ዘለኻ ሃሊኻ ንሃገርካ ገለ ንእሽቶ ኣበርክቶ ምግባር፡ ገለ ክፋል ናይቲ ቁጠባዊ መኸተ’ዩ። ካብቲ ዘለካ ናትካ ዋኒን ምኽፋት ድዩ፡ ንዜጋታት ናይ ሽቕለት ዕድላት ምፍጣር፡ ናይ ኤርትራ ፍርያት ምዕዳግን ምሻጥን. . . ገለ ካብቲ እንገብሮ ቁጠባዊ መኸተ’ዩ። ንሓድሕድና እናተሓጋገዝና ድማ ኢና እንኸይድ።
*መኸተ ብመንጽር ባህላዊ መዳይከ ከመይ ይመስል?
ኣብ ደገ እንቕመጥ ዘለና ኤርትራውያን፡ ድሮ ኣብ ሳልሳይ ሓረግ ወለዶ በጺሕና ኣለና። ኣብ’ዚ ሓደ ነገር ቀጻሊ እንጽዕረሉን ተዓዊትናሉ እንብሎን እንተሃልዩ ድማ፡ ምምሃር ቋንቋ ኣደ ንደቅና እዩ። እዚ ድማ፡ ብኻልኦት ባህልታትን ቋንቋታትን ተዓብሊሉ ንኸይጠፍእ እንገብሮ ባህላዊ መኸተ’ዩ። ብዝኾነ፡ እዚ ንብሎ ዘለና ዓቢ መምከኺ ጻሕሊ፡ ንኣፍሪቃውያን ብፍላይ ብዙሕ ዝጸልወና ኣይኮነን። ደቅና መበቆሎምን መንነቶምን ምስ ዝፈልጡ ህይወቶም ኣብ ምምእዛን ክሽገሩ ኣይክእሉን እዮም። ከምኡ’ውን ብዛዕባ ሃገሮምን ህዝቦምን ባህሎምን ኣብ ምፍላጥ ዓቢ ግደ እዩ ዘለዎ። መን ምዃንካ ምስ ፈለጥካ ኢኻ ድማ ብርእስኻ ትተኣማመን። ናብ ዝኸድካ ኬድካ፡ ደቅና ናብ ሃገሮም መጺኦም ዝኾነ ናይ ወጻእተኛ ስምዒት ምስ ዘይስምዖምን፡ ኣብ ዓዶም ምስ ስድራቤቶምን ህዝቦምን ብትግርኛ፡
ትግረ፡ ብሌንን ካልኦት ቋንቋታት ሃገሮምን ምስ ዝዘራረቡን፡ እዚ’ዩ እቲ ባህላዊ መኸተ እንብሎ ዘለና። ብተወሳኺ፡ ናብቲ ዝነብሩሉ ናይ ባዕዲ ሃገር ኣመሪካ ይኹን ኤውሮጳ ተመሊሶም – ብሓበን መን ምዃኖም ደው ኢሎም ክገልጹ ከለዉ፡ እዚ’ዩ ዓወት ኣብ ባህላዊ መኸተ።
*ኣብ ደገ ኣብ ዝተፈላለየ ክፋላት ዓለም ኢኹም እትነብሩ። ብኸመይ ኢኹም ሓድሕድ ትራኸቡ?
እቲ መራኸቢ ወይ ድማ መቀራረቢ ብልሓታዊ እዩ። ማሕበራዊ መራኸቢ ንጥቀም ኢና – ንምጥቃስ ዝኣክል፦ “ዘተ መዛኑ” ሓደ ካብ’ቲ ዓቢ መራኸቢ’ዩ። ልዕሊ’ዚ ግና ኤርትራውያን ማሕበራዊ ዝኾኑ መራኸቢታትን ውዳበታትን ኣለዉና። ኣብ ዝተፈላለያ ሃገራት ጨናፍር ውዳበ መእንሰያት ህግደፍ፡ ሃማመተኤን ሃማደኤን ኣሎ። ስለዚ ጽቡቕ ነሓድሕድና ብሓባር ንራኸበሉ መድረኻት ኣለና። እቲ ናይ ሓባር መርገጺና ድማ፡ ነቲ ጥምረትናን ሓድነትናን ካብ ዘትርሩ ረቛሒታት’ዩ። ኣብ ዝተፈላለያ ኣህጉራት ዋላ ንሃሉ ኣብ ዘድሊ እዋን ካብ ዘለናዮ ንተኣኸኸብ ኢና። ንኣብነት ሰላማዊ ሰልፊ ኣብ እንገብረሉ እዋን ብሓደ ኢና እንጥርነፍ። እዚ ጥምረት እዚ’ዩ ነዘን ኣብ ደገ ዘለዋ ማሕበረ-ኮማት ሓያላት ክገብረን ዝኸኣለ።
*ፕሮፌሰር፡ ንስኻ ሓደ ካብቶም ኣብ ውሽጢ ሃገር ኣብ ዝካየድ ናይ ድሕረ-ምረቓ ትምህርቲ እትነጥፍ ኢኻ’ሞ ብዛዕባኡ. . .
ናይ ድሕረ ምረቓ ትምህርቲ ኣብ ኤርትራ ጸኒሑን ኣሎን። ሓድሽ ነገር ኣይኮነን። ነዚ መደብ ኣብ ኩሉ ናይ ምስፋሕን ንብዙሓት ተማሃሮ ተጠቀምቲ ናይቲ ዕድል ንምግባሮምን መደብ ኣሎ። ኣብ ኮሌጅ ኢንስትዩቲት ቴክኖሎጂ ኤርትራ (ITE) ካብ ነዊሕ እዋን ኣትሒዙ ብዝተፈላለዩ ዓውድታት ናይ ድሕረ-ምረቓ ትምህርቲ ክወሃብ ጸኒሑ’ዩ። እቲ መሰረታዊ ዕላምኡ ድማ ኤርትራውያን ፕሮፌስራት ብምምልማል፡ ንመንእሰያትና ብቑዕ ዝኾነ ፍልጠት ንምትሕልላፍ’ዩ። ምስቲ ኩሉ ኣብ ልዕሊ’ቲ ኣብ ናይ ኤርትራ ኣብያተ-ትምህርትን ኮለጃትን ዝምህሩ ዘለዉ ፕሮፌሰራት ዘለኒ ልዑል ኣኽብሮት፡ ብቑጽሪ ብዙሓት ደቂ ሃገር ፕሮፌሰራት ክህልዉና እደሊ። እዚ ድማ ኣብ መዳይ ትምህርቲ ሃገርና ብርግጽ ልዑል ኣበርክቶ ክህልዎ ምዃኑ ዘጠራጥር ኣይኮነን። ኣብዚ ክምህር ኣብ ዝመጽኣሉ እዋን፡ ኩሉ ግዜ ካብ ተማሃሮይ ሓድሽ ፍልጠት ሒዘ’የ ዝኸይድ። ካብ ተመኩሮይ ኤርትራውያን ኣብ ትምህርቲ ዘለዎም ተገዳስነትን ድሌትን ክርእዮ ከለኹ መዳርግቲ የብሉን። ኤርትራ ኣብ መዳይ ትምህርቲ ትንግርታዊ ዝኾነ ኣካይዳ ብምኽታል ንኹሉ ዜጋ ክመሃርን ኣፍራዪ ክኸውንን ትገብር ኣላ። እዚ ብርግጽ ዝምስገን’ዩ።
ብ ኣንገሶም ዮሴፍ